Human Rights | Mihaaru\nJuly 30, 2016 21\nއަބުރުގެ ބިލަކީ ފަހަތަށް އަޅާ ފިޔަވަޅެއް: އީޔޫ\nއަބުރު ރައްކާތެރިކުރުމަށް ކަމަށް ބުނެ ރައްޔިތުންގެ މަޖިލީހަށް ހުށަހަޅާފައިވާ ބިލަކީ ރާއްޖެއިން ފަހަތަށް އަޅާ ފިޔަވަޅެއް ކަމަށް ޔޫރަޕިއަން ޔޫނިއަން (އީޔޫ)ން މިއަދު ބުނެފި އެވެ.\nJuly 30, 2016 12\n"އަބުރުގެ ބިލަކީ މިނިވަން ހިޔާލަށް ދިން ހަމަލާއެއް"\nއަބުރު ރައްކާތެރިކުރުމަށް ކަމަށް ބުނެ ރައްޔިތުންގެ މަޖިލީހަށް ހުށަހަޅާފައިވާ ބިލަކީ ހިޔާލު ފާޅުކުރުމުގެ މިނިވަންކަމަށް ސީދާ ދިން ހަމަލާއެއް ކަމަށް ބުނެ، އެ ބިލު ވަގުތުން އަނބުރާ...\nJuly 28, 2016 17\nމަގު ބަންދު، ހައްގު ހޯދުމުގެ މިނިވަންކަމެއް ނެތް!\nތިބީ އެކި ޝުއޫރުތައް ލިޔެފައިވާ ބޯޑުތަކެއް ހިފައިގެންނެވެ. އެ ބޯޑުތައް ހިފަހައްޓައިގެން ތިބެ، މަޑު ހިނގުމެއްގައި ގޮސް، ފުލުހުން ހުއްޓެން ބުނި ހިސާބުގައި އިރުކޮޅަކު ތިބީ އެވެ. އަނބުރާލާފައި ގޮސް ސޯސަން މަގުން ވަކި ހިސާބަކަށް ދެވުނުތަނާ ފުލުހުން ހުއްޓުވި އެވެ. އެންގީ ޕޭވްމަންޓު މައްޗަށް އަރާށެވެ. ޕޭވްމަންޓު މަތިން ހިނގަން ފެށުމުން...\nޔޫރަޕް އެދެނީ މިނިވަންކަމާއި ހައްގުތަކަށް ޖާގަ ދޭން\nމިނިވަން ދުވަސް ފާހަގަކުރަމުން އަންނައިރު، ރާއްޖޭގައި އަސާސީ ހައްގުތަކާއި މިނިވަންކަމަށް ފުރުސަތު ދޭން ޔޫރަޕުން ބާރުއަޅައިފި އެވެ.\nJuly 25, 2016 11\nދިވެހިންގެ މިނިވަންކަން އެކި ގޮތްގޮތަށް ކޮށައިފި:ޖަމީލް\nރައީސް އަބްދުﷲ ޔާމީން ވެރިކަމަށް ވަޑައިގެންނެވި ފަހުން ދިވެހިންގެ މިނިވަންކަން އެކި ގޮތްގޮތަށް ކޮށައި ހަނިކޮށްފައިވާ ކަމަށް ކުރީގެ ނައިބު ރައީސް ޑރ. މުހައްމަދު ޖަމީލު އަހުމަދު...\nJuly 25, 2016 18\nޖަލު މުވައްޒަފުން އޮރިޔާން ކުރާތީ އެޗްއާރުސީއެމަށް\nމާފުށީ ޖަލުގައި މަސައްކަތް ކުރާ ބައެއް މުވައްޒަފުން އޮރިޔާންކޮށްގެން ބަލައި ފާސްކުރާ ކަމަށް ބުނެ އެ މައްސަލަ ބަލައި ހުއްޓުވައިދޭން އެދި އަނެއްކާ ވެސް ހިއުމަން ރައިޓްސް ކޮމިޝަން...\nJuly 24, 2016 21\nބާރުތައް ރައީސްގެ މުށުތެރޭ، ހައްގުތައް ދަނީ ގެއްލެމުން\nދައުލަތުގެ ހުރިހާ ބާރުތަކެއް ރައީސް އަބްދުﷲ ޔާމީނާއި އެ މަނިކުފާނުގެ ސަރުކާރުގެ މުށުތެރެ އަށް ލައި އަސާސީ އެތައް ހައްގެއް ނިގުޅައިގެންފައިވާ ކަމަށް އިނގިރޭސިވިލާތުން ބުނެފި އެވެ.\nJuly 13, 2016 30\nކޮލަމް ކުލަބަރި: ގެއްލިގެން އުޅޭ ހައްގު މި އޮތީ!\nމީހުން ޖަމާވާން ފެށުމާ އެކު ފުލުހުން އައިސް އެ ސަރަހައްދު އެއްކޮށް ބަންދުކޮށްލި އެވެ. އާޓިފިޝަލް ބީޗު ސްޓޭޖާ ދިމާލުން ޕޭމަންޓް މައްޗަށް މީހުން ފަހަތަށް ޖައްސަން ފެށި އެވެ. ވަކި ހިސާބަކަށް ކުރިއަށް ދާން ހުއްދަ ދިނުމަށް ފަހު ބެރިކޭޑު ޖަހާ ބަންދުކޮށްލި އެވެ. ދެން އެއްވެސް ވަރަކަށް ކުރިއަށް ދެވޭ ގޮތެއް ނުވި އެވެ. ރަށު ތެރެ އަށް...\nގާނޫނާ ހިލާފަށް ހުމާމް މެރުން ހުއްޓުވަން ރައީސަށް ސިޓީތަކެއް\nއުނގޫފާރު ދާއިރާގެ ކުރީގެ މެމްބަރު ޑރ. އަފްރާޝީމް އަލީ އަވަހާރަކޮށްލުމުގެ ކުށުގައި މަރަން ހުކުމް އިއްވާފައިވާ ހ. ލޮބީ ހުސެއިން ހުމާމް، އިސްލާމީ ޝަރީއަތާއި ގާނޫނާ ހިލާފަށް ނުމެރުމަށް ގޮވާލައި ރައީސް އަބްދުﷲ ޔާމީނަށް ފޮނުވަން ސިޓީތަކެއްގައި ސޮއިކުރަން ފަށައިފި އެވެ.\nJune 15, 2016 17\nވަގަށް ނެގި ފައިސާ ހޯދޭނީ އިންތިގާލީ ސަރުކާރަކަށް\nކޮރަޕްޝަންގެ ސަބަބުން ގެއްލުނު ރައްޔިތުންގެ ފައިސާ ހޯދައި އަދ ހައްގުތައް ކަށަވަރު ކުރުމުގެ ފިޔަވަޅުތައް އެޅޭނީ އިންތިގާލީ ސަރުކާރެއް ގާއިމްކޮށްގެން ކަމަށް އިދިކޮޅު އިއްތިހާދުން އިއްޔެ ބުނެފި އެވެ.\nJune 14, 2016 8\nޑިމޮކްރަސީ ދަށަށް، ޓެރަރިޒަމްގެ ދައުވާތައް ވަނީ ގިނަ\nރާއްޖޭގައި ސިޔާސީ ހަރަކާތްތައް ހިންގުމުގެ މާހައުލެއް ނެތް ކަމަށާއި ޑިމޮކްރަސީގެ ހާލަތު ދަށަށް ދާ ކަމަށް އދ. ގެ އިންސާނީ ހައްގުތަކާ ބެހޭ ކޮމިޝަނާ ޒައިދު ރައުދުލް ހުސެއިން އިއްޔެ ވިދާޅުވެއްޖެ އެވެ.


Lanka ge aa sarukaaru ge cabinet huvaa koffi | Mihaaru\nލަންކާގެ އާ ކެބިނެޓުގައި ޑިފެންސް މިނިސްޓަރުކަމާ ހަވާލުވެވަޑައިގެންނެވީ ސިރިސނާ. --ފޮޓޯ:ރޮއިޓާސް\n20 ޑިސެމްބަރ 2018 - 16:522comments\nރައީސްގެ ސެކްރެޓޭރިއަޓުގައި ބޭއްވި ރަސްމިއްޔާތުގައި 30 ވަޒީރުން ވަނީ ހުވާކޮށްފަ އެވެ. ޑިފެންސް މިނިސްޓަރުގެ މަގާމާ ހަވާލުވެވަޑައިގެންނެވީ ރައީސް މައިތުރިޕާލާ ސިރިސޭނާ އެވެ. ބޮޑު ވަޒީރު ރަނިލް ވިކްރަމަސިންހަ ހަވާލުވެވަޑައިގެންނެވީ ނޭޝަނަލް ޕޮލިސީސް، އިކޮނޮމިކް އެފެއާޒް މިނިސްޓަރުކަމާ އެވެ.\nކުރީގެ ސަރުކާރުގެ ވަޒީރުން ވެސް ވަނީ ކެބިނެޓުގައި ހިމަނައިފަ އެވެ. އޭގެ ތެރޭގައި ފިނޭންސް އެންޑް މީޑިއާ މިނިސްޓަރުގެ މަގާމަށް ހަމަޖެއްސި މަންގަލަ ސަމަރަވީރާ އާއި ކެބިނެޓުން ކުރިން ވަކިކުރި ރަވީ ކަރުނަނަޔަކަ ހިމެނެ އެވެ. ފިނޭންސް މިނިސްޓަރުގެ މަގާމުގައި ހުންނެވި އިރު ކޮރަޕްޝަނުގެ ތުހުމަތު ކުރި ކަރުނަނަޔަކަ އަށް މި ފަހަރު ހަވާލުކޮށްފައި ވަނީ ޕަވާ، އެނާޖީ އެންޑް އެންޓަޕްރައިޒް ޑިވެލޮޕްމަންޓް މިނިސްޓަރު ކަމެވެ.\n"ކެބިނެޓް އެކުލަވާލުން ލަސްވެފައި ވަނީ މީޑިއާ އާއި ޕޮލިސް ރައީސްގެ ކޮންޓްރޯލްގެ ދަށަށް ގެންނަން ބޭނުންވުމުން،" ސަރުކާރުގެ ތަރުޖަމާން ރަޖީތާ ސެނަރަތުނަ ވިދާޅުވި އެވެ.\nބޮޑު ވަޒީރުގެ މަގާމު ރަނިލް އަށް އަލުން ދީފައި ވަނީ މިދިޔަ އާދިއްތަ ދުވަހު އެވެ. އެ މަގާމަށް ރަނިލް ހަމަޖެއްސުމާ އެކު ވަނީ ލަންކާގައި އުފެދުނު ސިޔާސީ ހަމަނުޖެހުންތަކުގައި 51 ދުވަހަށް ގައުމު ހުއްޓިފައި އޮތް އޮތުން ނިމުމަކަށް އައިސްފަ އެވެ.\nރަނިލް އަށް ބޮޑު ވަޒީރުކަން ދެއްވަން ސިރިސޭނާ ތަކްރާރުކޮށް ދެކޮޅު ހެއްދެވި ނަމަވެސް މިދިޔަ ބުރާސްފަތި ދުވަހު ސުޕްރީމް ކޯޓުން ނެރުނު އަމުރާ އެކު ސިރިސޭނާގެ ނިންމެވުން ވަނީ ބަދަލު ކުރައްވައިފަ އެވެ. ސުޕްރީމް ކޯޓުން ނިންމާފައި ވަނީ ޕާލަމެންޓް އުވާލުން ގާނޫނު އަސާސީއާ ޚިލާފު ކަމަށެވެ. އަދި ޖެނުއަރީ5ވަނަ ދުވަހު ބާއްވަން އިއުލާން ކުރި އިންތިޚާބު ވެސް ސުޕްރީމް ކޯޓުން ވަނީ ކެންސަލް ކޮށްފަ އެވެ.\nސިރިސޭނާ ވިދާޅުވީ ބޮޑު ވަޒީރުކަން ރަނިލް އަށް ދޭން ޖެހޭނެ ކަމަށް އަދިވެސް ގަބޫލް ނުކުރައްވާ ކަމަށެވެ.\n"އެކަމަކު ޕާލަމެންޓުގެ އަޣުލަބިއްޔަތަށް ބޯލެނބުމުގެ ގޮތުން މަގާމު ދިނީ،" ސިރިސޭނާ ވިދާޅުވި އެވެ. "ރައްޔިތުންގެ އުއްމީދުތައް ހާސިލް ކޮށްދެވޭނީ ކިހާވަރަކަށް ކަމެއް ނޭނގޭ."


Modi ah haassa kohgen hadhaa film ge castun iulaan kohfi\nލުއި ޚަބަރު - މޮދީ ބަޔޮގްރަފީ\nމޮދީ އަށް ހާއްސަ ކޮށްގެން ހަދާ ފިލްމުގެ ކާސްޓުން އިއުލާންކޮށްފި\nފިލްމު ހަދަނީ އިންޑިއާގެ ބޮޑު ވަޒީރުގެ ހަޔާތުގެ މައްޗަށް ބިނާކޮށް\nކ. މާލެ 30 ޖެނުއަރީ 2019 | ބުދަ 07:31 4,608\nމޮދީގެ ބަޔޮގްރަފީގެ ޕޯސްޓަރު - މުހައްމަދު ޝަރުހާން\nއިންޑިއާގެ ބޮޑު ވަޒީރު ނަރެންދުރަ މޮދީގެ ހަޔާތުގެ މައްޗަށް ބިނާކޮށް ހަދާ ފިލްމުގެ ކާސްޓުން އިއުލާން ކޮށްފިއެވެ.\nއަންގާރާ ދުވަހު އިއުލާން ކުރި ކާސްޓުންގެ ތެރޭގައި ހިމެނެނީ، ބޮމަން އިރާނީ، ދަރްޝަން ކުމާރު، އަންޖަން ޝްރިވަސްތާވް، ރަޖިންދްރަ ގުޕްތާގެ އިތުރުން ޔަތިން ކަރޭކަރްއެވެ.\nފިލްމުގެ ޕޯސްޓަރު އިންޑިއާގެ 67 ވަނަ ޖުމްހޫރީ ދައްކާލާފައިވައިރު, ފިލްމުގައި މޯދީގެ ރޯލް ކުޅެނީ ވިވެކް އޮބިރޯއިއެވެ.\nއިންޑިއާގެ ނޫސްތަކަށް ދިން އިންޓަވިއުއެއްގައި ފިލްމުގެ ޕޮރްޑިއުސަރު ސަންދީޕް ބުނީ، މި ފިލްމަށް އޭނާ އަށް ލިބިފައިވަނީ ހުނަރުން ފުރިގެންވާ ފަންނާނުން ކަމަށާއި، މި ފިލްމުވެގެން ދާނީ ކާމިޔާބު ފިލްމަކަށް ކަމަށެވެ.\nމޯދީގެ ބަޔޮގްރަފީގައި ފެނިގެން ދާނީ ސައި ވިއްކާ މީހަކު އިންޑިއާގެ ބޮޑުވަޒީރު ކަމަށް އައުމަށް ކުރި ދަތުރެވެ. މި ފިލްމުގެ މަންޒަރުތައް ގުޖްރާތުގެ އިތުރުން އިންޑިއާގެ އެކި ހިސާބުތަކުގައި ނަގަން ހަމަޖެހިފައިވާ ކަމަށް މީޑިއާ ރިޕޯޓްތައް ބުނެއެވެ.\nމި އަހަރުގެ ކުރީކޮޅު އިންޑިއާގެ ކުރީގެ ބޮޑު ވަޒީރު މަންމޯހަން ސިންހްގެ މައްޗަށް ބިނާކޮށް ހަދާފައިވާ ސިޔާސީ ފިލްމު ''ދަ އެކްސިޑެންޓަލް ޕްރައިމް މިނިސްޓަރު'' ފިލްމު ވަނީ ރިލީޒުކޮށްފައެވެ. މަންމޯހަން ސިންހްގެ ރޯލު އަނުޕަމް ޙޭރް ކުޅެފައިވާ މި ފިލްމަށް ވަނީ އެކަށީގެންވާ ވަރަށް އާމްދަނީއެއް ވަނީ ނުލިބިފައެވެ.


"Gangubai" gai Ajay aai Emraan Hashmi\nބާންސާލީގެ "ގަންގޫބާއީ"ގައި އަޖޭ އާއި އިމްރާން ހާޝިމީ\nސަންޖޭ ލީލާ ބާންސާލީ ޑައިރެކްޓްކުރާ ގިނަ ބައެއްގެ އިންތިޒާރުތަކާ ގުޅިފައިވާ ކުރީ ޒަމާނުގެ ޑްރާމާ "ގަންގުބައި ކަތިއާވަޅީ"ގެ ޝޫޓިން މިދިޔަ މާޗުން ފެށިގެން ވަނީ ހުއްޓިފަ އެވެ. އާލިއާ ބަޓް ލީޑް ރޯލުކުޅޭ މި ފިލްމުގެ ޝޫޓިންގް ހުއްޓުނީ ކޮރޯނާވައިރަހުގެ ވަބާ ފެތުރުމުގެ ބިރާ ހެދި އިންޑިޔާ ލޮކްޑައުން ކުރުމުންނެވެ.\nފިލްމުގެ ޝޫޓިންގަށް ތައްޔާރުކުރި ވަރަށް އަގުބޮޑު ރީތި ސެޓެއް ފިލްމު ސިޓީގައި ހުރެ މިހާރު ހަލާކުވަމުންދާއިރު އަލުން ޝޫޓިން ފެށުމަށް ސަރުކާރުގެ ހުއްދަ ލިބޭނެ އިރަކަށް ޕްރޮޑިއުސަރުން ކެތްތެރިކަމެއް ނެތި އަދިވެސް ދަނީ އިންތިޒާރު ކުރަމުންނެވެ. ވާރޭގެ ސަބަބުން ސެޓު ހަލާކުވާތީ ޕްރޮޑަކްޝަން ޓީމުން ފަހުން މުޅި ސެޓުގައި ރަބަރު ކަވަރެއް އަޅާ ރައްކާތެރިކޮށްފައި ވެއެވެ.\nލޮކްޑައުން ނިމި އަލުން ޝޫޓިން ފަށާއިރު ބާންސާލީ ވަނީ ފިލްމުގައި އިތުރު ދެ އެކްޓަރަކު ބައިވެރިކޮށްފައި ކަމަށް ބޮލީވުޑް ޚަބަރުތައް ބުނެ އެވެ. އެއީ އަޖޭ ދޭވްގަން އާއި އިމްރާން ހާޝިމީ އެވެ.\nމި ދެ އެކްޓަރުން އެކުގައި އެންމެ ފަހުން ސްކްރީނުން ފެނިފައިވަނީ މީގެ 10 އަހަރު ކުރިން ރިލީޒްކުރި "ވަންސް އަޕޯން އަ ޓައިމް އިން މުމްބައި" އިންނެވެ. މި ފިލްމުގައި ދެ އެކްޓަރުންގެ ހުރި ވަރުގަދަ ގުޅުންތައް ފިލްމު ބެލި އެންމެންނަށް ވެސް ވަނީ ފާހަގަ ކުރެވިފަ އެވެ.\n"ގަންގޫބާއީ"ގައި މަސައްކަތްކުރާ މީހަކު މައުލޫމާތު ދިން ގޮތުގައި އާލިއާ އާއެކު އިމްރާން ޝޫޓްކުރަން ޖެހޭ ބައި މިއަހަރުގެ ކުރީކޮޅު އެމީހުން ވަނީ ވަރަށް ސިއްރު ސިއްރުން ޝޫޓްކޮށް ނިންމާލާފަ އެވެ. އަދި ލޮކްޑައުންއަށް ފަހު ޝޫޓިން ފެށޭއިރު އަޖޭ މި ފިލްމުގެ ޝޫޓިންގްގައި ބައިވެރިވާނެ ކަމަށެވެ.\nއަޖޭ މި ފިލްމުގައި ކުޅެނީ ކަރީމް ލާލާ ކިޔާ ގޭންގްސްޓާރެއްގެ ރޯލެވެ. ނަމަވެސް އިމްރާނު ކުޅެނީ ކޮން ކަހަލަ ބައެއް ކަމެއް ސާފެއް ނުވެ އެވެ.\nއިމްރާން އާއި އަޖޭ އަކީ އެކްޓްކުރުމުގައި އެމީހުންގެ ޚާއްސަ ގޮތްތަކެއް ގެންގުޅޭ ބަޔަކަށް ވާތީ ބާންސާލީ ބޭނުންވާ ކަހަލަ ސިފަތައް މި ދެ ތަރިންގެ ކިބައިގައި ހުރި ކަމަށް ވެއެވެ. މި ދެ ތަރިންގެ ރޯލުވެސް ފިލްމުގައި މާ ދިގެއް ނުވާނެ އެވެ.\n"ގަންގޫބާއީގެ ހަޔާތުގެ ދަތުރުގައި ވަރަށް ގިނަ މީހުންނާ އޭނާ އާ ބައްދަލުވެ އެކި ކަހަލަ ގޮތްގޮތުން ގުޅުންތައް އުފެދިފައިވޭ. އިމްރާން އާއި އަޖޭގެ ކެރެކްޓާއާ ނުލައި އެ ދަތުރު ފުރިހަމައެއް ނުވާނެ،" މައުލޫމާތު ދިން މީހާ ބުންޏެވެ.\nއާލިއާ އާއެކު "ގަންގޫބާއީ" އުފެއްދުމުގެ މަސައްކަތް ބާންސާލީ ފެށީ ސަލްމާން ޚާނާއި އާލިއާ އާއެކު އޭނާ އުފައްދަން މަސައްކަތްކުރި "އިންޝާﷲ"ގެ މަސައްކަތް ހުއްޓުނީމަ އެވެ. އެ ފިލްމު ކުރިއަށް ނުގެންދެވުނީ އެންމެ ފަހު ވަގުތު ސަލްމާން ފިލްމު ކުޅެ ނުދޭން ނިންމީމަ އެވެ.\n"ގަންގުބާއީ"އަކީ ބާންސާލީގެ ޑްރީމް ޕްރޮޖެކްޓަކަށް ވެފައި އެ ފިލްމުގެ ސްކްރިޕްޓް ލިޔުމުގެ މަސައްކަތް އޭނާ ކުރާތާ ގިނަ ދުވަސްތަކެއް ވެއްޖެ އެވެ.\nމި ފިލްމު ނިމުމުން ދެން ވެސް ބާންސާލީ އުފައްދަން އިއުލާންކޮށްފައިވަނީ ކުރީ ޒަމާނުގެ ވާހަކައަކަށް އުފައްދާ ފިލްމެކެވެ. އެއީ މިއުޒިކަލް ޑްރާމާއެއް ކަމަށްވާ "ބައިޖޫ ބަވްރާ" އެވެ. މި ފިލްމުގެ ލީޑް ރޯލަށް ރަންބީރު ކަޕޫރާއި ދީޕިކާ ޕަދުކޯން ހަމަޖެއްސުމަށް އެ ދެ އެކްޓަރުންނާ ބާންސާލީ މިހާރު ދަނީ މަޝްވަރާ ކުރަމުންނެވެ.\n"ތާނާޖީ: ދި އަންސަންގް ވޯރިއާ" އަހަރުގެ ބްލޮކްބަސްޓާ\nއަޖޭ ޑައިރެކްޓްކުރާ "މޭޑޭ"ގެ ލީޑް ރޯލު އަމީތާބަށް\nއަޖޭގެ ބޭބެ، ޑައިރެކްޓަރު އަނިލް މަރުވެއްޖެ\nއަންނަ އަހަރަށް އިތުރު ދުވަސްތަކެއް ބަންދު\nހުޅުމާލޭގެ އެކްސިޑެންޓެއްގައި ތިން މީހަކަށް އަނިޔާ\nނަސަންދުރަ ހޮޓަލާއި ޓާޓާ މުވައްޒަފުން ތިބި ބިން ހުސްކުރަން އަންގައިފި


Guraidhoo in 86 meehun positive ve, jumla adhadhu 200 in mathee gai | Hurihaa.mv\nގުރައިދޫން 86 މީހުން ޕޮޒިޓިވްވެ، ޖުމްލަ އަދަދު 200 އިން މަތީގައި\nLast updated on 23 Oct 2021, 23:18\nހުޅުމާލޭގެ މަގެއްގައި ވެހިކަލްތަކެއް ދުއްވަނީ. މާލެ ސަރަހައްދުގައި ކޮވިޑް ވަނީ ވަރަށް ބޮޑަށް ކޮންޓްރޯލްވެފައި.\nކޮވިޑަށް އަތޮޅު ތެރެއިން 153 މީހުން، ޖުމްލަ 225 މީހުން ކޮވިޑަށް ޕޮޒިޓިވްވެއްޖެ އެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ)އިން މިރޭ އާއްމުކުރި ތަފާސްހިސާބުތައް ދައްކާގޮތުން އިރުއޮއްސި 6:00 އާ ހަމައަށް، ވޭތުވެދިޔަ 24 ގަޑިއިރުގެ ތެރޭގައި 4،527 ސާޕްލް ޓެސްޓް ކޮށްފައިވާއިރު، އޭގެ ތެރެއިން ކޮވިޑަށް ޕޮޒިޓިވްވެފައި ވަނީ 225 މީހުންނެވެ. އެއީ ގްރޭޓާ މާލޭ ސަރަޙައްދުން ޕޮޒިޓިވްވި 29 މީހަކާއި، އަތޮޅުތަކުން ޕޮޒިޓިވްވި 153 މީހަކު އިތުރުން ރިސޯޓްތަކުން 33 މީހުންނެވެ.\nމިއަދު އަތޮޅުތެރެއިން 153 މީހަކު ކޮވިޑަށް ޕޮޒިޓިވްވެފައިވާއިރު އެންމެ ގިނަ މީހުން ޕޮޒިޓިވްވެފައިވަނީ ކ.ގުރައިދޫ އިންނެވެ. އެގޮތުން ގުރައިދޫއިން 86 މީހަކު ކޮވިޑަށް ޕޮޒިޓިވްވެފައިވާއިރު އައްޑޫ ސިޓީއިން 17 މީހަކު ވަނީ ކޮވިޑަށް ޕޮޒިޓިވްވެފަ އެވެ. އަދި ގއ.ވިލިނގިލިން 13 މީހަކު ކޮވިޑަށް ވަނީ ޕޮޒިޓިވްވެފަ އެވެ.\nމިއާއެކު ރާއްޖެއިން މިހާތަނަށް ކޮވިޑަށް ޕޮޒިޓިވްވި މީހުންގެ އަދަދު ވަނީ 86،830 މީހުންނަށް އަރާފަ އެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 1،520 މީހުންނެވެ. މިހާތަނަށް 85،057 މީހުން ވަނީ ކޮވިޑުން ރަގަޅުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 19 މީހަކަށް ދަނީ ފަރުވާ ދެމުންނެވެ.\nމިބަލީގައި މިހާތަނަށް 240 މީހުން ރާއްޖޭގައި ވަނީ މަރުވެފަ އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) ރާއްޖެ މިއަދު ކޮވިޑް ވެކްސިން ކޮވިޑް-19 ކޮވިޝީލްޑް ވެކްސިން


ހޯމް މިނިސްޓަރު ކަމަށް އަފީފް އަދި އެޑިއުކޭޝަން މިނިސްޓަރު ކަމަށް ޝިފާ – Maldivian Democratic Party\nހޯމް މިނިސްޓަރު ކަމަށް އަފީފް އަދި އެޑިއުކޭޝަން މިނިސްޓަރު ކަމަށް ޝިފާ\nމިނިސްޓަރ އޮފް ހޯމްއެފެއާޒް ކަމަށް ގަލޮޅު ބޮޑުގާދޮށުގޭ ޙަސަން ޢަފީފް އަދި މިނިސްޓަރ އޮފް އެޑިޔުކޭޝަން ކަމަށް ގަލޮޅު ޖަނަވަރީމާގޭ ޝިފާ މުޙަންމަދު ޢައްޔަން ކުރައްވައި، އެ ދެބޭފުޅުންނަށް ރައީސުލްޖުމްހޫރިއްޔާ މުޙަންމަދު ނަޝީދު، މަގާމުގެ ފަތްކޮޅު ދެއްވައިފިއެވެ. މި ދެބޭފުޅުންނަށް މަގާމުގެ ފަތްކޮޅު ދެއްވުން އޮތީ އިއްޔެ ހަވީރު ރައީސުލްޖުމްހޫރިއްޔާގެ އޮފީހުގައެވެ.\nމި ދެބޭފުޅުން މި ޢައްޔަން ކުރެއްވީ މިނިސްޓަރ އޮފް ހޯމް އެފެއާޒް ކަމުގެ މަގާމުގައި ހުންނެވި މުޙަންމަދު ޝިހާބާއި، މިނިސްޓަރ އޮފް އެޑިޔުކޭޝަން ކަމުގެ މަގާމުގައި ހުންނެވި ޑޮކްޓަރ މުޞްޠަފާ ލުޠުފީ، މަގާމުން އިސްތިޢުފާ ދެއްވުމާ ގުޅިގެންނެވެ.\nޙަސަން ޢަފީފަށާއި، ޝިފާ މުޙަންމަދަށް، މަގާމުގެ ފަތްކޮޅު ދެއްވުމުގެ ކުރިން، އެ ދެބޭފުޅުން، ވަޒީރުންގެ މަޖިލީހުގެ މެންބަރު ކަމުގެ ހުވާ، ސުޕްރީމް ކޯޓުގެ ފަނޑިޔާރު ޢަބްދުﷲ ޢަރީފްގެ ކުރިފުޅުމަތީގައި ކުރެއްވިއެވެ. ހުވާކުރެއްވުމަށްފަހު، އެ ދެބޭފުޅުން، ވަޒީރުންގެ މަޖިލީހުގެ މެންބަރުންގެ ހުވާގެ އިޤްރާރުގައި ސޮއިކުރެއްވިއެވެ.\nމިދެބޭފުޅުންގެ ތެރެއިން ޙަސަން ޢަފީފް މިހާތަނަށް ހުންނެވީ، އެޑްވައިޒަރ އޮން ޕޮލިޓިކަލް އެފެއާޒް ކަމުގެ މަގާމުގައެވެ. ޝިފާ މުޙަންމަދު ހުންނެވީ މިނިސްޓަރ އޮފް އެޑިޔުކޭޝަންގެ ނައިބުގެ މަގާމުގައެވެ.


Shaahee kaivenyah Cake alhaane meehaku hoadhaifi\nޝާހީ ކައިވެންޏަށް ކޭކު އަޅާނެ މީހަކު ހޯދައިފި\nޕްރިންސް ހެރީ އާއި މޭގަން (ވ)، ޝާހީ ކައިވެނީގެ ކޭކު އަޅަން ހަވާލުކުރި ކްލޭރާ (ކ) --\nއިނގެރޭސިވިލާތުގެ ޝާހީ އައިލާގެ އެންމެފަހުން ބޭއްވި ގިނަ ކައިވެނިތަކުގައި ކޭކްއަކީ ވަރަށް ހާއްސަ އެއްޗެކެވެ. ޝާހީ ދަރިކަލުން ޕްރިންސް ހެރީ އާއި ފިލްމީ ތަރި މޭގަން މާކަލްގެ ކައިވެނީގެ ކޭކްވެސް ހާއްސަ ވާނެ އެވެ. އެ ދެކަނބަލުން ކައިވެންޏަށް ކޭކު އަޅާނެ ފަރާތެއް މިހާރު ވަނީ ހޯދާފަ އެވެ.\nމި ދެކަނބަލުންގެ ކައިވެނީގެ ކޭކު މާ ބޮޑަށްވެސް ހާއްސަވާނެ ކަމަށް ބެލެވެ އެވެ. އެއީ މީގެ ކުރިން ޝަހީ އާއިލާގެ ކައިވެނިތަކުގެ އަޅާ އުޅުނީ "ޓްރެޑިޝަނަލް ފުރުޓް ކޭކް" އެކެވެ. ނަމަވެސް މިފަހަރުގެ ކައިވެންޏަށް އަޅާނީ ލެމަން އެލްޑާފްލާވާ ކޭކް އެކެވެ. ކޭކު އެޅުމަށް "ސްޕްރިންގް ފްލޭވާސް" އާއި ބަޓާ ކްރީމް އަދި ކޭކު ޒީނަތްތެރިކުރުމަށް "ފްރެޝް ފްލާވާސް" ނުވަތަ އަސްލު މާ ބޭނުންކުރާނެ އެވެ. ކޭކުގައި ބޭނުންކުރާނީ ސީޒަނަލް އަދި އޯގެނިކް އެއްޗެއްސެވެ.\nކޭކު އަޅަން ހަވާލުކޮށްފައި ވަނީ ލަންޑަންގައި ހުންނަ ވައިލެޓް ބޭކަރީ އާއި އެވެ. ކޭކު އަޅާނީ އެ ބޭކަރީގެ ބޮޑު މީހާ އަދި ޝެފް ކްލެރާ ޕީޓެކް އެވެ. ޝާހީ ކައިވެންޏަށް ކޭކު އަޅަން ފުރުސަތު ލިބުމުން ކްލެރާ ހުރީ އުފަލުންނެވެ. އެ ދެކަނބަލުންނަށް ކަމުދާނެ ގޮތަށް ކޭކު އެޅުމަށް އޭނާ މިހާރުވެސް ވަނީ މަސައްކަތް ފަށާފަ އެވެ.\nޕްރިންސް ހެރީ އާއި މޭގަން މާކަލްގެ ޝާހީ ކައިވެނީގެ ކޭކު އަޅާ ޝެފް، ކްލޭރާ ޕީޓެކް --\nކްލޭރާއަކީ މޭގަން އެކޭ އެއްގޮތަށް އެމެރިކާގެ ކެލިފޯނިއާއަށް ނިސްބަތްވާ އަންހެނެކެވެ. ކޭކު އަޅަން ކްލޭރާއާއި ހަވާލުކުރުމުން އެކަން ހާއްސަވާ ސަބަބެއްވެސް އެބައޮތެވެ. މީގެ ކުރިން ލައިފްސްޓައިލް ވެބްސައިޓެއް ކަމަށްވާ "ދަޓިގް" ގެ ލިޔުމަކަށް މޭގަން ވަނީ ކްލޭރާ އިންޓަވިއުކޮށްފަ އެވެ.\nކްލޭރާ ވައިލެޓް ބޭކަރީ ހުޅުވީ 2010 ވަނަ އަހަރު އެވެ. ކްލޭރާ މީގެ ކުރިން ވަނީ ކެލިފޯނިއާގެ ޕޭސްޓްރީ ފިހާރައެއްގައިވެސް މަސައްކަތްކޮށްފަ އެވެ. ލަންޑަންގައިވެސް ތިން ޕޭސްޓްރީ ފިހާރައެއްގައި އޭނާ މަސައްކަތްކުރި އެވެ.\nޝާހީ އައިލާގެ ކައިވެނީގެ ކޭކުގެ ތާރީހަށް ބަލާނަމަ 1840 ގައި ކުއީން ވިކްޓޯރީއާގެ ޒަމާނުގައި ކޭކްއަކީ އެހާ ސަމާލުކަން ދޭ އެއްޗެއް ނޫނެވެ. ޝާހީ ކައިވެންޏަށް ގޮސްތިބޭ ގިނަ މެހުމާނުނަށް ކޭކު ކާންވެސް ލިބެ އެވެ. ކުއީން ވިކްޓޯރިއާ އަދި ޕްރިންސް އެލްބާޓްގެ ކައިވެންޏަށް އެޅި ކޭކުގެ ބަރުދަނުގައި 137 ކިލޯ ހުއްޓެވެ. އެ ކޭކުގެ ރައްކާކޮށްފައި އޮތް ބާކީވެފައިވާ އޮތް ކޭކު ފޮއްޗެއް 2016 ވަނަ އަހަރު ނީލަން ކިޔައިގެން 2101 ޑޮލަރަށް ވިއްކާލާފައިވެ އެވެ.\n175 އަށްވުރެ ގިނަ އަހަރުވެފައިވާ ކުއީން ވިކްޓޯރިއާގެ ކައިވެނީގެ ކޭކުގެ ރައްކާކޮށްފައިވާ ބައެއް --\nއެންމެފަހުން 2011 ވަނަ އަހަރު އޮތް ޝާހީ ކައިވެނި ޕްރިންސް ވިލިއަމް އަދި ކޭޓްގެ ކައިވެނީގައި ދެ ކޭކެއް އަޅާފައިވެ އެވެ. ޝާހީ ކައިވެނީގެ ތާރީހަށް ބަލާނަމަ ޕްރިންސް ވިލިއަން ނިސަބަތްވާ ޑޫކް އެންޑް ޑަޗެސް އޮފް ކޭމްބްރިޖް ދަރިކޮޅުގެ ކުދިންގެ ކައިވެނިތަކުގައި އާންމުކޮށް ދެ ކޭކެއް އަޅާ އުޅުނެވެ.\nޕްރިންސް ވިލިއަމް އަދި ކޭޓުގެ ޝާހީ ކައިވެނީގެ ކޭކު --\nޕްރިންސް ވިލިއަމްގެ ކައިވެޏަށް އެޅި އެއް ކޭކަކީ 900 ހަކުރުގެ ފްލޭވާތައް ބޭނުންކޮށްގެން ތައްޔާރުކުރާ ފުރުޓް ކޭކެކެވެ. އަނެއް ކޭކަކީ ޗޮކޮލެޓް ބިސްކަޓް ކޭކް - ކުޑައިރުއްސުރެ ޕްރިންސް ވިލިއަންއަށް ވަރަށް ކަމުދާ ކޭކެއް - އެކެވެ. އެ ކޭކުގައި ބޭނުންކޮށްފައި ވަނީ މަޝްހޫރު ބިސްކަޓް ބްރޭންޑެއް ކަމަށްވާ މެކްވިޓީގެ ބިސްކޯދެވެ.\nމެކް ވިޓީން ވަނީ 1947 ވަނަ އަހަރު ކުއީން އެންޑް ޑޫކް އޮފް އެޑިންބާގްގެ ޝާހީ ކައިވެނީގެ ކޭކު އަޅާފަ އެވެ. އެ ކޭކުގައި ނުވަ ފޫޓު ހުއްޓެވެ.\nޕްރިންސް ޗާލްސްއާއި ޕްރިންސެސް ޑަޔާނާގެ ޝާހީ ކައިވެނީގެ ކޭކުގައި ފަސް ފޫޓު އަދި 116 ކިލޯ ހުއްޓެވެ. އެ ކޭކު ތައްޔާރުކުރީ ޝާހީ ނަވުގެ ކުކަރީ ސުކޫލުންނެވެ.\nކްއީން އެލިޒަބަތުވެސް އިންސްޓަގްރާމް އަށް\nބޫޓެއްގައި އޮވެ މި ހަރުފަ ދެ ގައުމަކަށް!\n30 އަހަރު ކުރީގެ އެޕަލް ކޮމްޕިއުޓަރު އަދިވެސް ބަރާބަރު!\nޗުއްޓީ ދަތުރުގެ ފޮޓޯ ނެގީ ގޭތެރޭ ސާމާނުން!


BREAKING NEWS: Idhikolhu Running Mate Akah Faisal Naseem - Vaguthu\nއިދިކޮޅު ރަނިންގް މޭޓް އަކަށް ފައިސަލް ނަސީމް\nމިއަހަރު އޮންނަ ރިޔާސީ އިންތިހާބުގައި ގުޅިފައިވާ ހުރިހާ އިދިކޮޅު ޕާޓީތަކުން ކަނޑައަޅާ ރަނިން މޭޓަކަށް ކާށިދޫ ދާއިރާގެ މެންބަރު ފައިސަލް ނަސީމު ޖުމްހޫރީ ޕާޓީގެ ފަރާތުން، ދާދި ދެންމެއަކު ކަނޑައަޅައިފިއެވެ.\nމިރޭ ޖުމްހޫރީ ޕާޓީގެ ކައުންސިލް އިން ނެގި ސިއްރު ވޯޓުގައި އެ ޕާޓީގެ 41 ކައުންސިލް މެމްބަރުން ވަނީ ބައިވެރިވެވަޑައިގެންފައެވެ. ފައިސަލް ހޮވިފައިވަނީ ކައުންސިލް 15 މެމްބަރުންގެ ވޯޓާ އެކީގައެވެ.\nއެ ޕާޓީގެ ފަރާތުން ރަނިންމޭޓު ކަމަށް ޖޭޕީގެ ޑެޕިއުޓީ ލީޑަރު ޑރ. ހުސައިން ރަޝީދާއި ރައީސް އޮފީހުގެ ކުރީގެ މިނިސްޓަރު އަބްދުﷲ އަމީނާއި ކެންދޫ ދާއިރާގެ މެމްބަރު އަލީ ހުސައިން ވަނީ ކުރިމަތިލައްވާފައެވެ.\nޑރ. ހުސެއިން އަށް2ވޯޓު ލިބިވަޑައިގެންފައިވާއިރު އަމީނަށް ލިބިވަޑަިގެންފައިވަނީ9ވޯޓެވެ. އަދި އަލީ ހުސެއިންނަށް ލިބިވަޑައިގެންފައިވަނީ 14 ވޯޓެވެ.\nފައިސަލް ނަސީމް ރަނިންމޭޓަކަށް ހޮވިވަޑައިގެންފައިވަނީ އަލީ ހުސެއިން އަށް ވުރެ އެންމެ ވޯޓެއް އިތުރަށް ލިބިވަޑައިގެންނެވެ.\nއަދި ފައިސަލް އިދިކޮޅު ރަނިންގް މޭޓަކަށް އިންތިހާބުވެފައި މިވަނީ ޖުމުހުރީ ޕާޓީގެ ކައުންސިލް މެންބަރުންނަށް ވެދުންކޮށް ގާސިމް ކުރެއްވި ޓުވީޓްގައި ފައިސަލް ނަސީމް އެމަނިކުފާނު ކުރެއްވި ތާއީދު އަބުރާ ގެންގޮސްފިކަން އިއުލާން ކޮށްފައިވަނިކޮށެވެ.\nފައިސަލް ނަސީމަކީ ފުވައްމުލަކަށް އުފަން، ފުވައްމުލަކުގެ ޒުވާނުންނާއި ގުޅޭ އަދި ފުވައްމުލަކަށް ގިނަގުނަ އިޖުތިމާއީ ޚިދުމަތްތަކެއް ކުރައްވާފައިވާ ގިނަ ބައެއްގެ ލޯބި ލިބިވަޑައިގެން ހުންނެވި ބޭފުޅެކެވެ.\nއިދިކޮޅު ކެންޑިޑޭޓް އިބްރާހިމް މުހައްމަދު ސޯލިހު އާއިއެކު ގިނަ ދުވަސްތަކެއް ވަންދެން ފައިސަލް ނަސީމު ވަނީ ރައްޔިތުންގެ މަޖިލީހުގައި އާއި މަޖިލީހުގެ އެކި ކޮމެޓީތަކުގައި މައްސަކަތް ކޮއްފައެވެ.\nޖުލައި 13, 2018 21:57\nއިންޝާ ﷲ ރައީސް ޔާމީން 1 ބުރުން ޔަގީން\nޖުލައި 13, 2018 23:39\nޖުލައި 13, 2018 22:03\nތިުަވީގޮތުން ޔާމީނު 1 ބުރުން ކާމިޔާބުކޮށްފި.\nޖުލައި 13, 2018 22:10\nގާސިމުގެ އެއްވެސް ބާރެއް މިހާރު ޖޭޕީ ތެރޭގައި ނެތީތަ ގާސިމު ތާއީދު ނުކުރާމީހަކު މިހޮވީ؟\nޖުލައި 13, 2018 22:12\nއެމްޑީޕީއަކަށް ހަޖަމެއް ނުވާނެ ފައިސަލް ނަސީމް ލައިގެނެއް\nޖުލައި 13, 2018 22:14\nހަމްދުލިﷲ ޢަލީ ހުސައިން ނުހޮވުނުކަން ނަސީބް\nޖުލައި 13, 2018 23:38\nޙަމަތެދެއްތިބުނީ ފޮނި މީހެއް\nޖުލައި 13, 2018 22:16\nތިޔޮތީ ވާންވިގޮތްވެފަ، ކަނޑުކޮހަކަށް ރަނިންމޭޓްކަން ތިލިބުނީ ހެހެހެހަހަހަ\nޖުލައި 13, 2018 23:02\nއަލްހަމްދުލިﷲ އޯގާތެރި ހިތްތިރި ބޭފުޅަކު ހޮވުނީތީ\nޖުލައި 13, 2018 22:44\nއަލީ ހުސައިން އަށް ލިބުނު ނަމަ ޖޭޕީއަށް އެއްވެސް ފައިދާއެއް ނުވާނެ. ޢެއީ މާކުރިންސުރެ ވެސް ޑިލެއްގެ ދަށުން މަސައްކަތްކުރާ އެމް.ޑީ.ޕީ އައުވާނެއް ޢަލީ ހުސައިން އަކީ.. ޖޭ.ޕީ ނަމުގަ އެ ހުންނަނީ ދެ ކޮޅުން ކާން ކަމަށް ހީކޮށް.. އަދި ނޭނގެ ޕްރެޝަރު ކޮށްގެން ފައިސަލް އަތުން ރަނިންގ މޭޓް ކަން ހޯދަން ޖަހާނެ މަޅިއެއް.. ﷲ ގެ އިރާދަފުޅާއެކު އެ މީހުންގެ މަކަރުވެެރި ރޭވުންތައް ވިއްސިވިހާލި ކޮށްލައިފި.. އަލްޙަމްދު ލިއްލާހް.. ފައިސަލް ! ތިބޭފުޅާ ނައިބް ރައީސް ކަމުގައި ވާނީ ގިނަވެގެން 1 މަސް ދުވަސް. ޢެހެން ނޫނީ އެމް.ޑީ.ޕީ މެންބަރަކަށް ވާންޖެހޭނެ.. ނުވެެއްޖެ ނަމަ ކުޅިސަމާ ދައްކާލާނެ ފައިސަލްއަށް..\nޖުލައި 13, 2018 22:45\nއިންޝާ ﷲ ރައީސް ޔާމީނު މިއިންތިޚާބު ކާމިޔާބު ކުރާނެ...އަހަރެމެންގެ ރަށުގެ އެމްޑީޕީ ކުދިން އެޔޮށްވަރަށް އަލީ ހުސޭނު ގެންނަން އުޅުނީމަވެސް ފައިސަލަށް ލިބުނީމަ މިހާރު އެބަތިބި ވަރަށް މާޔޫސްވެފަ.\nޖުލައި 13, 2018 22:48\nއައޔައަށް ނައިބުކަން ނުދޭންވެގެން ްާސިމްބެ ކުޅުނު ޑްރާމާއެއް. ތާއީދު ނުކުރަމޭ ކިޔައިގެން\nޖުލައި 13, 2018 22:58\nގާސިމް މަންޒަރު ބަދަލްކުރިކަން މަށަށް އެނގޭ . ޢެއީ ޢޭނާ ގަސްތުގައި ކުރިކަމެއް ޓުވީޓކުން އެކަމް އެއީ ހަމަ ދީދާ އޭނަގެ ނުފޫޒާއެއްގޮތަށް ކުރިކަމެއް އެއިންވެސް އެނުނީ މޯލެއްކަން ގެނެސް އެހުރީ ހައްހައްހާ\nޖުލައި 13, 2018 22:59\nތިޔައެތި ތިއޮތީއަތައްގޮވާފަ ގާސިމްތާއީދު އަނބުރާގެންގޮސްފީމޭކިޔާފަ ފޯނުކޮށްފަބުނީ އެސޮރުނަގައްޗޯ އެމްޑީޕީމީހުން އަލީހުސޭނު ނަގަންވެގެން ގާސިމްގެނަގުލައްފައިންއެރީމަ ފޮނުވިމެސެޖެއްއެއީ\nޢިންޝާﷲ އެއްބުރުން ރައީސްޔާމީން ކާމިއާބުކުރާނެ\nޖުލައި 13, 2018 23:00\nބޮޑާ ކިބުރުވެރި މީހެއް ތިމާއަށްތިމާ ފެނިފަ\nއަންނިދެކެ ވަރަށް ރުޅިއަންނަ އަދި އެމް ޑީ ޕީ މީހުންދެކެ ރުޅިއަންނަ މީހެއް ކަންދެްްކުމުގަ މިވަރެއްނޯންނާނެ މިވަރު މީހެއް މީ\nޢެން ޑީ ޕީ މީހުްން ވިސްނާ ބޯކިބާ ފަޅާއިރު\nޖުލައި 13, 2018 23:04\nމާތްﷲ އިރާދަކުރެއްވިއްޔާ މުޅިންވެސް ތިވަނީ ރައީސް ޔާމީނަށް ރަގަޅުގޮތް! އެއްލަކިން ރައީސް ޔާމީން ހޮވާފަ އަތްޖަހަން ތައްޔަރުވެއްޖައިން އިންޝާއަﷲ!\nޖުލައި 13, 2018 23:10\nއެންމެފަހުން ރީނދޫ ޕާޓީއިން ދެމި ގުއިރޯނުގައި ގާސިމު ޖެހުނިއްޔޭދޯ އެވަރަށް ބުނެބުނެ އޮއްވާވެސް، ހުރެބަލަ ނިކަން މޮޅުތަކެއްވޭތޯ؟ އެންމެފަހުން ތިޔަ ރަނިންމޭޓުގަނޑުވެސް ބުރުވާލާނެ. އެހިސާބުން ތިޔަޕާޓީއަށް ރީނދު މިޝަން ތަކުގައި އައިސްތިބި އެންމެން އެމީހުން ތިޔަޕާޓީއަށް އައި މަގްޞަދު ފުރިހަމަވުމުން ޗޫސް ލާފައި ރީނދޫ ޕާޓީއަށް ދެމިލާނެ ގާސިމަށް ޓާޓާ ކިޔާލާފަ. އެހާހިސާބުން އަދި ގާސިމަށް އެއްޗެއް ވިސްނޭނީ. އެއިރު ގާސިމުގެ ދެފައިގެ އިތުރުން މެދުފަޔަށް ވެސް އޮންނާނީ ކަށިޖަހާފަ ރީނދޫ ހޮރުން. ދެން ހިތައްއަރާނެ ހާދަ ނުބައި އާލާތްވަރު ތަކެކޭމީ މަ އެއޮއްވަރުން ވެރިކަން ހޯދާދިނީމާވެސް އެހެރިއްޔޭ މަށަށްދިން ލަގާ ދެން އަނެއްކާވެސް ދުއްވައިގަންނާނީ ވެރިކަން ވަށްޓާލެވޭތޯއެވެ. އެހެންނަމަވެސް އެއިރު އިބޫ ކޮއްޕާލާފައި އެތަނަށް އަންނި ދެމިގަނެ މިގައުމަކީ ވިރާސީ ރަސްކަމަކަށް ބަދަލުކޮށް ރަސްކަމުގެ ތަޚުތުގައި އިންނާނީ އަންނި އެވެ. އޭނާގެ ކޮލީ ނަންފުޅަކީ އައްސުލްޠާނު ކަޅުމުޙައްމަދު ސިރީ ކެރަފާދީއްތަ މަހާރަދުންނެވެ. ގައުމުގެ ހުރިހާ ކަމެއް ބަލަހައްޓާނީ އުތުރުކަރަ އިންނެވެ. އަހަރުން އަހަރަށް ޖިޒީ ދޭގޮތަށެވެ. އެހާ ހިސާބުން ގާސިމުގެ މައްޗަށް ބަޣާވާތްކުރަން އުޅުމުގެ ތުހުމަތު ކުރެވި ޖަލަށް ގަޅާލާ ހުރިހާ މުދަލެއް ދައުލަތަށްނަގާނީއެވެ. މިހުންނަނީވެސް ވެދާނެ ކަންކަމެވެ.\nޖުލައި 14, 2018 00:10\nޤާސިމް އަށް ވ. ސަލާމް، ޖޭޕީ އަކީ ސިޔާސީ ޕާރޓީއެއް. ޤާސިމް ސަޕޯރޓް ނުކުރިޔަސް ހޮވާފަ އޮންނާނި.ދެން ލަލަލާ! ޢެންމެން އަތްޖަހާ!\nޖުލައި 14, 2018 03:04\nމަވެސް ތިކަމުގައި ބުނާނީ މިވީގޮތުން ރައީސް ޔާމީން ރިޔާސީ އިންތިޚާބު އެއްބުރުން ކާމިޔާބު ކޮށްފިއޭ. އިބޫ އާއި މި ފައިސަލްއަކީ ރައްޔިތުންގެ ލޯތްބެއް އޮތް ބައެއް ނޫން.


Majilis inthihaabaa gulhey rishvathuge 16 massala eh ACC in balaifi | Mihaaru\nމަޖިލިސް އިންތިޚާބާ ގުޅޭ ރިޝްވަތުގެ 16 މައްސަލައެއް އޭސީސީން ބަލައިފި\n21 މެއި 2019 - 10:43 1 comment\nމަޖިލިހުގެ އިންތިޚާބާ ގުޅޭ ކޮރަޕްޝަންގެ 22 މައްސަލަ އެ ކޮމިޝަނުން މިހާތަނަށް ތަހުގީގުކޮށްފައިވެ އެވެ.\nއެ މައްސަލަތަކުގެ ތެރޭގައި ހިމެނެނީ އޭސީސީން އިސްނަގައިގެން ބަލަން ފެށި 10 މައްސަލަ އަކާއި އެކި ފަރާތްތަކުން ހުށަހެޅި ޝަކުވާތަކާ ގުޅިގެން ބެލި 12 މައްސަލައެއް ކަމަަށް އެ ކޮމިޝަނުން ބުންޏެވެ.\nއެގޮތުން ޑިއުޓީ ޕްރޮސިކިއުޝަން ކުރިއަށް ގެންދަނީ ހަތަރު މައްސަލައެއްގަ އެވެ. އަދި އިންތިޚާބީ ކޮރަޕްޝަންގެ އިތުރު ހަ މައްސަލައެއް އޭސީން އަންނަނީ ތަހުގީގު ކުރަމުންނެވެ.\nމި ފަހަރުގެ އާންމު އިންތިޚާބު 65 މެމްބަރުންނާ އެކު ބޮޑު އަޣުލަބިއްޔަތަކުން ކާމިޔާބުކުރީ ސަރުކާރު ހިންގާ ކޯލިޝަންގެ މައި ޕާޓީ އެމްޑީޕީ އެވެ.\nދެން އެންމެ ގިނަ ގޮނޑި ނެގި ޖުމްހޫރީ ޕާޓީ އާއި ޕީޕީއެމުން ވަނީ ކޮންމެ ޕާޓީ އަކަށް ފަސް ގޮނޑި ކާމިޔާބު ކޮށްފަ އެވެ. ކޮންގްރެސް ޕާޓީން ތިން ދާއިރާ ކާމިޔާބު ކުރިއިރު އެމްޑީއޭން ވަނީ ދެ ގޮނޑި ކާމިޔާބު ކޮށްފަ އެވެ. އަމިއްލަ ގޮތުން އިންތިޚާބުގައި ވާދަކުރި ކެންޑިޑޭޓުންގެ ތެރެއިން ކާމިޔާބުވީ ހަތް ބޭފުޅަކަށެވެ.


Male ge hurihaa magu thakeh maraamaathu kuran fashanee\nކަނބާ އައިސް ރަނި ހިނގުމުގައި މަރާމާތުގެ މަސައްކަތެއް ކުރަނީ--\n20 އޯގަސްޓު 20193ކޮމެންޓް\nމިއަހަރުގެ ތެރޭގައި މާލޭގެ ހުރިހާ މަގުތަކެއް މަރާމާތު ކުރަން ފަށަނީ\nމާލޭގެ މަގުތައް ހެދުމަށް ސިޓީ ކައުންސިލަށް ބަޖެޓު ހަމަޖެހުމާއެކު މިއަހަރުގެ ތެރޭގައި ހުރިހާ މަގުތަކެއްގެ މަރާމާތުގެ މަސައްކަތް ފެށުމަށް ތައްޔާރުވެއްޖެ އެވެ.\nމާލެ ސިޓީ ކައުންސިލުގެ މެމްބަރު އަހްމަދު ޒަމީރު މިއަދު ސީއެންއެމް އަށް ވިދާޅުވީ މަގުތައް ހެދުމަށް ބަޖެޓެއް ކުރިން ކަނޑައަޅާފައި ނުވި ނަމަވެސް، މިހާރު ބަޖެޓެއް ހަމަޖެހިފައިވާ ކަމަށެވެ.\nޒަމީރު ވިދާޅުވީ ކުރީގެ ސަރުކާރުން މާލޭގެ މަގުތަކަށް މާ ބޮޑު ސަމާލުކަމެއް ދީފައި ނުވާ ކަމަށާއި، ކައުންސިލުން މަސައްކަތް ކުރަނީ މިއަހަރުގެ ތެރޭގައި ހުރިހާ މަގުތަކެއްގެ މަރާމާތުގެ މަސައްކަތް ފެށުމަށް ކަމަށެވެ.\n"މާލޭގެ އެއްވެސް މަގެއް މަޖީދީ މަގާއި، ރިންގުރޯޑް ފިޔަވައި ކުރީ ސަރުކާރުގައި ހަދާފައެއް ނުވޭ. އެއްވެސް ރައްޔިތަކަށް ފެނިފައެއް ވެސް ނުވާނެ އެފަދަ މަސައްކަތެއް ކުރި ތަނެއް،" ޒަމީރު ވިދާޅުވި އެވެ.\nމަގުތައް މަރާމާތު ކުރުމަށް ގިނަ މަޝްރޫއުތަކެއް ހިންގި ނަމަވެސް، އެއްވެސް ސަރުކާރަކަށް އެ މައްސަލައަށް އެކަށީގެންވާ ހައްލެއް ގެނެސްދެވިފައެއް ނުވެ އެވެ.\nމާލެ ވަށައި އޮންނަ ރިންގް ރޯޑާއި މަޖީދީމަގު އެކަށީގެންވާ ފެންވަރަކަށް މިދިޔަ ސަރުކާރުން ތަރައްގީ ކުރި އެވެ. އެކަމަކު އެ މަގުތަކާ އިންވެގެން ހުރި ގިނަ މަގުތަކަށް ސަމާލުކަން ދީފައެއް ނުވެ އެވެ.\nއެގޮތުން ކްރިމިނަލް ކޯޓު ކުރިމަތިން ބާޒާރު މައްޗަށް ވާ ގޮތަށް އޮންނަ ހަވީރީ ހިނގުމަކީ މަގުގެ ގާތައް އެކި ވަރު ވަރަށް ހުރުމުން ދުއްވާ އުޅަނދުތަކަށް އުނދަގޫވާ މަގެކެވެ. ވާރޭ ވެހިއްޖެ ނަމަ އެ މަގުގައި ފެންބޮޑުވެ، ހިނގާ މީހުންނަށް ވެސް އެތައް އުނދަގުލަކާ ދިމާވެ އެވެ.\nކުރީގެ ވެސްޓް ޕާކު ރެސްޓޯރެންޓަށް ވާ ގޮތަށް އޮންނަ ކަނބާ އައިސަ ރަނި ހިނގުމަކީ ވެސް އެހާ ދެރަ ހާލަތުގައި އޮތް މަގެކެވެ. އޭގެ އިތުރުން މާލޭގެ މައި އެއް މަގު ކަމަށް ވާ އަމީނީ މަގުގެ ހާލަތު ވެސް ދަށެވެ.\nކުރީގެ ރައީސް އަބްދުﷲ ޔާމީނުގެ ސަރުކާރުން އޮތީ ސިޓީ ކައުންސިލުގެ ބާރުތައް ހަނިކޮށްފަ އެވެ. އެހެންކަމުން، އޭރު މަގު ހެދުމުގެ ކަންކަން ކުރީ ހައުސިން މިނިސްޓްރީގެ ދަށުންނެވެ.\nއާ ސަރުކާރު އައުމަށް ފަހު ކައުންސިލަށް ބާރުތައް ދިން ނަމަވެސް، މަގު ހެދުމަށް ބޭނުންވާ ތަކެތީގެ ސްޓޮކު ނެތުމުގެ އިތުރުން ބަޖެޓެއް ވެސް މަގުތައް ހެދުމަށް ކަނޑައަޅާފައެއް ނުވެ އެވެ.\nޒަމީރު ވިދާޅުވީ މިއަހަރުގެ ފާއިތުވި ދުވަސްތަކުގައި ކޮންމެހެން މަރާމާތު ކުރަން ޖެހިގެން ބައެއް މަގުތަކުގައި މަސައްކަތް ކޮށްފައި ވަނީ ބާކީވެފައިވާ ސާމާނު ނުވަތަ ދެވަނަ ފަހަރަށް ބޭނުން ކުރެވޭ ހާލަތުގައި ހުރި ސާމާނު ބޭނުންކޮށްގެން ކަމަށެވެ.\nއެގޮތުން ކަނބާ އައިސަ ރަނި ހިންގުން ބަންދުކޮށް، އެ މަގުން ބައެއް ކޮނެގެން ވެސް މަރާމާތުގެ މަސައްކަތެއް ސިޓީ ކައުންސިލުން ވަނީ ކޮށްފަ އެވެ.\nމަގުތައް ސިޓީ ކައުންސިލް\nކުރިޔަ އޮތް ކައުންސިލް އިންތިހާބަށް ލާރިހަދަން ޖަސްސަ އެއްޗެއް.ގައުމުގަ ގިނައީ ވަގުން\nކޮންތާކުންހޭ ފައިސާ ތިނެރެނީ، އެހެން ރަށްރަށުގަ އެންމެ މަގެއް ނެހެދިގެން އުޅެނީ ފައިސާނެތޭކިޔައިގެން.\nޙެޔޮނުވާނެއް ބޭނުންވަނީ މަރާމާތު ކުރެއްނޫން މަގުތަަކައް ދާއިމީ ހައްލެއްބޭނުންވަނި


Liverpool In Salzburg Ge Minamino Ah Faara Lanee - Vaguthu\nލިވަޕޫލުން ސާލްޒްބާގުގެ މިނަމީނޯ އަށް ފާރަލަނީ\nއަންނަ ޖެނުއަރީ ޓްރާންސްފާ ވިންޑޯގައި އޮސްޓްރިއާގެ ސާލްޒްބާގަށް ކުޅެމުން އަންނަ ޖަޕާނުގެ 24 އަހަރުގެ މިޑްފީލްޑަރު ޓަކޫމީ މިނަމީނޯގެ ސޮއި ހޯދުމުގެ މަސަތްކަތް އިނގިރޭސިވިލާތުގެ ލިވަޕޫލުން ކުރަމުން އަންނަ ކަމަށް ރިޕޯޓްތައް ބުނަން ފަށައިފި އެވެ.\nޔޫރަޕްގެ ޗެމްޕިއަން ލިވަޕޫލުން މިނަމީނޯ ހޯދަން އުޅޭ ކަމުގެ އަޑުތައް ގަދަވެފައިވަނީ ޗެމްޕިއަންސް ލީގުގެ ފުރަތަމަ ބުރުގެ ފަހު މެޗުގައި ސާލްޒްބާގާއި ދެކޮޅަށް ލިވަޕޫލް މިދިޔަ ބުދަ ދުވަހު ކުޅުނު މެޗަށްފަހު އެވެ.\nރެޑް ބުލް އެރީނާގައި ކުޅުނު މި މެޗުގައި ޖަޕާނު ކުޅުންތެރިއާގެ ފަރާތުން އުއްމީދީ ކުޅުމެއް ފެނިގެންދިޔަ އިރު މި މެޗުގައި މިނަމީނޯގެ ފަރާތުން ފެނުނު ހުނަރުން ލިވަޕޫލްގެ ސަޕޯޓަރުންގެ އިތުރުން އެ ޓީމުގެ ކުޅުންތެރިން ހައިރާންކޮށްލި އެވެ. އެގޮތުން މެޗަށްފަހު ޖެނުއަރީގައި މިނަމީނޯ ކްލަބަށް ގެންނަން ކޯޗު ޔާގެން ކްލޮޕް ގާތުގައި ލިވަޕޫލް ކުޅުންތެރިން އެދުނު ކަމަށް ވެސް ރިޕޯޓްތައް ބުނެ އެވެ.\nމިސީޒަނުގައި މިހާތަނަށް9ގޯލާއި އިތުރު 11 އެސިސްޓް ހަދާފައިވާ މިނަމީނޯ އަށް ލިވަޕޫލުން ފާރަލަމުން އަންނަ އިރު ސާލްޒްބާގާއި އެޓީމާއި ދެމެދު އެއްބަސްވުމަކަށް އާދެވޭނެ ކަމާއި މެދު ވަރަށް ބޮޑު ޔަގީންކަމެއް އިނގިރޭސި ކްލަބަށް އެބައޮތް ކަމަށް ރިޕޯޓްތައް ބުނެ އެވެ. އެގޮތުން މިނަމީނޯގެ ޓްރާންސްފާ ރިލީޒް ކްލައުސް ކަމަށްވާ 7.25 މިލިއަން ޕައުންޑްގެ ފީ އަށް ޖަޕާނު ކުޅުންތެރިއާ ލިވަޕޫލަށް ބަދަލުވުމާއި މެދު ދެ ފަރާތުން އެއްބަސްވުމަކަށް އައިސްފައިވާ ކަމަށް އަޑު ފެތުރިފައިވެ އެވެ.\n“ ކޮންޓްރެކްޓް މައުލޫމާތުކާއި ބެހޭގޮތުން އެއްޗެކޭ އަހަރެން ނުބުނާނަން. އެކަމަކު މިނަމީނޯގެ ޓްރާންސްފާ އާއި ބެހޭގޮތުން ލިވަޕޫލާއި ސާލްޒްބާގާއި ދެމެދު ވާހަކަތައް ދެކެވެމުން އެބަދޭ. އަހަރެމެންނަށް ލިބޭ ފަހުރެއް މިއީ ޔޫރަޕްގެ ޗެމްޕިއަނުން އަހަރެމެންގެ ކުޅުންތެރިންނަށް ޝައުގުވެރިކަން ފާޅުކުރުމަކީ، “ މީޑިއާތަކަށް މައުލޫމާތު ދެމުން ސާލްޒްބާގުގެ ޗީފް ކްރިސްޓޮފް ފްރޫންޑް ބުންޏެވެ.\nލިވަޕޫލްގެ އިތުރުން އިޓަލީގެ އޭސީ މިލާނާއި އިންގްލަންޑުގެ މެންޗެސްޓާ ޔުނައިޓެޑުން ވެސް އަންނަނީ މިނަމީނޯ އަށް ފާރަލަމުންނެވެ. އެގޮތުން ސާލްޒްބާގް-ލިވަޕޫލް މެޗަށް މިލާނުގެ ސްކައުޓް ޓީމެއް ދިޔަ ކަމުގެ އަޑުތައް ވެސް މި ދެތިން ދުވަހު އެރިއެވެ.\nލީގު ކަޕު ހަތަރުވަނަ ބުރުގައި ލިވަޕޫލާއި އާސެނަލްގެ ކުރިމަތިލުމެއް


ފުވައްމުލައް ސީޓީއަށް އިތުރު ވެކްސިން ގެންނަން ޖެހޭ އަދި ވެކްސިން ޖެހުން ހަލުއި ކުރަން ޖެހޭ – Mikal News\nކޮވިޑް-19 ވެކްސިން ޖެހުން ފުވައްމުލައް ސިޓީ\nފުވައްމުލައް ސިޓީގައި ކޮވިޑް-19 ވެކްސިން ޖެހުމުގެ ސްޕީޑު ހުރީ ވަރަށް ލަސްވެ ‘ފިނިހަކަ’ ދުވެއްޔެއްގައި ކަމަށް ދެކެމެވެ. މިކަން ހާމަވީ ފުވައްމުލަކު ހޮސްޕިޓަލުން އާއްމުކޮށްފައިވާ މައުލޫމާތު ތަކުންނެވެ. އެގޮތުން އެ ހޮސްޕިޓަލުން މިހާރު ކަނޑައަޅާފައި ވަނީ ދުވާލަކު 20 މީހުންނަށް ވެކްސިން ޖެހުމަށެވެ.\nއިއްޔެގެ ނިޔަލަށް ފުވައްމުލައް ސިޓީގައި 283 މީހުންގެ ގަޔަށް ވެކްސިން ޖަހާފައިވާ ކަމަށް މައުލޫމާތު ލިބެއެވެ. ވުމާއެކު ބާކީ މިހާރު ހުންނާނެ ކަމަށް ބެލެވެނީ 70 ވަރަކަށް ޑޯޒް ވެކްސިނެވެ. ނުވަތަ7ފުޅި، ކޮވިޝިލްޑެވެ. މިހާރު ކަނޑައަޅާފައިވާ ރޭޓުން، ދުވާލަކަށް 20 މީހުންނަށް ވެކްސިން ދޭނަމަ އަދި އިތުރު4ދުވަސް މިހާރު ހުރި މަދު ވެކްސިން ކޮޅު ޖަހަން ވެސް ހޭދަ ވާނެއެވެ. ފުވައްމުލައް ސިޓީއަށް ލިބިފައިވާ ވެކްސިން މަދުވުމާއި އެކު ފުވައްމުލައ ސިޓީގައި ވެކްސިން ޖަހަނީ 80 އަހަރުން މަތީގެ މީހުންނާއި އެންދުމަތިވެފައިވާ މީހުންނަށެވެ.\nއައްޑޫ ސިޓީގައި އިއްޔެގެ ނިޔަލަށް 1647 މީހުންނަށް ކޮވިޑް-19 ވެކްސިން ދެވިފައިވާއިރު ހިތަދޫގައި އެކަނިވެސް 1306 މީހުންނަށް ވެކްސިން ދީފައި ވެއެވެ. މިއީވެސް ކޮވިޑް-19ގެ ކޮމިއުނިޓް ސްޕްރެޑް އޮތްތަނެކެވެ.\nއަލުން ވެކްސިން ޖަހަން އިއްޔެ ފެށިއިރު، އިއްޔެ ޖަހާފައި ވަނީ 24 މީހުންނަށެވެ. މިއީ ނިސްބަތުން ވަރަށް މަދު މިންވަރެއް ކަމަށް ދެކެމެވެ. ވެކްސިން ޖެހުމަކީ އެހާ ބޮޑު ކަމެއްކަމަށް އާއްމު ގިނަބަޔަކު ގަބޫލެއް ނުކުރާނެއެވެ. މިވެކްސިން ޖެހުމުގައި އިތުރު ރަޖިސްޓްރޭޝަން މަރުހަލާއަކާއި އިންޖެކްޝަނުން ވެކްސިން ޖެހުމަށްފަހު މަޑުކުރަން ޖެހޭ 15 ވަރަކަށް މިނިޓް އޮތަސް މިއީ މާބޮޑަށް ވެސް ލަސް ސްޕީޑެއް ކަމަށް ދެކެމެވެ.\nކޮވިޑްގެ ކޮމިއުނިޓީ ސްޕްރެޑެއް އޮތްކަމަކު، ވެކްސިން ޖެހުން ހަލުއި ސްޕީޑުގައި ކުރިޔަށް ގެންދެވޭނެކަން މާލެ ސިޓީ އާއި ކައިރީގައި އޮތް އައްޑޫ ސިޓީގެ ވެކްސިން ޖެހުމުގެ ސްޕީޑަށް ބަލާލުމުން އެނގެއެވެ. ދެން އޮތީ ފަންނީ މީހުން މަދުވުމުގެ މައްސަލައެވެ. މިދުވަސްވަރު ފުވައްމުލަކު ހޮސްޕިޓަލުގެ އޯޕީޑީ ހުއްޓާލެވިފައި ވުމުން ޑޮކްޓަރުންނާއި ކްލިނިކަލް އެސިސްޓެންޓްގެ މަސައްކަތް ކުޑަ ކުރެވިފައިވާނެ ކަމަށް ބެލެވެއެވެ. ދެން ތިބީ ވެކްސިން ޖަހައިދޭނެ ނަރުހުންނައި ހެލްތު ވޯކަރުންނެވެ. މިދުވަސްވަރު ޑިއުޓީ އަދާކުރާ ނަރުހުން ނޫން ނަރުހުންގެ މަސައްކަތް ވެސް ހޮސްޕިޓަލުގެ ތެރެއިން މަދުވާނެ ކަމަށް ބެލެވެއެވެ. އަދި ހެލްތުވޯކަރުންގެ މަސައްކަތް އެހެން މަސައްކަތްތައް ލުއިވާނެ ކަމަށް ދެކެމެވެ. އިތުރުވާ އިދާރީ މަސައްކަތަށް ވޮލަންޓިއަރުން ޓީޗަރުންގެ ތެރެއިންނާއި އާމުނެގ ތެރެއިން ލިބޭނެކަމަށް ދެކެމެވެ. ވުމާއެކު ވެކްސިން ޖެހުމުގެ މަސައްކަތް ހަލުއިކޮށް އަވަހަށް ނިންމާފައި އިތުރު ވެކްސިން ހޯދުމަށް ކުރާ މަސައްކަތް ބާރުކުރަން ވެއްޖެއެވެ.\nވެކްސިންގެ ބޯޑު ސްޓޮކެއް ރައްކާކުރާނެ ރެފްރީޖެރޭޓަރު ހޮސްޕިޓަލުގައި ނެތްނަމަ ފުވައްމުލަކު ކައުންސިލް މެދުވެރިކޮށް ހޯދިދާނެއެވެ. ނޫނީ ހެޔޮއެދޭ ފަރާތްތަކުން ވެސް ހޯދިދާނެއެވެ.\nފުވައްމުލަކުގެ ބޮޑު އާބާދީއަށް ލިބިފައި ވަނީ ކިތައް ޑޯޒް ވެކްސިން ކަމެއް ރަސްމީ އެއްވެސް އިދާރާއަކުން އަދި ހާމަކޮށްފައެއް ނުވެއެވެ. ނަމަވެސް ބެލެވޭ ގޮތުގައި ފުވައްމުލައް ސިޓީއަށް ލިބިފައިވަނީ 350 ޑޯޒްގެ ވެކްސިނެވެ. ވުމާއެކު އަލުން ވެކްސިން ލިބެންދެން މިހާރު ހުރި ވެކްސިން ޖެހުމުގެ މުއްދަތު ދިގުދަންމާލުމުގެ މާނައެއް ނެތެވެ!\nކޮވިޑް-19 އިން ދިފާއުވުމަށް ވެކްސިން ރާއްޖެއަށް 100،000 ޑޯޒް ލިބިފައިވާއިރު މިވަގުތު ކޮމިއުނިޓީ ސްޕްރެޑެއް އޮތް ރަށްރަށަށް އިތުރު ވެކްސިން އަވަހަށް ފޯރުކޮށް ދިނުން މުހިންމެވެ. ވެކްސިން ޖެހުމުގެ ދުނިޔޭގެ5ވަނާގައި ދިވެހިރާއްޖެ އޮތަސް، ފުވައްމުލައް ސިޓީ އޮތީ ރާއްޖެއިން ފުލުގައެވެ. ވުމާއެކު އިތުރު ވެކްސިން ފުވައްމުލައް ސިޓީއަށް ހޯދަން ކުރާ މަސައްކަތް އިތުރުކުރަން ޖެހެއެވެ. އަދި ވެކްސިން ޖަހާ ސްޕީޑް މިހާރަށް ވުރެ ހަލުއި ކުރަން ވެސް ޖެހެއެވެ.\nގުޅުންހުރި މައުލޫތައް:ކޮވިޑް19, ވެކްސިން ދިނުން


ކެންދޫ އަންހެނުންނަށް އާމްދަނީ ލިބޭނެ ގޮތްތައް ހޯދައިދިނުމަށް ރައީސަށް ދަންނަވައިފި\nބ. ކެންދޫ އަންހެނުން ރަށުގައި ތިބެގެން އާމްދަނީ ހޯދޭނެގޮތްތަކެއް ހަމަޖައްސައިދިނުމަށް އެރަށު ކައުންސިލުން ރައީސް އިބްރާހިމް މުހައްމަދު ސޯލިހަށް ދަންނަވައި އެވެ.\nކެންދޫ ކައުނސިލާއެކު ރައީސް އޮފީހުގައި މިއަދު މެންދުރުފަހު ބޭއްވި އެ ބައްދަލުވުމުގައި ރައްޔިތުންގެ މަޖިލީހުގެ ކެންދޫ ދާއިރާގެ މެމްބަރު އަލީ ހުސައިންވެސް ބައިވެރިވެވަޑައިގަތެވެ.\nއެ ބައްދަލުކުރެއްވުމުގައި، ރަށުގެ މިހާރުގެ ހާލަތާއި، ކެންދޫ ރައްޔިތުންނަށް އެންމެ ބޮޑަށް ދަތިވެފައިވާ ކަންކަމާ ބެހޭ މައުލޫމާތު ކައުންސިލްގެ ފަރާތުން ރައީސާ ހިއްސާކުރެއްވި އެވެ.\nމިއަދުގެ ބައްދަލުވުމުގައި ކައުންސިލްގެ މެމްބަރުން ވިދާޅުވީ އެ ރަށުގެ ރައްޔިތުންގެ އެންމެ ބޮޑު ކަންބޮޑުވުމަކީ ކެންދޫގައި ފެނާއި ނަރުދަމާގެ ނިޒާމް ގާއިމުވެފައި ނެތުން ކަމަށެވެ. އަދި ރަށް ގިރުމުގެ ސަބަބުން ދިމާވާ މައްސަލަތަކާއި، ރަށަށް ކުރިމަތިވެފައިވާ ބިމުގެ ދަތިކަން ކައުންސިލުން ވަނީ ރައީސްއާ ވަނީ ހިއްސާ ކުރައްވާފައެވެ.\nއޭޕްރީލް 25, 2019 at 10:47 pm\nކެންދޫ ދާއިރާގަ އޮންނަނީ ހަމަ އެކަނި ކެންދޫ ކަމައް ތިޔަ ހީކުރެވެނީ އޮޅުމަކުން، ހަމަ އެކަނި ކެންދޫ މީހުންގެ ވޯޓަކުންވެސްނޫން އަލީ ތިހުރީ އިންތިހާބުވެފެ، ސެލްފިޝް ނުވޭ، ދާއިރާގެ އެހެން ރައްތައްވެސް ހުރިކަން ހަނދާން ކޮއްބަލަ، ނަޒާހާތްތެރިޔާ މިފަހަރު ތިހުރީ ނަޒާހާތުން ބޭރުވެފަ، އަމިއްލަ އެދުމާއިގެން ފޯވެ ތަތްތެޅިފަ، ދާއިރާގެ ވަކިރަށެއްގެ ބައެއްގެ ވާހަކަ ރައީސް ކައިރި ކިޔާފަ އެވެސް. އުފަން ރަށައްވީތީ، ކޮބާތަ ފާއިތުވީ5އަހަރު ދާއިރާއައް ކޮއްދެވުނު 1 ކަމެއް، ނެތެއްނު ހަމައެކަނި މަޖިލީހުގެ ގޮޑި ހޫނުކޮއްފަ ނަޒާހާތްތެރި ބަޓަނައް ފިއްތާލަންއިނީ، ތިދެން ބޮޑުވަރު،


SunOnline: Anna mas nimey iru 18 airline akun raajje ah dhathuru kuraane: Minister\nއަންނަ މަސް ނިމޭއިރު 18 އެއާލައިނަކުން ރާއްޖެއަށް ދަތުރު ކުރާނެ: މިނިސްޓަރު\nއައިޝަތު ފަރީޙާ 24 Oct 2020, 19:21\nއަންނަ ނޮވެމްބަރުގެ ނިޔަލަށް 18 އެއާލައިނަކުން ރާއްޖެ އަށް ދަތުރު ކުރާނެ ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެއްޖެއެވެ.\nމިނިސްޓަރު މައުސޫމް އިއްޔެ ކުރެއްވި ޓްވީޓެއްގައި ވިދާޅުވީ މިވަގުތު 12 އެއާލައިނަކުން ރާއްޖެއަށް ދަތުރު ކުރަމުންދާ ކަމަށެވެ. އަދި އަންނަ މަސް ނިމޭއިރު ޖުމްލަ 18 އެއާލައިނަކުން ރާއްޖެ އާއި ދުނިޔޭގެ ހުރިހާ ކަންކޮޅުތަކެއް ގުޅާލާނެ ކަމަށް މިނިސްޓަރު ވިދާޅުވިއެވެ.\nމިހާރު ރާއްޖެ އަށް ދަތުުރ ކުރާ އެއާލައިންތަކުގެ ތެރޭގައި ގަތަރު އެއާވޭސް، އެމިރޭޓްސް، އިއްތިހާދު، އޭރޯފްލޯޓް، އެޑެލްވައިސް، އެއާ އިންޑިއާ، އިންޑިގޯ، ސްޕައިސް ޖެޓް، ސްރީލަންކަންގެ އިތުރުން ޓާކިޝް އެއާ އާއި ބްރިޓިޝް އެއާ ހިމެނެއެވެ. މީގެ އިތުރުން މޯލްޑިވިއަން އިންވެސް ވަނީ އިންޑިއާ އަށާއި ބަންގްލަދޭޝް އަށް ޝެޑިއުލް ދަތުރުތައް ފަށައިފައެވެ.\nކުރިއަށް އޮތްތަނުގައި ރާއްޖެއަށް ދަތުރު ފަށަން ނިންމާފައިވާ އެއާލައިންތަކުގެ ތެރޭގައި އޮސްޓްރިއަން އެއާލައިނސް، ލުފްތަންސާ، ގަލްފް އެއާ، ނިއޮސް، ފްލައި ދުބާއީ، ނޯޑް ވިންޑް އަދި އަޒުރް އެއާ ރަޝިއާގެ އިތުރުން ގޯ އެއާ އާއި ސައިނާ ސަދަން އެއާލައިންސް ހިމެނެއެވެ.\nއެޗްޕީއޭ އިން މިހާރު ވަނީ ރާއްޖެ އަންނަ ފަތުރުވެރިންނަށް ސްޕްލިޓް ސްޓޭގެ ހުއްދަ ދީފައެވެ. މިއާއެކު ރިސޯޓަށް އަންނަ ފަތުރުވެރިންނަށް އެއް ރިސޯޓަށް ވުރެ ގިނަ ރިސޯޓުގައި ނުވަތަ ގެސްޓްހައުސް އަދި ސަފާރީތަކުގައިވެސް ޗުއްޓީ ހޭދަ ކުރެވޭނެއެވެ.\nޓޫރިޒަމްގެ ތަފާސް ހިސާބުތައް ދައްކާގޮތުން ބޯޑަރު ހުޅުވާލިފަހުން މިމަހުގެ 21ގެ ނިޔަލަށް 31،801 ފަތުރުވެރިން ރާއްޖެ އައިސްފައިވެއެވެ. ސަރުކާރުގެ އަމާޒަކީ ކޮވިޑުގެ ހާލަތުގެ ފަހުން ރާއްޖެ އަންނަ ފަތުރުވެރިންގެ އަދަދު ލައްކަ އަކަށް އެރުވުމެވެ.


Reendhoo Samaaluge Muhdhathu Ithuru Koffi - Vaguthu\n4 މަސް ކުރިން ( މާޗް 24, 2021 )\nރާއްޖޭގެ ބޮޑު ސަރަހައްދަކަށް މޫސުން ގޯސްވެ އިއުލާނު ކޮށްފައިވާ ރީނދޫ ސަމާލުގެ މުއްދަތު އިތުރު ކޮށްފިއެވެ.\nރާއްޖޭގެ މޫސުމާއި ބެހޭ އިދާރާއިން މީގެ ކުރިން ރީނދޫ ސަމާލު ނެރެފައިވަނީ ހއ. އަތޮޅުން ފެށިގެން ލ. އަތޮޅާއި ހަމައަށެވެ. އެހެން ނަމަވެސް މުއްދަތު އިތުރުކޮށް ނެރެފައިވާ ސަމާލުގައި ބުނެފައިވަނީ ރީނދޫ ސަމާލުގެ މުއްދަތު އިތުރު ކޮށްފައިވަނީ ށ. އަތޮޅުން ފެށިގެން ދ. އަތޮޅާއި ހަމައަށް ކަމަށެވެ.\nއެގޮތުން 17:00 އިން ފެށިގެން 21:00 އަށް ބާރަށް ގުގުރުމާއި އެކު ބޯކޮށް ވާރޭވެހި ވިލާގަނޑުގައި ގަޑިއަކު 45 މޭލު ބާރުމިނުގައި ވައި ގަދަވާނެ ކަމަށް ވަނީ ލަފާ ކޮށްފައެވެ. އަދި ކަނޑުތައްވެސް ގަދަވާނެ ކަމަށް ވަނީ ބުނެފައެވެ.\nކުރިއަށް އޮތް 24 ގަޑިއިރަށް ރާއްޖޭގެ މޫސުން ލަފާކުރާ ގޮތަށް ބަލާލާއިރު ރާއްޖޭގެ އެކި ހިސާބަށް ވިއްސާރަކުރުމާއެކު ގުގުރާނެ ކަމަށް މެޓް އޮފީހުން ވިދާޅުވެއެވެ. އަދި އުތުރާއި މެދުރާއްޖެތެރޭގެ ބައެއް ރަށްތަކަށް ބޯކޮށް ވާރޭވެހުން އެކަށީގެންވާ ކަމަށް މެޓް އޮފީހުން ލަފާކުރެއެވެ.\nއަދި ދެކުނު އަތޮޅުތަކަށް ހުޅަނގާއި ހުޅަނގުއުތުރުން އަދި އެހެން ހިސާބުތަކަށް އުތުރާއި އިރުއުތުރުން، ގަޑިއަކު3މޭލާއި 13 މޭލާ ދެމެދުގެ ބާރުމިނުގައި ވައިޖެހޭނެ ކަމަށްވެސް ލަފާކޮށްފައިވެއެވެ.\nމާޗް 24, 2021 22:27\nރީދޫ ކުލަޔަކީ ސަމާލުކަން ދޭންޖެހޭ ނުރައްކާތެރި ކުލައެއް! މޫސުމާބެހޭ ކަންކަމުގައި ނުރައްކާ ވީމާ އެކުލަ ހިމަނާފައިވަނީ!


Moosun goasvumun Positive vi meehun Quarantine facility thakah gendhan dhathivi: Dr. Nazla\nޑރ. ނަޒްލާ---- ފޮޓޯ: އެންއީއޯސީ\nމޫސުން ގޯސްވެ ޕޮޒިޓިވްވި މީހުން ކަރަންޓީން ފެސިލިޓީތަކަށް ގެންދަން ދަތިވި: ޑރ. ނަޒްލާ\n01 އޯގަސްޓް 2020 - 23:47:06\nކޮވިޑް-19 އަށް ޕޮޒިޓިވްވި މީހުން ކަރަންޓީން ފެސިލިޓީތަކަށް ގެންދިއުމުގެ މަސައްކަތް ކުރަމުން އަންނަ ކަމަށާއި ބައެއް މީހުން ގެންދިއުމުގައި ލަސްތަކެއްވެފައި ވަނީ މޫސުން ގޯސްވުމުގެ ސަބަބުން ކަމަށް ޑރ. ނަޒްލާ ވިދާޅުވެއްޖެ އެވެ.\nހެލްތު އިމަޖަންސީ އޮޕަރޭޝަން ސެންޓަރުން ބޭއްވި ނޫސްވެރިންގެ ބައްދަލުވުމުގައި ޑރ. ނަޒްލާ ވިދާޅުވީ، އެކި އެކި ސަބަބުތަކާހުރެ ޕޮޒިޓިވްވި މީހުން ކަރަންޓީން ފެސިލިޓީތަކަށް ގެންދިއުމުގައި ދަތިތަކެއް އެބަހުރި ކަމަށާއި އެގޮތުން ބައެއް މީހުން ނުގެންދާތީ އެކަމުގެ ޝަކުވާ ވެސް ކުރަމުން އަންނަ ކަމަށެވެ.\nޑރ. ނަޒްލާ ވިދާޅުވި ގޮތުގައި މިމަހުގެ 28 އިން ފެށިގެން ބައެއް މީހުން ފެސިލިޓީތަކަށް ނުގެންދެވި އެބަހުރި ކަމަށާއި އޭގެ ތެރެއިން ބައެއް މީހުން ފެސިލިޓީތަކަށް ނުގެންދެވިވަނީ މިދޭތެރެއިން މޫސުން ގޯސްވުމާއެކު އެވެ.\nއެގޮތުން އެރިޔަދޫ ކަރަންޓީނަށް ގެންދަން ހަމަޖައްސާފައިވާ ބައެއް މީހުން ނުގެންދެވިވާކަން ޑރ. ނަޒްލާ ފާހަގަކުރައްވަ އެވެ.\n"އެހެންނަމަވެސް މިއަދު ވެސް އަދި މާދަމާވެސް ހަމަ ބައެއް މޫވްމަންޓްތައް ކުރިއަށްދާނެ،"\nޑރ. ނަޒްލާ އިތުރަށް ވިދާޅުވީ މީހަކު ޕޮޒިޓިވްވުމާއި ގުޅިގެން އޭނާގެ އާއިލާގެ ބައެއް މީހުން ޓެސްޓްކުރުމަށް ފަހު ގެންދަން ޖެހޭތީ ވެސް ބައެއް މީހުން ނުގެންދެވިވާ ކަމަށެވެ. އެކަމަކު މިއަދު އެކަނި ވެސް ޕޮޒިޓިވްވި 98 މީހަކު ވަނީ ފެސިލިޓީތަކަށް ގެންގޮސްފައި ކަމަށް ވެސް ޑރ. ނަޒްލާ ވިދާޅުވި އެވެ.\nރާއްޖެއިން ކޮވިޑް ޖެހުނު މީހުންގެ އަދަދު އިތުރުވަމުން އަންނައިރު މިދިޔަ ހަފުތާއެއްހާ ދުވަހުގެ ތެރޭގައި ޕޮޒިޓިވްވި މީހުންނާއި ގުޅިގެން ކޮންޓެކްޓުންގެ ގޮތުގައި ވެސް 3000 އަށް ވުރެ ގިނަ ބަޔަކު ވަނީ ފާހަގަކުރެވިފަ އެވެ.\nރޭ ހެލްތު މިނިސްޓަރު އަބްދުﷲ އަމީން ވިދާޅުވި ގޮތުގައި މިހާރު އަންނަނީ ކަރަންޓީން ފެސިލިޓީތަކުގެ ގޮތުގައި ރިސޯޓުތައް ބޭނުންކުރަމުންނެވެ. އަދި އިތުރު ރިސޯޓުތައް ވެސް ހޯދުމުގެ މަސައްކަތް ދަނީ ކުރެވެމުންނެވެ.


Lockdown ninmaalumaa gulhigen minor surge'eh aun ekasheegenvey:...\nލޮކްޑައުންއަށް ލުއި ދިިނުން\nލޮކްޑައުން ނިންމާލުމާ ގުޅިގެން މައިނާ ސަރޖެއް އައުން އެކަށީގެންވޭ: ޑރ. އަފްޒަލް\nލޮކްޑައުންއަށް ލުއިދޭތަނުން ނަތީޖާ ނުފެނިދާނެ\nބޭރަށް މީހުން ނުކުންނާނެ ކަމަށް ލަފާ ކުރެވޭ\nރައްޔިތުންނަށް ކަންކަން ހަނދާން ކޮށްދޭން ޖެހޭ\nކ. މާލެ | 23 މެއި 2020 | ހޮނިހިރު 02:59 | 15,118\nއެންއޯއީސީގެ ފަރާތުން ބޭއްވި ނޫސްވެރިންގެ ބައްދަލުވުމުގައި، ޑރ. އިބްރާހީމް އަފްޒަލް މައުލޫމާތުދެއްވަނީ - އެންއީއޯސީ\nމާލެސިޓީގެ ލޮކްޑައުން ނިންމާލުމާ ގުޅިގެން މައިނާ ސަރޖެއް (ކުއްލިއަކަށް ކޭސްތައް ފެނުން) އެކަށީގެންވާކަމަށް ހެލްތު ޕްރޮޓެކްޝަން އެޖެންސީގެ އެފިޑަމޮލޮޖިސްޓް ޑރ. އިބްރާހީމް އަފްޒަލް ވިދާޅުވެއްޖެއެވެ.\nހުކުރު ދުވަހުގެ ރޭ ނޭޝަނަލް އިމަރެޖެންސީ އޮޕަރޭޝަންސް ސެންޓަރ (އެންއީއޯސީ) ގައި ބޭއްވި ނޫސްވެރިންގެ ބައްދަލުވުމުގައި ޑރ.އަފްޒަލް ވިދާޅުވީ ލޮކްޑައުންއިން ލުއި ދޭތަނުން ނަތީޖާ ނުފެނިދާނެ ކަމަށެވެ.\nޑރ. އަފްޒަލް ވިދާޅުވީ ލޮކްޑައުންއަށް ލުއި ދިނުމާ ގުޅިގެން ފުދޭ ވަރަކަށް މީހުން ބޭރަށް ނުކުންނާނެ ކަމަށް ލަފާ ކުރެވޭ ކަމަށެވެ. އަދި ލޮންޑައުން ނިންމާލުމާ ގުޅިގެން މައިނާ ސަރޖެއް ފެނުން އެކަށީގެންވާ ކަމަށް ޑރ. އަފްޒަލް ވިދާޅުވިއެވެ.\nއެގޮތުން މިކަން ރައްޔިތުންނަށް ވިސްނައިދޭން ޖެހޭ ކަމަށާއި، ފޭސް އެކެއްގައި ކޮންޓްރޯލް ނައްޓާގެންދާ ވަރަށް ބޭރުތެރެއަށް ނުކުމެ ނޫޅުމަށް އާންމުންނަށް ހަނދާން ކޮށްދޭން ޖެހޭ ކަމަށް ޑރ. އަފްޒަލް ވިދާޅުވިއެވެ. އަދި ވިދާޅުވީ ފޭސް އެކެއްގައި ކޮންޓްރޯލް ކުރުމަކީ މުހިންމު ކަމެއް ކަމަށެވެ.\nލޮކްޑައުންގައި އަޅުގަނޑުމެންނަށް މިލިބޭ ޕްރޮޓެކްޝަންގައި ލޮކްޑައުން ދޫކޮށްލާ ތަނަކުން ނުފެންނާނެ. އެއީ ކޮންމެ ގޮތެއް ވިޔަސް ލޮކް ދޫކޮށްލީމަ ހިއުމަން ބިހޭވިޔަރއަށް ބަލާއިރު ކޮންމެސް ވަރަކަށް އެހާ ގިނަ ދުވަހު ލޮކްޑައުންގަ ރިލީސްއެއް ލިބޭއިރު ތަބީއީ ކަމެއް އެއީ އަޅުގަނޑުމެން ކޮންމެވެސް ވަރަކަށް ބޭރަށް ނުކުމެލުން. ދެފައި ދަމާލަން ވެސް. ބޭނުންވަނެ ހިނގާލަން. ބޭނުންވާނެ ބޭރަށް ނުކުމެލަން ވެސް. އެއީ ތޮބީއީ ކަމެއް. އޭގަ ކޮންމެސް ވަރަކަށް އަޅުގަނޑުމެން ކޮންޓްރޯލްތަކެއް ބެހެއްޓިދާނެ. އިންސާނީ ތޮބީއަތަށް ބަލާއިރު ހަމަ އިނީޝިއަލީ ލޮކްޑައުންއެއް ނިންމާލާފަ ކޮންމެވެސް ވަރެއްގެ މައިނާ ސަރޖެއް އައުން އެކަށީގެންވޭ އެނގޭތޯ.\nޑރ. އަފްޒަލް ވިދާޅުވީ ލޮކްޑައުން ފިލުވާލާއިރުގަ އެންމެ ޚާއްސަކަމެއްގެ ގޮތުގައި ބަލަމުންދާނީ ކޭސްތައް ފެންނަ އަދަދަށް ކަމަށާއި، މައްޗަށް ދާނަމަ އެއީ ބޮޑު މައްސަލައެއް ކަމަށެވެ.\nމީގެއިތުރުން ޑރ. އަފްޒަލް ވިދާޅުވީ ލޮކްޑައުންކޮށް، ދެމުންދިޔަ އިރުޝާދުތަކަށް ރައްޔިތުން އަމަލުކުރަން ފެށި ހިސާބުން ރަނގަޅު ނަތީޖާއެއް ފެނިފައިވާ ކަމަށާއި، ކުރިއަށް އޮތްތާގައި ވެސް މަސައްކަތަށް އާންމުންގެ ފަރާތުން މިފަދަ އެއްބާރުލުމެއް ލިބިއްޖެނަމަ ހާލަތު ރަނގަޅުވާނެ ކަމަށެވެ.


ތާށިވި ބޯޓުގެ ފަޅުވެރިންނަށް ޖިނާއީ ދައުވާ ކޮށްފާނެ - DhiDaily\nތާށިވި ބޯޓުގެ ފަޅުވެރިންނަށް ޖިނާއީ ދައުވާ ކޮށްފާނެ\nދުނިޔޭގެ މުދާ އުފުލާ ބޯޓުތަކުގެ 12 އިންސައްތަ ދަތުރު ކުރާ ކެނަލް ކަމަށްވާ، މިސްރުގެ ސުއޭޒް ކެނަލްގައި ތާށިވި ބޯޓުގެ މައްސަލަ ބަލާ، ބޯޓުގައި ތިބި ފަޅުވެރިންގެ މައްޗަށް ޖިނާއީ ދައުވާ އެއް އުފުލަފާނެ ކަމަށް، ބައިނަލްއަގްވާމީ ނޫސްތަކުން ރިޕޯޓް ކޮށްފިއެވެ.\nބައިނަލްއަގްވާމީ ނޫސްތަކުން ބުނާ ގޮތުން ނަމަ ކެނަލް ގައި ތާށިވި ބޯޓުގައި 25 ފަޅުވެރިން އެބަތިއްބެވެ. އަދި އެއީ މުޅިންވެސް އިންޑިއާ މީހުން ކަމަށްވެސް ވަނީ ރިޕޯޓް ކޮށްފައެވެ. އަދި އެވާ ގިވެންގެ ފަޅުވެރިން ތިބީ ބޯޓުން ފޭބުން މަނާކޮށް ”ބަންދުކޮށްފައި“ ކަމަށް މައުލޫމާތު ލިބެއެވެ.\nމިކަމާއި ގުޅިގެން، ސުއޭޒް ކެނަލް އޮތޯރިޓީ (އެސްސީއޭ) ގެ އެޑްވައިޒަރު ސައީދު ޝިޔާޝާ ވިދާޅުވީ އެމްވީ އެވަ ގިވަންއަށް ތަޖްރިބާކާރުން އަރައި، އެ ހާދިސާއާ ގުޅޭ މުހިންމު މައުލޫމާތު ހޯދާނެ ކަމަށެވެ. ތަހުގީގުގައި އެ ބޯޓުގެ ސަލާމަތީ ކަންކަމާއި ފަޅުވެރިންގެ އަމަލުތައް ހުރި ގޮތްވެސް ބަލާނެ ކަމަށާއި، ފިޔަވަޅު އަޅަން އެނގޭނީ ތަހުގީގަށް ފަހު ކަމަށްވެސް އޭނާ ވަނީ ބުނެފައެވެ.\nބޯޓު ފުންކުރި ނަމަވެސް، އަދިވެސް އެބޯޓު އޮތީ، ސުއޭޒް ކެނަލްގެ މެދުގައި އޮންނަ ގްރޭޓް ބިޓަ ލޭކުގައި އެންކަރުކޮށްފަ އެވެ.\nދުނިޔޭގެ ވިޔަފާރީގެ 12 ޕަސެންޓް މުދާ އުފުލަނީ 193 ކިލޯމީޓަރު (120 މޭލު) ދިގު، މެޑިޓެރޭނިއަން އާއި ރަތް ކަނޑު ގުޅުވާލަ ދޭ ސުއޭޒް ކެނަލް އިންނެވެ. އޭޝިއާ އިން ޔޫރަޕަށް ދަތުރުކުރާ ބޯޓު ފަހަރު އެފްރިކާ ވަށާލާފައި ދަތުރުކުރާ ނަމަ ދަތުރަށް ދެ ހަފުތާވަރު އިތުރުވެ އެވެ.


Siyaasee gulhun kandaali gaumuthakah Qatar ge faadu kiyun | Mihaaru\nގަތަރުގެ ވެރިރަށް ދޯހާގެ އުސް އިމާރާތްތައް. --ފޮޓޯ:އޭއެފްޕީ\n05 ޖޫން 2017 - 14:096comments\nގަތަރުން ޓެރަރިޒަމަށް ވާގިވެރިވާ ކަމަށް ބުނެ ސައުދީ އަރަބިއާ، ޔުނައިޓެޑް އަރަބް އެމިރޭޓްސް އަދި ބަހުރޭނުން ވަނީ އެ ގައުމާ ސިޔާސީ ގުޅުން ކަނޑާލައިފަ އެވެ. އަދި މިސްރާއި ޔަމަނުން ވެސް ވަނީ ގަތަރާ ގުޅުން ކަނޑާލައިފަ އެވެ.\nގަތަރުގެ ޚާރިޖީ ވުޒާރާ އިން ނެރުނު ބަޔާނެއްގައި ބުނީ އެ ގައުމާ ސިޔާސީ ގުޅުން ކަނޑާލީ ނާއިންސާފުން ކަމަށާއި ބޭނުމަކީ އެ ގައުމުތަކުގެ ކޮންޓްރޯލް ގަތަރުގެ މައްޗަށް ހިންގުން ކަމަށެވެ.\n"ގަތަރާ ގުޅުން ކަނޑާލީ އެއްވެސް އަސްލެއް ނެތް ތުހުމަތުތަކަކަށް ބިނާކޮށް. މަގްސަދު ވަރަށް ސާފު. އެ ގައުމުތަކުން ގަތަރުގެ މައްޗަށް ނުފޫޒު ހިންގުން. އެކަމަކު އެއީ ގަތަރުގެ އިސްތިގްލާލަށް ހުރަސް އެޅުން،" ޚާރިޖީ ވުޒާރާގެ ބަޔާނުގައި ބުނެފައިވެ އެވެ.\nދެހާސް ބާވީސް ވަނަ އަހަރުގެ ވޯލްޑް ކަޕް ބާއްވާ ގަތަރުން ބުނީ އެއްގަމާއި ވައި އަދި ކަނޑުމަގުން ގަތަރާ ގުޅުން ކަނޑާލުމަކީ ގަތަރުގެ ރައްޔިތުންގެ ކޮންމެ ދުވަހެއްގެ ދިރިއުޅުމަށް އެކަމުން އަސަރު ކުރާނެ ކަމެއް ނޫން ކަމަށެވެ.\n"ގަތަރުގެ އިގްތިސާދަށާއި މުޖްތަމައަށް ގެއްލުންދޭން ކުރި ކަންތަކުގެ ދިފާއުގައި ގަތަރުން ވެސް ފިޔަވަޅުތައް އަޅަމުން ގެންދާނަން،" ބަޔާނުގައި ބުނެފައިވެ އެވެ.\nއެއްގަމު މަގުން ގަތަރު ވަނީ ސައުދީ އަރަބިއާއާ ގުޅިފަ އެވެ. އެ ގައުމާ ދެން އެންމެ ކައިރީގައި ވަނީ ބަހުރޭނާއި ޔޫއޭއީ އެވެ.\nއިތުރު ލިޔުންތައް މެދު އިރުމަތި ސައޫދީ އަރަބިއްޔާ ގަތަރު ޑިޕްލޮމެޓިކް ގުޅުން\nގަތަރާ ދެކޮޅަށް އެޅި ފިޔަވަޅުތައް ދަނީ ފެއިލްވަމުން: އަމީރު\n"ގުޅުން ކަނޑާލުން ގާނޫނާ ޚިލާފުކަން އދ.ގެ ރިޕޯޓުން އެނގޭ"


ލަކީޑްރޯއެއް ނެގިޔަސް ލައްވާލަނީ ބަންގާޅީއަކަށް.....! | Landhooinfo\nލަކީޑްރޯއެއް ނެގިޔަސް ލައްވާލަނީ ބަންގާޅީއަކަށް…..!\nސޮނީ ހާޑްވެއާ އިން 2011 ވަނައަހަރު ހިންގި އެއް މިލިޔަން ރުފިޔާގެ ލަކީ ޑުރޯ ކާމިޔާބު ކުރި އދ. ހަންޏާމީދޫ ބުލޫހެވަން އަބްދުއްސަލާމަށް ސޮނީގެ މޫސާ ކަލީމް އިނާމް ހަވާލު ކޮށްދެނީ - ސަން ފޮޓޯ\nރާއްޖޭ ގެ އާބާދީގެ ކޮންމެ ހަތަރު މީހަކުން އެކަކީ ބިދޭސިއެކޭ ބުންޏަކަސް މިރާއްޖޭގައި ބިދޭސީން ދިރިއުޅޭ މިންވަރު އެހާބޮޑަކަށް ނަގައެއް ނުގަނެވެއެވެ. ސަބަބަކީ މިފަދަ ސާބިތުހެކި ނެތް ތަފާސް ހިސާބުތަކަކީ ރާއްޖޭގައި އެއްވެސް ސާވޭއެއް ނުކޮށް ކިޔާލެވޭ އަދަދުތަކަކަށް ވުމެވެ. އަދި އަމުދުން ބިދޭސީންގެ މައްސަލަ އަކީ އަދި މިހާތަނަށް އެއްވެސް ސަރުކާރަކަށް ހައްލުވެފައިވެސް ނެތް މައްސަލައަކަށް ވުމެވެ. އެންމެ ކުޑަމިނުން ރާއްޖޭގައި ތިބި ބިދޭސީންގެ ޢަދަދުވެސް އަދި މިހާތަނަށް ހޯދިފައިނެތުމެވެ.\nމިދިޔަހަފްތާގެ ބުރާސްފަތި ދުވަހުގެ ރެއެވެ. ގޭގެ ސިޓިން ރޫމްގައި މަޑުކޮށްލައިގެން އިދެލެވުނު ވަގުތު ކޮޅެކެވެ. ޓީވީން ދައްކަމުންދޔައީ ވެލިގާ ހާޑުވެއަރ ކިޔާ ކުންފުއްޏެއްގެ ފަރާތުން ހުޅުވާލި ލަކީޑްރޯއެއްގެ ނަތީޖާ ( ގުރުއަތުލުން ) ކުރިއަށްގެންދިޔަ ޕްރޮގްރާމެކެވެ.\nއަޅުގަނޑަކީ މިފަދަ ޕްރޮގްރާމްތަކަށް މާބޮޑު ސަމާލުކަމެއްނުދޭ މީހަކަށް ވީނަމަވެސް މިޕްރޮގްރާމް ހުށަހަޅައިދިން ޕްރެޒެންޓަރުގެ ހުރި ހުނަރުވެރިކަމަކުން ނަމަވެސް ޕްރޮގްރާމްގެ ބޮޑުބައެއް ނިމެންދެން މަޑުކޮށްލެވުނެވެ.\nނަސީބު ކޫޕަންތައް އަޅާފާހުރި ޕްލާސްޓިކް ( ޓްރާންސްޕޭރެންސީ ) ފޮށި އަނބުރަމުންދިޔައިރު އޭގައި ހުރި ކޫޕަންތަކުގެ އަދަދު ވަރަށް ގިނަވާނެކަމަށް ފެނެއެވެ. ގުރުއަތުނަގަމުން ދިޔައެވެ. އެއްވަނައަށް ހޮވުނު ފަރާތަކަށް ވީ ދިވެއްސެކެވެ. އެހެންނަމަވެސް ދެވަނަ ލިބިގެން ދިހަހާސްރުފިޔާގެ ހައްޤު ވެރިއަކަށްވީ ބިދޭސީއެކެވެ. އަޅުގަނޑުމެންގެ ޢާއްމުބަހުންނަމަ ބަންގާޅީއެކެވެ.\nމިކަމާ ކަންބޮޑުމިވީކީ ހަަމައެކަނީ އަޅުގަނޑު އެކަންޏެއްނޫނެވެ. ޕްރޮގްރާމް ހުށަހަޅައިދިން ޕްރެޒެންޓަރުވެސް މިކަމާ ހައިރާންވިއެވެ. ކުއްލިއަކަށް ބޭއިޚްތިޔާރުގައި ނަމަވެސް އޭނައަށްވެސް ބުނެލެވުނެވެ. މިހިރީ އަޅުގަނޑުމެންގެ ތެރޭގައި ބިދޭސީން އުޅޭ ގިނަމިނެވެ. ކޮންމެ ހަތަރު މީހަކުން އެކަކީ ބަންގާޅިއެކެވެ.\nއަޅުގަނޑު ދައްކަން މިއުޅެނީ ދިހާހާސްރުފިޔާ ލިބުނު ފަރާތަކީ ބާންގާޅިއަކަށްވުމުން އެވާހަކައެކަންޏެއްނޫނެވެ. މިޤައުމުގައި މިއަދު ބިދޭސީން ގިނަވެގެން ގޮސް ނާޒުކުހިސާބަކަށް މިޤައުމުގެ ވަޒީފާގެ ބާޒާރު ގޮސްފައިވާ މިންވަރުގެ ވާހަކައެވެ. މިއީ ވިސްނާލަން ޖެހޭބޮޑު އިޝޫ އެކެވެ.\nލިޔުންތެރިޔާއަށް މައްސަލައަކަށް ވަނީ ބިދޭސީން އުޅޭ އަދަދު ގިނަވީމާ ނޫންތޯއެވެ. ދިހަހާސް ރުފިޔާ ބަންގާޅީއަކަށް ލިބުމުން އެކަމާއި ހައިރާން ވާންވީ ސަބަބެއް ނުފެނެއެވެ. އެމީހުނަށް ފިހާރަތަކުން އެއްޗެހި ގަނެވެންޏާ އަދި އެމީހުނަށް ކޫޕަން ލެވެންޏާ އެއީ ހަމަ އެކަށީގެންވާ ކަމެކެވެ. ދެން އެމީހުން ފިހާރަތަކުން އެއްޗެހި ގަތް ވަރަކަށް އެކަމުގެ ފައިދާ ކުރާނީ ހަމަ ރާއްޖޭގެ އިގުތިސާދަށެވެ. މީހުން ގިނަވި ވަރަކަށް އިގުތިސާދު ކުރިއަރާ ވިޔަފާރިވެރިން އުފާވާނެއެވެ. މިހާރު ވިޔަފާރިވެރިން ދިވެހި ސަރުކާރު ކޮންޓްރޯލް ކުރާއިރު، ބިދޭސީންގެ އަދަދު ނުބެލެނީ ކީއްވެކަން ކުޑަކޮށް އެގިއްޖެދޯއެވެ


riyaasee inthihaabugai raees yaameenah vaadha nukurehveynama, inthihaabugai vaadhakurumah raees vaheedhu thahyaaru – Iru\nސަމާ· 28 ފެބުރުވަރީ 2021\nއިދިކޮޅު ލީޑަރެއްގެ ގޮތުގައި ހުންނެވި ކުރީގެ ރައީސް އަބްދުﷲ ޔާމީނަށް 2023ގެ ރިޔާސީ އިންތިޚާބުގައި ވާދަ ނުކުރެއްވިއްޖެ ހާލަތެއްގައި ރިޔާސީ ކެންޑިޑޭޓެއްގެ ގޮތުގައި ޕީޕީއެމާއި ޕީއެންސީން އެ މަނިކުފާނު ބަލައިގެންފި ނަމަ އިންތިޚާބަށް ނުކުމެވަޑައިގަންނަވަން ޝައުގުވެރިވެވަޑައިގަންނަވާ ކަން ކުރީގެ ރައީސް ޑރ. މުހައްމަދު ވަހީދު ރޭ ހާމަކުރައްވައިފި އެވެ.\nސިޔާސީ ހަރަކާތްތަކާ ދުރުގައި ދުވަސްތަކެއް ވަންދެން އުޅުއްވުމަށް ފަހު މިދިޔަ އަހަރުގެ ތެރޭގައި ޕީޕީއެމްގެ އެޑްވައިޒަރެއްގެ ގޮތުގައި މަސައްކަތް ފެއްޓެވި ޑރ. ވަހީދު، އިންތިޚާބަށް ގެންގުޅުއްވާ ވިސްނުންފުޅު ހާމަކުރެއްވީ ދައުލަތުގެ މީޑިއާ، ދިވެހި ރާއްޖޭގެ އަޑުގެ “އަހާށޭ ބުނާނަން” ޕްރޮގްރާމްގަ އެވެ.\nއާއްމުން ސުވާލު ފޮނުވާ އެ ޕްރޮގްރާމްގައި އިންތިޚާބުން ޔާމީނަށް ފުރުސަތު އޮތް ކަމަށް ގަބޫލުކުރައްވަނީ ކިހާ ވަރަކަށްތޯ ޕްރެޒެންޓަރު އެހުމުން ވަހީދު ވިދާޅުވީ “އަޅުގަނޑުމެންގެ ޕާޓީން ގަބޫލުކުރަނީ އެ މަނިކުފާނަށް އެ ފުރުސަތު އެބަ އޮތް” ކަމަށެވެ. ޕާޓީ ތެރޭގައި މަސައްކަތް ކުރައްވަމުން ގެންދަވަނީ ވެސް އެގޮތަށް ގަބޫލުކުރައްވައިގެން ކަމަށް ވިދާޅުވި އެވެ.\nއެ މަނިކުފާނު ވިދާޅުވި ގޮތުގައި ކުރިއަށް އޮތް ދެ އަހަރުގެ ތެރޭގައި ޔާމީން މިނިވަންވެވަޑައިގެން އިންތިޚާބުން ފުރުސަތު ލިބިވަޑައިގަންނަވާނެ ކަމަށް ޕާޓީން ގަބޫލުކުރެ އެވެ. އެކަމަކު ވެސް ސިޔާސީ މަސްރަހު ފުރޮޅިގެން ދަނީ ޔާމީނަށް މި ސަރުކާރުގެ ދަތިކުރުންތަކާ އެކުގައި ކަމަށް ވެސް ޑރ. ވަހީދު ވިދާޅުވި އެވެ.\nރައީސް ވަހީދު ވިދާޅުވީ، ރައީސް ޔާމީން އަށް އިންތިހާބުގައި ވާދަކުރުމުގެ ފުރުސަތު ނެތް ހާލަތެއް ދިމާވެއްޖެނަމަ، ޕްރައިމަރީއެއް ބާއްވާނެ ކަމަށާއި، ޕްރައިމަރީގައި ވާދަކުރެއްވުމާއި މެދު އެއްޗެއް ބުނަން އަދި ވަރަށް އަވަސް ކަމަށެވެ. ނަމަވެސް އެމަނިކުފާނު ހުންނެވީ ވެވުނު ގޮތަކުން ގައުމަށް ހިދުމަތް ކޮށްދިނުމަށް ތައްޔާރަކަށް ކަން ފާހަގަ ކުރައްވަމުން ރައީސް ވަހީދު ވިދާޅުވީ، ރައީސްކަމަށް ވާދަކުރެއްވުމުގެ ފުރުސަތު ލިބިވަޑައިގެންފި ނަމަވެސް ރައީސްކަމުގައި އިތުރަށް އެ މަނިކުފާނަށް ލިބިވަޑައިގަންނަވާނެ އިއްޒަތެއް އަދި ޝަރަފެއް ނެތް ކަމަށެވެ.\nކުރީގެ ރައީސް މުހައްމަދު ނަޝީދުގެ ވެރިކަމުގައި ނައިބު ރައީސެއްގެ ގޮތުގައި ހުންނެވުމަށްފަހު ރައީސް ނަޝީދު އިސްތިއުފާ ދެއްވުމުން2އަހަރެއްހާ ދުވަހުގެ މުއްދަތައް ރައީސް ވަހީދު ވަނީ ވެރިކަން ކޮށްފައެވެ. އަދި އޭގެފަހުން 2013 ވަނަ އަހަރުގެ ރިޔާސީ އިންތިހާބުގައި އެމަނިކުފާނު ވާދަވެސް ކުރެއްވިއެވެ. ނަމަވެސް އެމަނިކުފާނަށް ލިބިވަޑައިގަތީ އެންމެ5އިންސައްތައެވެ.


SunOnline:2magistrate eh ge sulookee massala eh balan nimmaifi\nޖޭއެސްސީގެ މެމްބަރުން --- ފޮޓޯ/ ޖޭއެސްސީ\nދެ މެޖިސްޓްރޭޓް ކޯޓެއްގެ މެޖިސްޓްރޭޓުންނާ ގުޅޭ ސުލޫކީ މައްސަލަ ބެލުމަށް ނިންމައި، ޖުޑީޝަލް ސާވިސް ކޮމިޝަނުން އެ މައްސަލަތައް ތަހްގީގު ކުރުމަށް، ތަހުގީގު ކޮމިޓީ އެކުލަވާލައިފިއެވެ.\nޖޭއެސްސީން މިއަދު ނެރުނު ބަޔާނެއްގައި ބުނެފައި ވަނީ، ބަލަން ނިންމާފައި ވަނީ ސ. މީދޫ މެޖިސްޓްރޭޓް ކޯޓުގެ އިސް މެޖިސްޓްރޭޓް މުހައްމަދު ޠައްޔިބާ ގުޅިގެން ހުށަހެޅުނު މައްސަލައަކާއި ޏ. ފުވައްމުލަކު މެޖިސްޓްރޭޓް ކޯޓުގެ މެޖިސްޓްރޭޓް އަހްމަދު އަކްރަމް އާ ގުޅިގެން ހުށަހެޅުނު ދެ މައްސަލަ ކަމަށެވެ.\nއިސް މެޖިސްޓްރޭޓް މުހައްމަދު ޠައްޔިބު އާ ދެކޮޅަށް ހުށަހަޅާފައި ވަނީ ސ. މީދޫ މެޖިސްޓްރޭޓް ކޯޓަށް ހުށަހެޅުނު މައްސަލައެއްގައި ތުހުމަތުކުރެވޭ މީހާގެ ބަންދުގެ މުއްދަތު އިތުރުކުރުމަށް ގެންދިއުމުން މައްސަލައިގައި ގޮތެއް ނިންމެވުމުގައި ގާނޫނާ ހިލާފަށް އަމަލުކުރައްވާފައިވާ ކަމަށް ބެލެވޭ މައްސަލައެކެވެ.\nމެޖިސްޓްރޭޓް އަހްމަދު އަކްރަމް އާ ދެކޮޅަށް ހުށަހަޅާފައި ވަނީ އޭނާ ހުކުމް ކުރެއްވި މައްސަލައެއްގައި، ޝަރީއަތް ނިމުނުގޮތުގެ ހުލާސާ ރިޕޯޓް ދޫކުރިފަހުން އެ ރިޕޯޓަށް ބަދަލުގެނެސް ބައެއް ނުކުތާ އިތުރުކުރިކަމަށް ބުނާ މައްސަލަ އަކާއި ފުވައްމުލަކު މެޖިސްޓްރޭޓް ކޯޓުގެ ދެ ގަޒިއްޔާއެއް ބެލުމުން އޭނާ ތަނާޒުލްވެފައިވަނީ ހަގީގަތާ ހިލާފު މައުލޫމާތެއް ހިއްސާކުރުމަށްފަހުކަމަށް ބެލެވޭ މައްސަލަ އެކެވެ.\nއެހެންކަމުން މި މައްސަލަތައް ބަލަން މިއަދު ބޭއްވި ޖޭއެސްސީގެ ބައްދަލުވުމުގައި ވަނީ ނިންމައިފައެވެ.


Gasim Ves Vote Dhehvvee Zaha Zimmaa Adhaa Nukurehvvi Report Anburaa Fonuvaalumaa Dhekolhah!\nގާސިމްވެސް ވޯޓު ދެއްވީ ޒަހާ ޒިންމާ އަދާނުކުރެއްވި ރިޕޯޓު އަނބުރާ ފޮނުވާލުމާއި ދެކޮޅަށް!\nޒަހާ ޒިންމާ އަދާ ނުކުރެއްވި ކަމަށް ގަވާއިދު ކޮމެޓީން ބުނެފައިވާ ރިޕޯޓު އަނބުރާ ކޮމެޓީ އަށް ފޮނުވުމާއި ދެކޮޅަށް ވޯޓު ދެއްވި މެންބަރުން --\nމަސްވެރިކަމުގެ ގާނޫނުގައި ބަޔާންކޮށްފައިވާ ގަވާއިދުތައް ގާނޫނުގައި ބުނެފައިވާ ދުވަހަށް ހެދިފައި ނުވާތީ ފިޝަރީޒް މިނިސްޓްރީ ގާނޫނާއި ހިލާފުވެއްޖެ ކަމަށް ގަވާއިދު ކޮމެޓީން ކަނޑައެޅި ރިޕޯޓް މަޖިލީހުން ފާސްނުކޮށް، އަނބުރާ ކޮމެޓީއަށް ފޮނުވާލުމާއި ދެކޮޅަށް ސަރުކާރަށް ނިސްބަތްވާ ތިން މެންބަރަކު ވޯޓު ދެއްވައިފިއެވެ.\nއެ ރިޕޯޓް އަނބުރާ ކޮމެޓީއަށް ފޮނުވާލާފައި ވަނީ ރޭ ދަންވަރު ބޭއްވި މަޖިލީހުގެ ޖަލްސާގައި ބައިވެރިވެވަޑައިގެން ވޯޓު ދެއްވި 69 މެމްބަރުންގެ އިއްތިފާގުންނެވެ. ވޯޓުގައި ބައިވެރިވެވަޑައިނުގެންނެވި މެންބަރުންގެ ތެރޭގައި ސަރުކާރު ހިންގާ މައިޕާޓީގެ ދެ މެންބަރުންނާއި ސަރުކާރު ކޯލިޝަންގެ މެންބަރަކު ހިމެނިވަޑައިގަންނަވައެވެ.\nއެގޮތުން އެ ރިޕޯޓު އަނބުރާ ފޮނުވާލުމާއި ދެކޮޅަށް ވޯޓު ދެއްވި އެމްޑީޕީގެ ދެ މެންބަރުންނަކީ ކުޅުދުއްފުށީ އުތުރު ދާއިރާގެ މެންބަރު ޔާސިރު އަބްދުލް ލަތީފާއި މަކުނުދޫ ދާއިރާގެ މެންބަރު މުހައްމަދު ރާއީއެވެ. މި ދެ ބޭފުޅުންނަކީ ވެސް މިދިޔަ ހޮނިހިރު ދުވަހު ބޭއްވި ޖަލްސާގައި ގަވާއިދު ކޮމެޓީން ފޮނުވި ރިޕޯޓަށް ބަހުސް ކުރައްވަމުން ޒަހާ މަގާމުން އިސްތިއުފާ ދެއްވުމަށް ގޮވާލެއްވި މެންބަރުންގެ ތެރޭގައި ހިމެނިވަޑައިގެންނެވި ދެ މެންބަރުންނެވެ. ހާއްސަކޮށް މެންބަރު ރާއީ ވަނީ ޒަހާ އިސްތިއުފާ ނުދެއްވައިފި ނަމަ އިތުބާރު ނެތްކަމުގެ ވޯޓު ނަންގަވާނެ ކަމަށް ވިދާޅުވެފައެވެ.\nމީގެއިތުރުން ގަވާއިދު ކޮމެޓީގެ ރިޕޯޓު އަނބުރާ ކޮމެޓީއަށް ފޮނުވާލުމާއި ދެކޮޅަށް ވޯޓު ދެއްވި ސަރުކާރު ކޯލިޝަންގެ މެންބަރަކީ މާމިގިލި ދާއިރާގެ މެންބަރު އަދި ޖުމްހޫރީ ޕާޓީގެ ލީޑަރު ގާސިމް އިބްރާހީމްއެވެ. މި ވޯޓަކީ ދޮޅުމަހެއްހާ ދުވަހު މަޖިލީހުގެ އެއްވެސް ޖަލްސާ އަކަށް ވަޑައިނުގަންނަވާ ހުންނެވުމަށްފަހު ގާސިމް ވަޑައިގެންނެވި ފުރަތަމަ ޖަލްސާވެސްމެއެވެ.


ސުޕްރީމް ކޯޓްގެ ޢަދަދު ހަތަކަށް އިތުރުކުރަން ފާސްކޮށްފި ސުޕްރީމް ކޯޓްގެ ޢަދަދު ހަތަކަށް އިތުރުކުރަން ފާސްކޮށްފި\nސުޕްރީމް ކޯޓްގެ ޢަދަދު ހަތަކަށް އިތުރުކުރަން ފާސްކޮށްފި\nސުޕްރީމް ކޯޓުގެ ފަސް ފަނޑިޔާރުން ---\nސުޕްރީމް ކޯޓްގެ ފަނޑިޔާރުންގެ އަދަދު7ފަނޑިޔާރުންނަށް ބަދަލުކުރުމަށް ކޯޓުތަކުގެ ގާނޫނަށް ސަރުކާރުގެ ފަރާތުން ހުށަހެޅި އިސްލާހު ރައްޔިތުންގެ މަޖިލީހުން ފާސްކޮށްފިއެވެ.\nސަރުކާރުގެ ފަރާތުން މެދު ހެންވޭރު ދާއިރާގެ މެންބަރު އަލީ އާޒިމް ހުށަހެޅުއްވި އިޞްލާޙު ފާސްވީ 74 މެންބަރުންގެ އިއްތިފާޤުންނެވެ. ސުޕްރީން ކޯޓްގައި މިހާތު ތިއްބަވަނީ5ފަނޑިޔާރުންނެވެ. އެ ޢަދަދު7އިތުރުކުރުމަށް ކޯޓްތަކާއި ބެހޭ ޤާނޫނަށް ހުށައެޅި އިޞްލާހު ފާސްކުރީ ދެ ފަނޑިޔާރުން އިތުރުވުން މާލީގޮތުން ދައުލަތަށް އަންނާނެ ބަދަލުތައް ފިނޭންސް މިނިސްޓްރީން އޮޅުންފިލުވުމަށްފަހުއެވެ. ފިނޭންސް މިނިސްޓްރީން ވަނީ ދެ ފަނޑިޔާރުން އިތުރުވުމަކުން އިތުރުވާ ޚަރަދުގެ ސަބަބުން ދައުލަތުގެ ބަޖެޓަށް ބުރަ ނާންނާކަމަށް ވިދާޅުވެފައެވެ.\nފިނޭންސް މިނިސްޓްރީން މަޖިލީހަށް ފޮނުވި މާލީ ހިސާބްތަކުގައި ވާގޮތުން ފަނޑިޔާރަކަށް މަހަކު ތިންލައްކަ ބާރަ ހާހަށް ވުރެ ގިނަ ރުފިޔާ ހަރަދުވާނެއެވެ. އެއީ އަހަރަކު 7.5 މިލިއަން ރުފިޔާއެވެ.\nމި ހަރަދުތަކުގެ ތެރޭގައި ފަނޑިޔާރުންނަށް ކާރު ހޯދުމަށާއި، ފަނޑިޔާރުންގެ އިދާރީ ކަންކަން ހަމަޖެއްސުމަށާއި، އޮފީހުގެ ސޯފާއާއި ގޭގެ ޚަރަދުތައްވެސް ވަނީ ހިމަނާފައެވެ. ބައެއް މެންބަރުން މިކަމާއި ކަންބޮޑުވުން ފާޅުކުރެއްވި ނަމަވެސް ޝަރުޢީ ދާއިޜާ އިޞްލާޙުކުރުމަކީ މިހާރުން މިހާރަށް ކުރަންޖެހޭކަމެއްކަމަށް ގިނަ މެންބަރުން ވަނީ ވިދާޅުވެފައެވެ.\nނަމަވެސް 2010 ވަނަ އަހަރުގެ އޮގަސްޓްމަހުގެ 10 ވަނަ ދުވަހު ދިވެހިރާއްޖޭގެ ކޯޓުތަކުގެ ޤާނޫނުގެ ދަށުން ސުޕްރީމްކޯޓުގެ ފަނޑިޔާރުންގެ އަދަދު ހަތަކަށް ބަދަލުކޮށް، އަލުން ފަނޑިޔާރުން އައްޔަންކުރެއްވިއެވެ. އެފަހަރު އުއްތަމަ ފަނޑިޔާރަކަށް އައްޔަންކުރެއްވީ އަހުމަދު ފާއިޒް ހުސައިންނެވެ.


Anhen dharin dharubiyyathu kuraairu mi thafaathuthah gengulheveytha? | Hurihaa.mv\nއަންހެން ދަރިން ތަރުބިއްޔަތުކުރުމުގައި މި ތަފާތުތައް ގެންގުޅެވޭތަ؟\nLast updated on 25 Aug 2021, 06:58\nއަންހެން ކުދިން ތަރުބިއްޔަތު ކުރުުމުގައި ނޭނގި ނަމަވެސް ތަފާތު ކުރުން ގެންގުޅެވޭ\nދަރިން ތަރުބިއްޔަތުކުރާއިރު، ހަމަހަމަކަން ގެންގުޅުމަކީ ވަރަށް މުހިއްމު ކަމެކެވެ. ނަމަވެސް ދެ ޖިންސުގެ ކުދިން ތަރުބިއްޔަތު ކުރުމުގައި ބެލެނިވެރިންނަށް ތަފާތުތަކެއް ގެންގުޅެވޭ ކަމަށް ހެދިފައިވާ ދިރާސާތަކުން ދައްކަ އެވެ. އަންހެން ކުދިން ގެންގުޅުމުގައި ބެލެނިވެރިންނަށް ނޭނގި ވެސް ގިނަ ތަފާތުކުރުންތަކެއް ގެންގުޅެވެ އެވެ.\nއިޖުތިމާއީ ކަންކަމާ މެދު ވާހަކަ ދެއްކުން\nދިރާސާތަކުން ދައްކާ ގޮތުގައި ބެލެނިވެރިން އަންހެން ދަރިންނާ އިޖުތިމާއީ ކަންކަމާ ބެހޭގޮތުން ގިނައިން ވާހަކަ ދައްކާއިރު، ފިރިހެން ދަރިންނާ ވާހަކަ ދައްކަނީ ސައިންސް ފަދަ މައުލޫމާތު މުއްސަނދި ކުރުވަނިވި މައުލޫތަކުގަ އެވެ. އެއާ ޚިލާފަށް އިޖުތިމާއީ ކަންކަމަށް ފިރިހެން ކުދިން ވެސް ހޭލުންތެރިކުރުވަން ޖެހެ އެވެ.\nއަންހެން ކުދިން އަވަހަށް ދެރަވާނެ ކަމަށް ގިނަ ބެލެނިވެރިންނަށް ހީވެ އެވެ. އެއާ ޚިލާފަށް ފިރިހެން ކުދިންނަކީ ރުޅި އިސްކުރާ ދަރިން ކަމަށް ވެސް ބެލެވެ އެވެ. އެހެން ކަމުން ގިނަ ފަހަރަށް ބެލެނިވެރިންގެ އަމަލުތައް ހުންނަނީ މި ޖަޒުބާތުތަކާ އެއްގޮތަށެވެ.\nދަރިންނާއެކު ވަގުތު ހޭދަކުރުން\nބެލެނިވެރިން ފިރިހެން ކުދިންނާއެކު ކުޅިވަރު ފަދަ ހެލިފެލިވެ އުޅެވޭ ހަރަކާތްތަކުގައި ބައިވެރިވި ނަމަވެސް އަންހެން ދަރިންނާއެކު ބައިވެރިވަނީ ވަރަށް މަޑުމައިތިރި ހަރަކާތްތަކުގަ އެވެ. ފާހަގަކޮށްލެވޭ އަނެއްކަމަކީ މިތަފާތު ގިނައިން ފެންނަނީ މައިންނަށްވުރެ ބަފައިންގެ ފަރާތުން ކަމެވެ.


PPM ge naibu raeesunnah Gassan, Shiyaam adhi Dr. Muizzu\nރައީސް ޔާމީން އަދި ގައްސާން.\nޕީޕީއެމްގެ ނައިބު ރައީސުންގެ މަގާމަށް ގުރައިދޫ ދާއިރާގެ އިންތިޚާބީ މެމްބަރު ގައްސާން މައުމޫން އާއި ނައިފަރު ދާއިރާގެ ރައްޔިތުންގެ މަޖިލީހުގެ މެމްބަރު އަހްމަދު ޝިޔާމް އަދި ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު މިރޭ އައްޔަން ކޮށްފި އެވެ.\nއެނގިފައިވާ ގޮތުގައި ޕީޕީއެމްގެ ނައިބު ރައީސުންގެ ގޮތުގައި އެ ތިން ބޭފުޅުން އައްޔަން ކޮށްފައިވަނީ މިރޭ ބޭއްވި އެ ޕާޓީގެ ކައުންސިލް ބައްދަލުވުމުގަ އެވެ. ނަމަވެސް އެ ބައްދަލުވުމާ ގުޅޭ މާ ބޮޑު ތަފްސީލެއް އަދި ސާފުވާގޮތެއް ނުވެ އެވެ.\nޕީޕީއެމަށް މިރޭ އާ ތިން ނައިބު ރައީސުން އައްޔަން ކޮށްފައިވާއިރު، ޕީޕީއެމްގެ ޓިކެޓުގައި ތިނަދޫ ދެކުނު ދާއިރާއަށް ވާދަކުރައްވާ އިންތިހާބުން ނާކާމިޔާބީއާ ކުރިމަތިވި އެ ޕާޓީގެ ޕީޖީ ގްރޫޕުގެ ކުރީގެ ލީޑަރު ނިހާން ވަނީ އެ ޕާޓީގެ ލީޑާޝިޕް ފެއިލްވެފައިވާ ކަމަށް ވިދާޅުވެފަ އެވެ. އަދި އާ ބޭފުޅުންނަށް ފުރުސަތު ދެއްވައި، މިހާރުގެ ލީޑާޝިޕް އިސްތިއުފާ ދޭން ޖެހޭ ކަމަށް ނިހާން ވިދާޅުވި އެވެ.\nލޯކަލް ކައުންސިލް އިންތިޚާބާއި، ރިޔާސީ އިންތިޚާބާއި މަޖިލިސް އިންތިޚާބުން އެޕާޓީއަށް ނާކާމިޔާބީއާ ކުރިމަތިވީ ހަރުދަނާ ލީޑާޝިޕެއް ނެތުމުން ކަމަށް ވެސް ނިހާން ވިދާޅުވެފައިވެ އެވެ. އަދި އެ ވާހަކަތުގެ ތެރެއިން ނިހާން ވަނީ، ރައީސް މައުމޫން އަބްދުލް ޤައްޔޫމްގެ ދަރިކަލުން ގައްސާން މައުމޫން ޕީޕީއެމްގެ ލީޑާޝިޕަށް ކަމަކު ނުދާނެ ކަމަށް ވިދާޅުވެފަ އެވެ.\nޑރ. މުހައްމަދު މުއިއްޒު ޕީޕީއެމް ރައީސް ޔާމީން


Raees Solih Akee Adhaalath Party Ge Beyfulheh Kamah Vedhaane: Afeef - Vaguthu\nރައީސް ސޯލިހަކީ އަދާލަތު ޕާޓީގެ ބޭފުޅަކަށް ވެދާނެ: އަފީފް\n2 މަސް ކުރިން ( އޮގަސްޓް 5, 2021 )\nރައީސް އިބްރާހީމް މުހައްމަދު ސޯލިހް އާއި ރައީސް މުހައްމަދު ނަޝީދު އާއި މެންބަރު ހަސަން އަފީފް - ފޮޓޯ: އެމްޑީޕީ\nރައީސް އިބްރާހީމް މުހައްމަދު ސޯލިހް، އަދާލަތު ޕާޓީގެ ބޭފުޅުން ރުއްސަވަން މަސައްކަތްޕުޅު ކުރައްވަނީ އެމަނިކުފާނަކީ އެ ޕާޓީއަށް ނިސްބަތްވާ ބޭފުޅަކަށް ކަމަށް ވުމަކީ އެކަށީގެންވާ ކަމެއް ކަމަށް ރައްޔިތުންގެ މަޖިލީހުގެ ވިލުފުށި ދާއިރާގެ މެންބަރު ހަސަން އަފީފް ވިދާޅުވެއްޖެއެވެ.\nއަފީފް މިހެން ވިދާޅުވި އިރު ރައީސް ސޯލިހްއަކީ އެމްޑީޕީގެ މެންބަރެކެވެ. އަދި އެމްޑީޕީގެ އަސާސީ ގަވާއިދުގައި ބަޔާން ކޮށްފައި އޮންނަ ގޮތުން ނަމަ، ރައީސް ސޯލިހް ވާނީ މިހާރު އެ ޕާޓީގެ އެންމެ އިސް ލީޑަރަށެވެ.\nރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވާހަރަކޮށްލަން ބޮމުގެ ހަމަލާގެ ތާރީޚާ ގުޅުވައި "މޭ ހައެއް" ނަމުގައި އެމްޑީޕީގައި އެކުލަވާލާފައިވާ ކޮމިޓީގެ ޗެެއާގެ ގޮތުގައި ވެސް ހުންނެވި އަފީފް ވިދާޅުވީ އެ ހަމަލާއާ ގުޅިގެން ސަރުކާރުގެ މާ ބޮޑު ކަންބޮޑުވުމެއް ނެތް ކަމަށެވެ.\n"ދިވެހި ޗެނަލް" ގެ ޓީވީ ޕްރޮގްރާމެއްގައި ބައިވެރިވެވަޑައިގެން އަފީފް ވަނީ ސަރުކާރުގެ ބައެއް ވަޒީރުންނާއި ރައީސްއަށް ވެސް ވަރަށް ބޮޑަށް ފާޑުވިދާޅުވެފައެވެ. މި ގޮތުން އަދާލަތު ޕާޓީގެ ރައީސް އަދި ހޯމް މިނިސްޓަރު އިމްރާން އަބްދުﷲ ބައެއް އަމަލުތަކަށް އަފީފް ވަރަށް ބޮޑަށް ފާޑުވިދާޅުވިއެވެ.\nނަޝީދު އަވަހާރަކޮށްލަން ދިން ބޮމުގެ ހަމަލާއިން އެމަނިކުފާނުގެ ހަށިކޮޅަށް އެތައް ޒަޚަމެއް ލިބިފައިވީ އިރު ވެސް "މާ ބޮޑު ކަމެއް ނުވާ" ކަމާއި ނަޝީދުގެ ހާލުކޮޅު ރަނގަޅު ކަމަށް މިނިސްޓަރު އިމްރާން ވިދާޅުވި ކަން އަފީފް ފާހަގަ ކުރެއްވިއެވެ.\nނަޝީދުގެ ވެރިކަމުގައި ހޯމް މިނިސްޓަރު ކަން ވެސް ކުރެއްވި އަފީފް ވިދާޅުވީ އިމްރާންގެ ބަސް މަގު ހުންނެވީ ހޯމް މިނިސްޓަރުގެ މަގާމުގައި ހުންނަވާ ބޭފުޅަކު ހުންނަވަން ޖެހޭނެ ގޮތަކަށް ނޫން ކަމަށެވެ.\n"އެ ބޭފުޅުންނަށް ކަމެއް ބޮޑެއް ނުވޭ، އަދި އެ ހިސާބަށް ނުދޭ، ދެން އެ ހިސާބަށް ދިޔައިމަ ބުނަންވީ އެ ހިސާބަށް ގޮސްފައޭ، އެހެނެއް ނޫން އެފަދަ މަގާމުތަކުގައި ތިބެގެން ސަރުކާރުގެ ވަޒީރުން ވެސް ވިދާޅުވާން ޖެހޭނެ،" އަފީފް ވިދާޅުވިއެވެ.\nރައީސްގެ އަމަލުފުޅުތައް ހުންނެވި ގޮތަށް ފާޑުވިދާޅުވަމުން އަފީފް ވިދާޅުވީ މާ ބަސް ވިދާޅުނުވެ ހުންނެވުމަކީ "ހިކުމަތްތެރި" ގޮތެއް ކަމަށް ބައެއް ބޭފުޅުންނަށް ސިފަވި ނަމަވެސް އެއީ ގައުމުގެ ވެރިޔަކަށް ހުންނަވާ ބޭފުޅެއްގެ ފަރާތުން ފެންނަން ވާނެ ސިފައެއް ނޫން ކަމަށެވެ.\n"މީގެ ޒިންމާ އޮތީ ހަމައެކަނި މަޖިލީހަކަށް ނޫން، ރައީސުލްޖުމްހޫރިއްޔާއަށް ވެސް އެބަ އޮތް، ރައީސުލްޖުމްހޫރިއްޔާ ވެސް ކަންތައްތަކެއް ކުރައްވަން ޖެހޭނެ އެހެންވެއްޖެއްޔާ، ރައީސުލްޖުމްހޫރިއްޔާ ބަސް ވިދާޅުވާން ޖެހޭނެ،" އަފީފް ވިދާޅުވިއެވެ.\nއަދާލަތު ޕާޓީ ބޭނުންވާ ގޮތަށް ބައެއް ކަންކަން ރައީސް ނިންމަވަމުން ގެންދެވުމާ ގުޅޭ ގޮތުން ޕްރެޒެންޓަރު ސުވާލު ކުރުމުން އަފީފް ވިދާޅުވީ ރައީސްއަކީ ވެސް އަދާލަތު ޕާޓީގެ މެންބަރަކަށް ވެދާނެ ކަމަށެވެ.\n"އަދާލަތު ޕާޓީގެ ބޭފުޅުން ތިއްބެވީ އަރިހުގައި، ރަނގަޅު ވާހަކައެއް، އަޅުގަނޑަކަށް ނޭނގެ މިހާރު ދެން ރައީސުލްޖުމްހޫރިއްޔާ ވެސް ފަހަރެއްގައި އަދާލަތު ޕާޓީގެ ބޭފުޅަކަށް ވެދާނެ." އަފީފް ވިދާޅުވިއެވެ.\nނަޝީދު މި ވަގުތު ހުންނެވީ އިތުރު ފަރުވާއަށް އިނގިރޭސި ވިލާތުގައެވެ. ނަޝީދު އޭޑީކޭގައި ހަފުތާއެއްހާ ދުވަހު ފަރުވާ ހޯއްދަވައި އޮޕަރޭޝަންތަކެއް ވެސް ކުރެއްވިއެވެ. އޭގެ ފަހުގައި ދޮޅު މަހެއްހާ ދުވަހު ޖަރުމަނުގެ މިލިޓަރީ ހޮސްޕިޓަލަކުން ފަރުވާ ހޯއްދަވައި އެ ހޮސްޕިޓަލުން ވެސް ގިނަ އޮޕަރޭޝަންތަކެއް ވެސް ކުރެއްވިއެވެ.\nނަޝީދު އަވަހާރަކޮށްލަން ދިން ބޮމުގެ ހަމަލާއަށްފަހު ސަރުކާރުގެ ތެރެއިންނާއި މަޖިލީހުގެ ތެރެއިން ނަޝީދު ބޭނުންފުޅުވާ ގޮތަށް ބައެއް ކަންކަން ނުދިއުމުންނާއި ތަހުގީގު ލަސްވަމުންދާތީ ނަޝީދުގެ ނުރުހުން ވަރަށް ބޮޑަށް އެބަ އޮތެވެ. އަދި އެމްޑީޕީގެ އެތެރޭގެ މަސްރަހު އިތުރަށް ހޫނުވެ، ރައީސް އިބްރާހީމް މުހައްމަދު ސޯލިހްއާއެކު ސިޔާސީ ގޮތުން ދެން އެކުގައި ނުހުންނެވޭނެ ކަމަށް ވެސް ނަޝީދު ވިދާޅުވެއެވެ.\nރައީސް މާލެ ވަޑައިގެންފި\nރައީސް ސޯލިހްގެ ދިފާއުގައި ނިކުތް "ތުރުކީ، ދިވެހި އަންހެން ކުއްޖާ" ގެއްލިއްޖެ!\n49 މިލިއަން ރުފިޔާ ހަރަދުކޮށްގެން ހެދި ހިމަންދޫ ބަނދުރު ހުޅުވައިފި\nއޮގަސްޓް 5, 2021 12:05\nރައީސް ޞާލިހަކީ ލާދީނީ އެމް ޑީ ޕީ މީހެއް އެމް ޑީ ޕީ އަށް ވެ ރިކަން ކު ރަން ނޭންގުނީމަ ތި އުޅެނީ މެންދު ރު ކާޅެއް ހެން އަނގަ ބޮޑު ވެގެން ހޭރެހޭރެ ( އިބިލީސް މި ނުބާކުރަނީ އާދަމް ޢަލައިހިއްސަލާމަށް ސަޖިދަ ނުކުރި ޝައިތާނު )\nއޮގަސްޓް 5, 2021 13:40\nއީސީގަ ހުންނާނެ ޕާޓިތަކުގެ މެންބަރުންގެ ދަފްތަރެއް. އަޅެ ފުއާދުބެއަށް ގުޅައިގެން އަފީފް ބަލަންވީނު އިބު ސޯލިހަކީ އަދާލަތުގެ މެންބަރެއްތޯ.\nއޮގަސްޓް 5, 2021 15:11\nލާދީނީ ކަމައް ރައްޔިތުން ނޫނެކޭ ބުނެފި. ހަޖަމް ނުވެގެން އެން ޑީ.ޕީ އުޅެނީ\nއޮގަސްޓް 5, 2021 15:37\nހަމަ އަފީފުވެދާނެތާ ޑރޕ ގެ ރައީސް ޖާބިރުގެ އެޖެންޓަކަށްވެސް\nއޮގަސްޓް 5, 2021 16:13\nއިށީންނާނެ ގަލެއް ނުބަލާ އުދިއްސައިގަތީތަ؟ވަރުބަލި ވުމުގެކުރިން ހޯދައްޗޭ....ތީ ގައްދާރެއް!!!!!\nއޮގަސްޓް 5, 2021 16:50\nއަދާލަތުގެ އިމްރާނު މިހާރުމަކަރުން އެއުޅެނީ ވަޒީރުކަމުން ދުރުކޮށްފާނެތީ ބިރުން\nއޮގަސްޓް 5, 2021 17:08\nއަންނި ގެންގުޅޭ ކުޅޭ ކުޅޭ ބުދަކަށް އަފީފް ވެދާނެ\nއޮގަސްޓް 5, 2021 19:19\nޢަފީފުއަ ކީ ކާ ކު ކަން އެންގޭ ޖީސަސްއަފީފޭ ބުނީމާ މާގިނަމީހުންނަށް އެންގޭ ތީ ކާ ކު ކަން !\nއޮގަސްޓް 5, 2021 19:29\nރައީސް ސޯލިހު އެމްޑީޕީ އަށް ހެދުނު އެންމެ ބޮޑު މިސްޓޭކް. ރައީސް ސޯލިހަށް ވޯޓް ދެވުން ދިވެހިންނަށް ހެދުނު ބޮޑު މިސްޓޭކް. މިކަމުން ފިލާވަޅު ލިބިގެން ދެން ކަންވާނެ ކަން ޔަގީން މީހަކަށް ނޫނީ ވޯޓް ނުދެމާތޯ.\nއޮގަސްޓް 6, 2021 05:53\nމި ނާގާބިލް ސަރުކާރާ އި ހަވާލު ނުވާންވެގެން އެން ޑީ ޕީން ޖަ އްސާ ގޭމް. މީހަމަ ކަލޯގެ އެއ އްޗެ އް. މީގަ ހިފާ. އިންޑި އާ އައ އުޓް.\nއޮގަސްޓް 7, 2021 20:30\nރ.ނަށީދު ޕީޕީއެމްއާ ގުޅެން ވާހަކަދައްކާއިރު ރ.ސޯލިހު އަދާލަތާ ގުޅުމުގައި އޮތީ ކޮން މައްސަލައެއް.\nއޮގަސްޓް 8, 2021 12:03\n"އަޅުގަނޑު ގަބޫލު ކުރާ ގޮތުގައި އެމްޑީޕީގެ އެއްވެސް ބޭފުޅަކު މިހެންނެއް ވިދާޅު ނުވާނެ"އަޅުގަނޑު ގަބޫލު ކުރާ ގޮތުގައި އެމްޑީޕީގެ އެއްވެސް ބޭފުޅަކު މިހެންނެއް ވިދާޅު ނުވާނެ" އާޒިމް\nއެހެންވީމަ ޢަފީފަކީ މޑޕ މީހެއްނޫންދޯ؟ އަދި މިވާގޮތުން ޢަފީފް ޢަދާލަތު ޕާރޓީއާއި ވައްތަރީ


Zuvaanunnah fahi furusathu thakeh hoadhaidheveyne party akee JP: Musthag - vNews.mv\nފޮޓޯ ގްރެފިކްސް: ޒިދާން މުޙައްމަދު/ ވީނިއުސް\nޒުވާނުންނަށް ފަހި ފުރުސަތުތަކެއް ހޯދައިދެވޭނެ ޕާޓީއަކީ ޖޭޕީ: މުސްތާގު\nޒިދާން މުޙައްމަދު Male' | 18 June 2022, 11:09\nރާއްޖޭގައި މިހާރު ހުރި ސީޔާސީ ޕާޓީތަކުގެ ތެރެއިން ޒުވާނުންނަށް ފަހި ފުރުސަތުތަކެއް ހޯދައިދެވޭނެ ހަމައެކަނި ޕާޓީއަކީ ޖޭޕީ ކަމަށް، ޖުމްހޫރީ ޕާޓީ (ޖޭޕީ)ގެ ޑެޕިއުޓީ ސެކްރެޓަރީ ޖެނެރަލް (ޑީއެސްޖީ) މޫސާ މުސްތާގު ވިދާޅުވެއްޖެއެވެ.\nވީނިއުސްއަށް ދެއްވި ހާއްސަ ބަސްދީގަތުމެއްގައި ޖޭޕީގެ ޑީއެސްޖީ މޫސާ މުސްތާގު ވިދާޅުވީ، ޒުވާނުން ޖޭޕީއަށް ގުޅޭ ގިނަ ސަބަބުތަކެއް އެބަ ހުރި ކަމަށެވެ. އަދި އެ ސަބަބުތައް ޖުމުލަކޮށް ކުރުކޮށް ދަންނަވާ ނަމަ، ދެންނެވޭނީ ޒުވާނުންނަށް ފުރުސަތުތަކެއް ހޯދައިދީ ކުރިއަރުވަން މަސައްކަތް ކުރަނީ ޖޭޕީން އެކަނި ކަމަށް އޭނާ ވިދާޅުވިއެވެ.\nޖުމްހޫރީ ޕާޓީގެ ލީޑަރު ޤާސިމް އިބްރާޙިމަކީ ޒުވާނުންނަށް އިސަަކަންދީ ފުރުސަތު ދިނުމުގައި ނަމޫނާ ލީޑަރެއްކަން ފާހަގަކުރައްވައި މުސްތާގު ވިދާޅުވީ، ޖޭޕީގެ ޒުވާނުންގެ ލީގުގައްޔާއި ޕާޓީގެ އެކިއެކި މަގާމުތަކުގަގައި ގިނަ އަދަދެއްގެ ޒުވާނުން ތިބުމަކީ މިއަދު އެ އަގުހުރި ފުރުސަތުތައް ޖޭޕީން ދީފައިވާ އަދި ކުރިއަށް އޮތްނުގައި ވެސް ދޭނޭ ކަމުގެ އަލިގަދަ ހެއްކެއް ކަމަށެވެ.\nމީގެ އިތުރުން ޤާސިމް އިބްރާޙިމްގެ ޚިދުމަތްތެރި ޚިދުމަތްތަކުން ރާއްޖޭގެ އެކިއެކި ކަންކަމަށް ޒުވާނުން އުފައްދަމުންދާކަން ވެސް އޭނާ ފާހަގަކުރެއްވިއެވެ.\nމުސްތާގު ވިދާޅުވީ، ޖޭޕީގެ ދޮރުތައް ހުރީ ޒުވާނުންނަށް ހުޅުވިފައި ކަމަށާއި ޖޭޕީއާ ގުޅުމަކީ ސިޔާސީ ދާއިރާ އަލަށް ތަޖުރިބާކުރަން ބޭނުންވާ ޒުވާނުންނަށް ވެސް ރަނގަޅު "ޗޮއިސް" އަކަށް ވާނެ ކަމަށެވެ.\nމި އަހަރުގެ މިހާތަނަށް ޖޭޕީއަށް އަަލަށް ގުޅުނު މީހުންގެ ތެރޭގައި ޒުވާނުންގެ ނިސްބަތް ގިނަކަން ފާހަގަކުރައްވައި އޭނާ ވަނީ އެ އަދަދު ކުރިއަށް އޮތް ތަނުގައި ބޮޑުތަނުން އިތުރުވާނެ ކަމަށް ބެލެވޭ ކަމަށް ވިދާޅުވެފައެވެ.\nމިދިޔަ ހޯމަ ދުވަހުގެ ރޭ ޖޭޕީގެ މައި އިދާރާ މ. ކުނޫޒުގައި އޮތް ހަފުލާއެއްގައި ގިނަ އަދަދެއްގެ ޒުވާނުން ވަނީ އެ ޕާޓީއަށް ސޮއިކޮށްފައެވެ.\nޖޭޕީން މައުލޫމާތު ދޭ ގޮތުގައި، ކުރިއަށް އޮތް ދުވަސްތަކުގައި ވެސް ގިނަ އަދަދެއްގެ ޒުވާން އަންހެނުންނާއި ފިރިހެނުން ޖޭޕީއަށް ގުޅޭ މަންޒަރު ފެނިގެންދާނެއެވެ.


Ras Online - މެމްބަރު ރަޝީދުގެ ކަންބޮޑުވުން؛ އައްޑޫ ސިޓީ ހިތަދޫ ނަރުދަމާގެ މަސައްކަތް ނުނިމި 10 އަހަރު\nމެމްބަރު ރަޝީދުގެ ކަންބޮޑުވުން؛ އައްޑޫ ސިޓީ ހިތަދޫ ނަރުދަމާގެ މަސައްކަތް ނުނިމި 10 އަހަރު\nއައްޑު ސިޓީ ހިތަދޫ މެދު ދާއިރާގެ މެމްބަރު އަޙްމަދު ރަޝީދު\nއައްޑޫ ސިޓީ ހިތަދޫ ނަރުދަމާގެ މަސައްކަތް ނުނިމި 10 އަހަރު ވެފައިވާތީ، އައްޑު ސިޓީ ހިތަދޫ މެދު ދާއިރާގެ މެމްބަރު އަޙްމަދު ރަޝީދު ކަންބޮޑުވުން ފާޅުކުރައްވައިފިއެވެ.\nއައްޑޫ ސިޓީ ނަރުދަމާގެ މަސައްކަތަކީ، 2010 ވަނަ އަހަރު ރައީސް މުހައްމަދު ނަޝީދުގެ ސަރުކާރުގައި ފެއްޓެވި މަސައްކަތެކެވެ. އޭރު ނަރުދަމާ އަޅަން ފެށީ ހިތަދޫ މެދު ސަރަހައްދުންނެވެ. ނަމަވެސް ރައީސް ނަޝީދުގެ ސަރުކާރުން ފެށި ނަރުދަމާ ނިޒާމްގެ މަސައްކަތްތައް ސަރުކާރު ބަދަލުވުމާ އެކު ވަނީ ހުއްޓާލާފައެވެ. އަދި ފަހުން 2016 ވަނަ އަހަރު އޭރުގެ ރައީސް އަބްދުﷲ ޔާމީންގެ ސަރުކާރުގައި އައްޑޫގެ އެހެން ސަރަޙައްދު ތަކުގައި ނަރުދަމާގެ މަޝްރޫއު އިފްތިތާހު ކުރިއެވެ.\nއައްޑޫ ސިޓީ ހިތަދޫ ނަރުދަމާ ނިޒާމް ނުނިމި 10 އަހަރުވެފައިވާތީ އެކަމުގެ ކަންބޮޑުވުން ފާޅުކުރަށްވައި އައްޑޫ ސިޓީ ހިތަދޫ މެދު ދާއިރާގެ މެމްބަރު އަޙްމަދު ރަޝީދު ވިދާޅުވީ، ހިތަދޫގެ ރައްޔިތުން އުންމީދު ކުރަމުން ގެންދަނީ އެ މަޝްރޫޢު ނިމޭނެ ދުވަހަކަށް ކަމަށެވެ.\n"އައްޑޫސިޓީ ހިތަދޫގެ 10 އަހަރުވީ ނަރުދަމާ އެޅުމުގެ މަޝްރޫޢުއަކީ، ދިވެހިރާއްޖޭގެ ތާރީޚުގައިވެސް އެންމެ ގިނަދުވަސްވީ މިފަދަ ޕްރޮޖެކްޓްކަމަށް ބެލެވޭ." މެމްބަރު އަޙްމަދު ރަޝީދު ވިދާޅުވެފައިވެއެވެ.\nއައްޑޫސިޓީ ހިތަދޫގެ 10 އަހަރުވީ ނަރުދަމާ އެޅުމުގެ މަޝްރޫޢުއަކީ، ދިވެހިރާއްޖޭގެ ތާރީޙުގައިވެސް އެންމެ ގިނަދުވަސްވީ މިފަދަ ޕްރޮޖެކްޓްކަމަށް ބެލެވޭ، ހިތަދޫގެ ރައްޔިތުން އުންމީދުކުރަމުން އެދަނީ މި މަޝްރޫޢު ނިމޭނޭ ދުވަހަކަށް.\n— Ahmed Rasheed MDP (@AraairuRasheed) June 29, 2020\nއައްޑޫ ސިޓީ ހިތަދޫ މެދުގެ ނަރުދަމާގެ މަސައްކަތް ހުއްޓާލާފައި އޮތުމަށް ފަހު، 2014 ވަނަ އަހަރުގެ އޮގަސްޓު މަހު އެ މަޝްރޫއުގެ ނުނިމި ހުރި މަސައްކަތްތައް ނިންމުމަށް 12 މިލިއަނެއްހާ ރުފިޔާއަށް ބަޔަކާ ހަވާލުކުރިއެވެ. އޭރު މަޝްރޫއު ނިންމަން ތާވަލް ކޮށްފައި އޮތީ 2015 ވަނަ އަހަރު ޖޫން މަހަށެވެ. އަދި 109 މިލިއަނެއްހާ ރުފިޔާއަށް ހިތަދޫ ދެކުނާއި އުތުރުގެ ނަރުދަމާގެ މަސައްކަތް އެންމެ ފުރަތަމަ ނިންމަން ތާވަލް ކުރީ މިިދޔަ އަހަރުގެ ޖެނުއަރީ މަހަށެވެ.\nމިހާރު ހިތަދޫ ދެކުނާއި އުތުރުގެ ނަރުމާގެ މަސައްކަތް ނިމި، ގެތަކަށް ކަނެކްޝަން ގުޅުމުގެ މަސައްކަތް ކުރަމުން ދިޔަ ނަމަވެސް، އަދިވެސް ހިތަދޫ މެދުގެ ނަރުދަމާގެ ބައެއް ޓެކްނިކަލް މަސައްކަތް ދަނީ ކުރަމުންނެވެ. ސަރުކާރުތައް ބަދަލުވުމާއެކު ކުރީ ސަރުކާރުތަކުން ފަށާފައިވާ ރައްޔިތުންގެ އަސާސީ ޚިދުމަތްތަކާ ގުޅޭ މަޝްރޫޢުތައް ހުއްޓާލުމަކީ ރާއްޖޭގައި ވަރަށް ޢާއްމުކޮށް ހިނގަމުންދާ ކަމެކެވެ.


Bodethi kuh'kuraa bidheyseen'ge adhadhu inthihaa ah matheegai,...\nތަފާސް ހިސާބުތައް ދައްކާ ގޮތުން ބޮޑެތި ކުށްތަކުގައި ބިދޭސީން ބައިވެރިވާ މިންވަރު ވަނީ އިތުރުވެފައި\nބިދޭސީންނާ ގުޅުން ހުރި މައްސަލަތައް ހައްލުކުރުމަށް ދައުލަތް ވަނީ ނުކުޅެދިފައި\nކ. މާލެ 25 މެއި 2019 | ހޮނިހިރު 16:41 11,245\nބިދޭސީންތަކެއް މަގެއްގެ މަތީގައި - މުހައްމަދު ޝަރުހާން\nބިދޭސީންނާ ގުޅުން ހުރި މައްސަލަތަކުގެ ވާހަކައަކީ އިއްޔެއަކު މިއަދަކު ދެކެވެން ފެށި ވާހަކައެއް ނޫނެވެ. ވިސްނުމެއް ނެތި އެޅުނު ކަތި ފިޔަވަޅެއްގެ ނަތީޖާއަކަށް ވެފައި ވަނީ ބިދޭސީންގެ މައްސަލަތައް ހައްލުކުރުމަށް މުޅި ދައުލަތް ނުކުޅެދުމެވެ. ކޮންމެ ސަރުކާރެއްގެ ވެސް އެންމެ ބޮޑެތި ވައުދުތަކުގެ ތެރޭގައި ބިދޭސީންގެ މައްސަލަތައް ހައްލުކުރުން ހިމެނެއެވެ. ނަމަވެސް އެއްވެސް ސަރުކާރަށް ކާމިޔާބުނުވެފައި އޮތް ބޮޑު މައްސަލައަކީ ބިދޭސީންގެ މައްސަލައެވެ.\nބިދޭސީންނާ ގުޅުން ހުރި އެކި މައްސަލަތައް އެކި ދުވަސްވަރުގައި ފެންމަތިވަމުން އައިސް، މިއަދު އަނެއްކާ ވެސް އެ ވަނީ ނުރައްކަލުގެ އިތުރު ސިގްނަލެއް ދީފަ އެވެ. ހަރުދަނާ، އަވަސް ފިޔަވަޅުތަކެއް ނޭޅިއްޖެ ނަމަ، ކަންކަން ހައްލުނުކުރެވި ބޮޑު ދާހިލީ ހަމަނުޖެހުމަކަށް ހިނގައިދާނެކަމުގެ ބިރު ވަނީ ބޮޑުވެފައެވެ.\nފުލުހުންގެ ޑްރަގް އެންފޯސްމަންޓް ޑިޕާޓްމަންޓުން އާންމުކުރި ތަފާސް ހިސާބުތައް\nސަރުކާރުގެ އެކި އިދާރާތަކުގެ ތަފާސް ހިސާބުތަކުން ދައްކާ ގޮތުން ބޮޑެތި ކުށްތައް ކުރުމުގައި ބިދޭސީން ޝާމިލްވާ މިންވަރު ދަނީ ނުރައްކާވާ މިންވަރަކަށް އިތުރުވަމުންނެވެ. އޭގެ ތެރޭގައި މަސްތުވާތަކެތީގެ މައްސަލަތަކުން ފެށިގެން ގޮސް، ގޭންގް މާރާމާރިތަކާއި، މީހުން މެރުމުގެ މައްސަލަތަކުގައި ވެސް ބިދޭސީން ބައިވެރިވާ މިންވަރު ވަނީ އިންތިހާއަށް އިތުރުވެފަ އެވެ. އަދި އެއަށް ވުރެ ވެސް ނުރައްކާ ކަމަކީ ބިދޭސީ އެކި "ގޭންގްތައް" ހަދައި، ގޭންގް މާރާމާރީތައް ހިންގާ ކަމެވެ. ނިމުނު އޭޕްރީލް މަހާއި، މި މެއި މަހުގައި މާލޭގައި ހިންގި ގިނަ މާރާމާރިތަކަށް ބަލާލުމުން ވެސް އެކަން އެ އޮތީ ސާފުކޮށް ފެންނާށެވެ.\nމީހުން މެރުމުގެ މައްސަލަތަކަށް ބަލާއިރު، އެ މީހުންގެ ތެރެއިން މީހުން، އެ މީހުންގެ އެކުވެރިން އެ ގެންދަނީ މި ފަސްގަޑުގައި ރަހުމު ކުޑަ ގޮތްގޮތަށް މަރަމުންނެވެ. އެންމެ ފަހުން މަރާލެވުނު ލުތުފަރުގެ މައްސަލައަށް ބަލާލުމުން ވެސް އެކަން އެ އޮތީ އެހެންކަން ސާފުވެއެވެ. އޭގެ އިތުރުން ވެސް އެތައް މަރެއްގައި އެ މީހުންގެ ޝާމިލްވުން އޮވެ، ހައްޔަރުކުރަންޖެހިފައި ވެއެވެ.\nމަރާލެވުނު ލުތުފަރުގެ ކަށިތަކެއް - އޭނާ މަރާލައިފައި ވަނީ ވެސް ބިދޭސީންތަކެއް -- ފޮޓޯ: ފުލުހުން\nމަސްތުވާތަކެތީގެ މައްސަލަތަކަށް ބަލާއިރު، ބަނގުރާ ކެއްކުމާއި، އެ ވިއްކުމުގައި ވެސް އެންމެ އިސްކޮށް އުޅެނީ ބިދޭސީންނެވެ. އަދި އެކަން ވަނީ ބޮޑު ވިޔަފާރިއަކަށް ވެފައެވެ. މަސްތުވާތަކެތި އެތެރެކުރުމުގައި ވެސް ބިދޭސީންނެވެ. އެ ބޭނުން ކުުރުމުގައި ވެސް ބިދޭސީންނެވެ. ނިމިދޔަ ހަފްތާގެ ތެރޭގައި ފުލުހުންގެ ޑްރަގް އެންފޯސްމަންޓް ޑިޕާޓްމަންޓުން އާންމުކުރި ތަފާސް ހިސާބުތަކުން އެކަން ވަރަށް ރަނގަޅަށް ހާމަވެއެވެ.\nއެވަރުން އަދި ނިމުނީއަކީ ނޫނެވެ. ދިވެހިންނަށް ބިރުދައްކައި، މާރާމާރި ހިންގުމުގައި ވެސް ބިދޭސީން ބައިވެރިވާ މިންވަރު ވަނީ އިންތިހާއަށް އުފުލިފަ އެވެ. ނިމުނު ހަފްތާގެ ތެރޭގައި ހުޅުމާލޭ ލޯކަލް މާރުކޭޓުގައި ހިނގައިދިޔަ ހާދިސާ އިން ވެސް އެކަން ސާފުވެެއެވެ. ތަފާތު އެކި ފަހަރުމަތިން ބިދޭސީން ވަނީ ލޯކަލް މާރުކޭޓުގައި ހަމަނުޖެހުން ހިންގައިފައެވެ. އަދި އެތަނުގައި ދިވެހިންނަށް ވުރެ އެ މީހުންގެ ނުފޫޒު ގަދަވުމުގެ ސަބަބުން ދިވެހިން ތިބެންޖެހެނީ އެ މީހުން ހެއްދި ގޮތެއް ހެދިގެންނެވެ.\nބިދޭސީންތަކެއް މަސައްކަތުގައި - މަސައްކަތުގެ މާހައުލުގައިި ގިނަ އަދަދެއްގެ ބިދޭސީން ހަރަކާތްތެރިވޭ -- ފޮޓޯ: ރާއްޖެ.އެމްވީ\nމި ގޮތަށް ގޮސް، ބޮޑެތި ކުށްކުރުމުގައި ބިދޭސީން ޝާމިލްވާ މިންވަރުގެ ވާހަކަ ދައްކާ ކޮޅުން ލާކަށް ނެތެވެ. ނަމަވެސް ހިތާމައަކީ ބިދޭސީންގެ މައްސަލައަށް ހައްލު ހޯދައިދިނުމަށް ދައުލަތަށް ނުކުޅެދިފައިވުމެވެ.\nމި ސަރުކާރު ވެސް ބިދޭސީންގެ މައްސަލަތައް ހައްލުކުރުމުގެ ބޮޑު ވައުދާ އެކު ވެރިކަމާއި ހަވާލުވި ނަމަވެސް، އަދިވެސް އުޅެނީ މައްސަލަ ހައްލުކުރާނެ ގޮތެއް ނުފެނިގެންނެވެ. މަޝްވަރާ ކުރުމާއި ހިސާބުގައި ބިދޭސީންގެ މައްސަލަތައް އޮތީ ފުނިޖައްސާލާފަ އެވެ.\nނުރައްކަލުގެ މި ވަރުގަދަ ސިގްނަލް ދެމުންގެންދާއިރު، މިއީ މިއަދު އަޅައި ނުލައި ދޫކޮށްލައިފި ނަމަ، މާދަމާ ދިވެހިންނަށް ބޮޑު ނުރައްކަލަކާ ކުރިމަތިލާންޖެހޭނެ ކަމެއް ކަން ހަނދާނުގައި ބަހައްޓަން އެބަޖެހެއެވެ. މިއީ އާދައިގެ މައްސަލައެއްގެ ގޮތުގައި މިއަދު ދޫކޮށްލެވެން އޮތް މައްސަލައެއް ނޫނެވެ.\nބިދޭސީންނާ ގުޅުން ހުރި މައްސަލަތައް ފެށުނީ ދިވެހިންނާއި، ހިސާބުން ދިވެހިންގެ ސަބަބުންނެވެ. ދިވެހިންގެ ތެރެއިން ބަޔަކު ކުރި ކަމަކަށް ދައުލަތުން ލޯމަރާލައިގެން ތިބުމުގެ ސަބަބުންނެވެ. ކޮރަޕްޝަންގެ ތެރެއިން ބޮޑުވި މި މައްސަލަތައް ހައްލު ވެސް ކުރަން ތެދުވަންޖެހޭނީ ހަމަ ދިވެހިންނެވެ. ދިވެހި ދައުލަތަށެވެ. ހަރުދަނާ އަވަސް ފިޔަވަޅުތަކެއް އަޅައިގެންނެވެ. ނަމަވެސް އެ މީހުންގެ ވެސް ހައްޤުތައް ނުގެއްލޭނެ ފަދަ ގޮތެއްގެ މަތިންނެވެ.


އެމްޕީ ކަޕް: ތަފާތުބޮޑު ނަތީޖާއަކުން ކަނޑޫދޫ ބަލިކޮށް ހިރިލަންދޫ މެޗް ކާމިޔާބު ކޮށްފި | Jazeera\tއެމްޕީ ކަޕް: ތަފާތުބޮޑު ނަތީޖާއަކުން ކަނޑޫދޫ ބަލިކޮށް ހިރިލަންދޫ މެޗް ކާމިޔާބު ކޮށްފި - Jazeera\nއެމްޕީ ކަޕް: ތަފާތުބޮޑު ނަތީޖާއަކުން ކަނޑޫދޫ ބަލިކޮށް ހިރިލަންދޫ މެޗް ކާމިޔާބު ކޮށްފި\nޙުސެއިން ޝާހް December 8, 2018 149 views0\nއެމް.ޕީ ކަޕް 2018 ގެ7ވަނަ މެޗުގައި ހިރިލަންދޫއާއި ކަނޑޫދޫ ބައްދަލު ކުރިމެޗް ހިރިލަންދޫ ޓީމް 6-1 ތަފާތުބޮޑު ނަތީޖާއަކުން ހިރިލަންދޫ ޓީމް މެޗް ކާމިޔާބު ކޮށްފިއެވެ.\nހިރިލަންދޫ ޓީމުގެ ފުރަތަމަ ލަނޑު ކާމިޔާބުކޮށްދިނީ މެޗުގެ 25 ވަނަ މިނެޓްގައި ހިރިލަންދޫ ޓީމުގެ ޖާޒީ ނަންބަރު 11 މޫސާ ފާއިޒެވެ.2ވަނަ ލަނޑު ކާމިޔާބު ކޮށްދިނީ 59 ވަނަ މިނެޓްގައި ހިރިލަންދޫ ޓީމުގެ ޖާޒީ ނަންބަރު 23 މުއީދެވެ.\nމެޗުގެ 62 މިނެޓްގައި ކަނޑޫދޫ ޓީމަށް މިމެޗުގައި ލިބުނު ހަމައެކަނި ޕެނެލްޓީ ލިބިގެންދިޔައެވެ. ކަނޑޫދޫ ޓީމުގެ ޖާޒީ ނަންބަރު 17 މުހައްމަދު ޒިދާންގެ ޕެނެލްޓީ ގޯލްގެ ތެރެއަށް ފޮނުވާލާ މިމެޗުގައި ކަނޑޫދޫން ޖެހި ހަމަ އެކަނި ގޯލު ކާމިޔާބު ކޮށްދިނެވެ.\nކުޅުމުގެ ތެރެއިން މެޗުގެ 70 ވަނަ މިނެޓްގައި މޫސާ ފަޔާޒްގެ2ވަނަ ލަނޑު ފެނިގެންދިޔައެވެ. ފޯރިގަދަ މިމެޗްގައި ހިރިލަންދޫ ޓީމުގެ ޖާޒީ ނަންބަރު 20 ރިފްޝާންގެ ލަނޑު ފެނިގެން ދިޔައީ 75 ވަނަ މިނެޓް ތެރޭގައެވެ. މިލަނޑާއި އެކު ގާތްގާތުގައި، 78 ވަނަ މިނެޓްގައި އިތުރު ގޯލެއް ހިރިލަންދޫ ޓީމުގެ ޖާޒީ ނަންބަރު 16 މުހައްމަދު އަކްރަމް ކާމިޔާބު ކޮށްދިނެވެ.\nހިރިލަންދޫ ޓީމުގެ ތަފާތުބޮޑު ކުޅުމެއް ފެނިގެންދިޔަ މިމެޗުގައި އެންމެފަހު ލަނޑެއްގެ ގޮތުން ފެނިގެންދިޔައީ މެޗުގެ 88 ވަނަ މިނެޓްގައި ހިރިލަންދޫ ޓީމުގެ ޖާޒީ ނަންބަރު 16 އަހްމަދު އަޒީމް ޖަހައިދިން ލަނޑެވެ.\nމިމުބާރާތުގެ 8 ވަނަ މެޗްގައި މާދަމާ ބައްދަލުކުރަން ހަމަޖެހިފައި ވަނީ ކިނބިދޫ އާއި ވަންދޫއެވެ.


24 ސެޕްޓެމްބަރ 2019 - 08:32\nސާއީ އަކީ ސަލްމާންގެ ވަރަށް ގާތް ރައްޓެއްސެއް ކަމަށްވާ އެކްޓަރު މަހޭޝް މަންޖްރޭކަރްގެ ހަގު އަންހެން ދަރިފުޅެވެ. "ދަބަންގް 3" އިން އޭނާ ބޮލީވުޑަށް ތައާރަފުކުރާ އިރު ސަލްމާން މިހާރު އަންނަނީ ސާއީ ޕްރޮމޯޓްކުރަން ވެސް މަސައްކަތްކުރަމުންކަން ފާހަގަކޮށްލެވެ އެވެ. އެގޮތުން މިދިޔަ ހަފުތާގައި ބޭއްވި 20 ވަނަ އައިފާ އެވޯޑްސްގައި ވެސް ސަލްމާނާ އެކީ ސާއީ މީޑިއާތަކާ ބައްދަލުކުރި އެވެ.\n"ދަބަންގް 3" އިން އޭނާ އަށް ފުރުސަތު ލިބުނު އިރު، އެ ފިލްމުގެ ރޯލަކުން ބައްޕަ މަހޭޝް ވެސް ފެންނާނެ އެވެ. އޭނާ ވަނީ 2010 ގައި ރިލީޒްކުރި "ދަބަންގް" ގައި ވެސް ރޯލެއް ކުޅެފަ އެވެ.\nޕްރަބޫދޭވާ ޑައިރެކްޓްކުރާ "ދަބަންގް 3" ސިނަމާތަނަށް އަންނާނީ ޑިސެމްބަރު 20 ގަ އެވެ. މި ފަހަރު ވެސް ފިލްމުން ކުރީ ދެ ފިލްމުގެ ބަތަލާ ސޮނާކްޝީ ސިންހާ ފެންނާނެ އެވެ.\n"ސްޓްރީޓް ޑާންސާ" ގެ ޕްރޮމޯޝަންތައް ފަށައިފި\nއަންނަ އަހަރު ރިލީޒްކުރާ ރެމޯ ޑި ސޫޒާގެ ޑާންސް ފިލްމު "ސްޓްރީޓް ޑާންސާ" ގެ ޕްރޮމޯޝަންތައް ތަފާތު ގޮތަކަށް ފަށައިފި އެވެ.\nއެގޮތުން ސިލްސިލާކޮށް ހާއްސަ ވީޑިއޯތަކެއް ގެނެސްދޭން ނިންމައި، އޭގެ ފުރަތަމަ ބައި މިހާރު ވަނީ އާންމުންނަށް ދޫކޮށްލައިފަ އެވެ. ކޮންމެ ވީޑިއޯއެއްގައި ވެސް ކިޔައިދޭނީ އިންޑިއާގެ ކޮންމެވެސް ހިސާބަކަށް ނިސްބަތްވާ ނެށުންތެރިއެއްގެ ވާހަކަ އެވެ.\n"ސްޓްރީޓް ޑާންސާ" ގެ ލީޑް ރޯލް ކުޅެފައި ވަނީ ޝްރަދާ ކަޕޫރާއި ވަރުން ދަވަންގެ އިތުރުން ނޯރާ ފަތެހީ އެވެ.\nމި ފިލްމު ސިނަމާތަކަށް އަންނާނީ ޖެނުއަރީ 24، 2020 ގަ އެވެ. "ސްޓްރީޓް ޑާންސާ" ބެލުންތެރިންނަށް 3ޑީ ފޯމެޓްގައި ގެނެސްދޭން ނިންމާފައިވާ އިރު، ފިލްމު ޕްރޮމޯޓްކުރަނީ އިންޑިއާގެ އެންމެ ވަރުގަދަ ޑާންސް ފިލްމުގެ ގޮތުގަ އެވެ.\n"ކޮމާލީ" ގެ ރިމެކަށް އަރުޖުން\nމިދިޔަ މަހު ރިލީޒްކުރި ތަމަޅަ ފިލްމު "ކޮމާލީ" ގެ ރިމެކިން ރައިޓްސް ހޯދައި އެ ފިލްމު ހިންދީ އޯޑިއަންސަށް ދަރިފުޅު އަރުޖުން ކަޕޫރާ އެކު ގެނެސްދޭން ބޯނީ ކަޕޫރް ނިންމައިފި އެވެ.\nBoney Kapoor acquires the all language remake rights of this year's #JayamRavi starrer Tamil film #Comali which is aboutaman who faces difficulties in adjusting with present times after waking up from coma... @arjunk26 will star in the Hindi remake. Details awaited! *OFFICIAL* pic.twitter.com/SoqoPTcIE4\n— Rahul Raut (@Rahulrautwrites) September 20, 2019\nބޯނީ ބުނިގޮތުގައި އޭނާގެ ފިލްމު ކުންފުނި ބޭވިއު ޕްރޮޖެކްޓްސް އިން ހޯދީ ހަމައެކަނި ފިލްމުގެ ހިންދީ ރިމެކިން ރައިޓްސްއެއް ނޫނެވެ. އެ ފިލްމުން އެހެން ބަސްބަހުން ހެދުމުގެ ފުރުސަތު ވެސް އޭނާ ވަނީ ހޯދައިފަ އެވެ.\nއޮގަސްޓް މަހުގެ 15 ގައި ރިލީޒްކުރި "ކޮމާލީ" އަކީ ޕްރަދީޕް ރަންގަނާނަތަން ޑައިރެޓްކުރި ކޮމެޑީ ފިލްމެކެވެ. މީގެ މުހިއްމު ރޯލްތައް ކުޅުނީ ޖަޔަރާމް ރަވީ އާއި ހިންދީ ފިލްމުތަކުން ވެސް ދޭތެރެ ދޭތެރެ އިން ފެންނަ ކާޖަލް އަގަރްވާލެވެ. "ކޮމާލީ" ގައި ކިޔައި ދެނީ 16 އަހަރު ފަހުން ކޯމާއެކުން ހޭއަރާ މީހަކަށް ދިމާވާ ހެއްޖާ މަޖާ ހާދިސާތަކެކެވެ.\nމީގެ ހިންދީ ހިންދީ ވާޝަން ބޯނީ ގެނެސް ދޭނީ ޕްރޮޑިއުސަރު/ޑައިރެކްޓަރު ނިކިލް އަަދުވާނީއާ ގުޅިގެންނެވެ. އަދި ފިލްމު ޑައިރެކްޓްކުރާނީ ކާޝިވް ނައިރެވެ.\nއަރުޖުން މިހާތަނަށް ކުޅުނީ ބައްޕަ ޕްރޮޑިއުސްކުރި އެންމެ ފިލްމެކެވެ. އެއީ 2015 ގެ "ތޭވަރު" އެވެ.\n"ދަ ސްކައި އިޒް ޕިންކް" ގެ ފުރަތަމަ ލަވަ\nއަންނަ މަހުގެ 11 ގައި ރިލީޒްކުރާ ފިލްމު "ދަ ސްކައި އިޒް ޕިންކް" ގެ ފުރަތަމަ ލަވަ ދައްކާލައިފި އެވެ.\nޝޮނާލީ ބޯސް ޑައިރެކްޓްކޮށްފައިވާ ބައޮގްރަފިކަލް ޑްރާމާގެ ލަވަތަކުގެ ތެރެއިން ބެލުންތެރިިންނަށް ދައްކައިލި ފުރަތަމަ ލަވައަކީ "ދިލ، ހީ ތޯ ހޭ" އެވެ.\nޕްރިތަމްގެ މިއުޒިކަށް ހަދާފައިވާ ލަވަ ކިޔާފައި ވަނީ އަރިޖިތު ސިންގް އާއި އަންތަރާ މިތުރާ އެވެ. އަދި ލަވައިގެ ޅެން ހަދާފައި ވަނީ މަޝްހޫރު ޅެންވެރިޔާ ގުލްޒާރެވެ.\n"ދަ ސްކައި އިޒް ޕިންކް" އަކީ އިންޑިއާގެ ކުރީގެ މޯޓިވޭޝަނަލް ސްޕީކާ އަދި ލިޔުންތެރިޔާ އައިޝާ ޗައުދަރީގެ ވާހަކަ ކިޔައިދޭ ފިލްމެކެވެ. ފިލްމުގައި އައިޝާގެ ރޯލް ކުޅުނީ ފިލްމު ކުޅުން ހުއްޓާލިކަން ދާދި ފަހުން އިއުލާންކުރި ޒާއިރާ ވަސީމެވެ. އެހެންވެ މިއީ "ޑަންގަލް" އިން އެކްޓިން އަށް ނުކުތް ބަތަލާގެ ފަހު ފިލްމެވެ.\n"ދަ ސްކައި އިޒް ޕިންކް" ގައި އަިއޝާގެ މައިންބަފައިންގެ ރޯލް ކުޅެފައި ވަނީ ފަރްހާން އަޚްތަރާއި ޕްރިޔަންކާ ޗޯޕްޅާ އެވެ.\nއިތުރު ލިޔުންތައް ބޮލީވުޑް ސަލްމާން ޚާން ޕްރިޔަންކާ ޗޯޕްރާ ސޮނާކްޝީ ސިންހަ


ޒެރާޝް7– Esfiya\nލޯބި November 6, 2019\nމިޒްރާން އީނާލް އަތްދަނޑި މައްޗަށް އުފުލާލިއެވެ.އަދި ކައިރީގައި ހުރި މީހާއާ ދިމާލަށް ދެލޯ އަޅާލިއެވެ.”ކަލެއަށް މި ވަރު ކަމެއް ނުވިތަ؟؟ ކަލޭމެން ހުރެގެން މަށަށް ކޮން ފައިދާއެއް ވަނީ؟؟؟މަށަށް ހުރިހާ ކަމެއް….މަ ނެތިއްޔާ ގަލެއްވެސް ހިއްލާ ނުލެވޭ އެއްވަރުގެ ގަމާރުން….” ބޮޑާ ކަމާ އެކީ މޭ ފުއްޕާލަމުން މިޒްރާން އީނާލް ގޮވައިގެން ދުރުގައި އޮތް ކާރަށް އެރިއެވެ. އެމީހާ ފަހަތުން އައެވެ.\nއީނާލްގެ ގޭ ފަހަތުގައި ނިވާވެގެން ހުރި ޒައިންގެ ދެ އަތް މުށް ކެވުނެވެ. ހާލަތު ހުރި ގޮތުން އޭނާ ކެތްތެރި ވިއެވެ. އެހެންނޫންނަމަ އޭނާ މިޒްރާންގެ ދުވަސް ދުއްވާލީހެވެ. އިއަރފޯނުން އޭނާ ރަނާއާ ވާހަކަ ދެއްކިއެވެ. ” ޒާރާ….ޓްރެކް ދެމް….އަހަރެން މިދަނީ އެމީހުން ފަހަތުން…..އެމީހުންގެ ސިސްޓަމް ހެކް ކުރެވޭނެ ގޮތެއް ހޯދީމަ އަވަސް ކުރާތި…ވީ ނީޑް ޔުއާރ ސްކިލްސް…..” ރަނާ ވަގުތު ބޭކާރު ނުކޮށް އޭނާގެ މަސައްކަތް ކުރިއެވެ. “ޒައިން….އެމީހުންގެ ފައިސާ ޓްރާންސްފާރ ކުރަން ގެންގުޅޭ ޑިވައިސް ބޭނުންވާނެ….އައިޒަން ގެންދާ ޕެންޑްރައިވް އެއާ ކަނެކްޓް ކުރޭ…..ލީވް ދަ ރެސްޓް ޓު މީ….” ޒައިން އަށް ޔަޤީންކަން ދެމުން ރަނާ ކޮމްޕިއުޓާރ ކައިރީ ހަމަޖެހިލިއެވެ.\nރިފްޤާ ގެއަށް އައީ ޒައިން ދިޔަތާ އިރުކޮޅެއް ވީ ފަހުންނެވެ. “އީން…” ގޭތެރެއަށް ވަންނަމުން ރިފްޤާ އީނާލް ކޮބައިތޯ ބަލާލިއެވެ. ގޭތެރެއިން ޖަވާބެއް ނައުމުން ރިއުފާ ދިޔައީ އީނާލްގެ ކޮޓަރިއަށެވެ. ރިފްޤާ ހީކުރީ ޝާހިންނާއެކު ދިޔައީ ކަމަށެވެ. ކޮޓަރިން ނިކުންނަން އުޅެނިކޮށް އޭނާގެ ލޮލުގައި އަޅައިގަތީ ކަބަޑު މަތީ އޮތް އީނާލްގެ ފޯނެވެ.އީނާލް އަކީ ފޯނު ނުލާ ބޭރަށް ދާ ކުއްޖެއް ނޫނެވެ. ރިފްޤާ ފޯނު ނެގިތަނާ ރިންގުވާން ފެށިއެވެ ގުޅަނީ ޝާހިންނެވެ. “އީން…..ގުޅާނަމޭ ބުނި މީހާ….އަދިވެސް ފަސް ނުވަނީތަ؟؟ އާދެބަލާ އަވަހަށް… ވަރަށް ބޮޑު ވާހަކަ އެއް އެބައޮތް ބުނަން…” އީނާލް ކަމަށް ހީކޮށް ޝާހިން ވާހަކަ ފަށައިގަތެވެ. “ޝާހީ….ދައްތައޭ މީ….އީނާލް ނެތް ގެޔަކު….ފޯނުވެސް ނުލާ އެދިޔައީ….ކޮންތާކަށް އޭނަ ދާނީ މިގަޑީ؟؟؟؟ދުނިދަނޑި ބޭގް ވެސް މި ތާ މިއޮތީ…” ހާސް ވެފައި ރިފްޤާ ވާހަކަ ދެއްކިއެވެ.\nޝާހިންގެ މެއަށް ހީވީ ހޫނުފެން އެއްޗެއް އޮއްސާލިހެނެވެ. އީނާލް އާ ކަމެއް ވީ ބާއޭ ހިތަށް އެރުމާއެކު އޭނާ އަށް ހިނގައިގަނެވުނީ ދޮރާ ދިމާލަށެވެ. ހަމަ އެ ވަގުތު ބެލް ޖަހާލިއެވެ. “ޝާހިން…..ދަރިފުޅާ ދޮރު ހުޅުވަން ދޭ ބަލަ…. ބައްޕަ ދުރުވީ ކަންނޭނގެ..” ޝާހިންގެ މަންމަ އަރީނާ ބަދިގެއިން ގޮވައިލިއެވެ.ތެޅި ތެޅި އޮތް ހިތަކާއެކު ޝާހިން ގޮސް ދޮރު ހުޅުވިއެވެ.ހަމަ އެއާއެކު އޭނާގެ ދެލޯ ބޮޑުވިއެވެ. “ސަރ….” ޝާހިންއަށް ނުބުނެވެނީސް އޭނާ ގެ މޫނަށް ކުނޑިތަކެއް ބުރުވާލެވުނެވެ. ހަބަރު ހުސްވެގެން އޭނާ ވެއްޓުނީ ލީޑިން ޓީޗަރުގެ އަތްމައްޗަށެވެ. ކައިރީގައި ހުރި މިޒްރާން އޭނާގެ ކޮނޑުގައި ޖަހާލިއެވެ. “އަމްރު….ކަޔެގެ ސަބަބުން އަހަންނަށް ޑީލް މާ ސަޅިކޮށް ލިބުނީވެސް…ކަލޭ ފާތިހު އެ ސްކޫލަށް ނުގެނައިނަމަ މިސަޕްލައި އެއް ނުލިބޭނެ ދޯ….އަވަހަށް ހިނގާ ގެންދަން…ބައްޕަ އުފާ ވާނެ މި ޑީލް ދިޔަ ގޮތުން…..” އަމްރު ބައް ތިރީސް ދަތް ފެންނަވަރުގެ ފުޅާ ހިނިތުންވުމެއް ދިއްކޮށްލަމުން ޝާހިން ނަގައިން ގެންދިޔައެވެ.\nމާ އަޑު މަޑު ވުމުން އަރީނާ ސިޓިން ރޫމަށް ނިކުތީ ފާޑަކަށް ހުރެއެވެ. އަރީނާ އަށް ފެނުނީ ޝާހިން ނަގައިގެން ގެންދިޔަ ކާރެވެ. އޭނާގެ ފައިދަށުން ހީވީ ބިންގަނޑު ދެމިގަތް ހެނެވެ. “ޝާހިން………” އަޑުގެ ނެތްތަނަށް ހަޅޭލަވައިގަންނަމުން އަރީނާ ދުއްވައިގަތެވެ. އަރީނާގެ ހަޅޭކުގެ އަޑަށް ކާރު ފުލް ސްޕީޑުގައި ނައްޓާލިއެވެ. އަރީނާ އަށް ދެވުނީ ކުޑަ ހިސާބަކަށެވެ. އޭނާގެ ކުރިމައްޗަށް އެރި ކާރުގެ ސަބަބުން އޭނާ އަށް ހުއްޓެވުނެވެ. ކާރުން ފޭބި އަރީފް ހުރީ ސުވާލުމާކު ޖެހިފައެވެ. “އަރީނާ……ކިހިނެއްވީ…. މީ ކޮންކަމެއް؟؟؟” “މަގޭ ދަރި…އަރީފް….ނޭނގެ ކޮންބައެއް ކަމެއް….އެމީހުން ޝާހިން ގެންގޮސްފި……އަރީފް…..އަހަރެމެންގެ ޝާހިން…..އެކުއްޖާ ކާރަކަށް އަރުވައިގެން އެ ގެންދިޔައީ…”އަރީފަށް ޖުމްލަ ފުރިހަމަނުކުރެވެނީސް އަރީނާ އަރީފު ގައިގައި އޮޅުލައިގަންނަމުން ރޯންފެށިއެވެ. އަރީފުގެ މޫނުމަތީ ހީވީ މީހަކު ޖެހިހެންނެވެ. އޭނާ ހުއްޓުން އެރިއެވެ. ހޭވެރިކަން ވީ ވެސް އަރީނާ އޭނާގެ ގައިގައި ހިފައި ތަޅުވައިގަތީމައެވެ.”ސުބުޙާނައްﷲ….” އޭނާ އަރީނާއާއެކު ކާރަށް އެރިއެވެ. ކާރުގެ މިސްރާބު ހުރީ ފުލުސް ސްޓޭޝަނާ ދިމާއަށެވެ.\nރިފްޤާގެ ހިތް ނުތަނަވަސްވިއެވެ. އިރުއޮއްސި ގަޑިން ހަތެއް ޖަހައިފިއެވެ. ޝާހިންއަށް ގުޅުމުން ފޯނެއް ނުނެގިއެވެ އަރީނާ އަށް ގުޅުމުން ލިބުނު ހަބަރުން އޭނާގެ ގައިން ހީބިހި ނެގިއެވެ .އީނާލް އަކީ އިރުއޮއްސުމުގެ ކުރިންގެއަށް އަންނަ ކުއްޖެކެވެ. އަދިވެސް އީނާލް ގެއަކަށް ނާދެއެވެ. ހާސްވީވަރުން އޭނާ އަވަސް ފިޔަވަޅުތއކެއްގައި ގޮސް ކޮޓާރިއަށް ވަނެވެ. ބޮޑު އަލަމާރިހުޅުވާލަމުން އޭނާ ތިރީ ކަބަޑުގެ ތަޅުދަނޑި ނެގިއެވެ. ކަބަޑު ހުޅުވާފައި އޭނާ ނެގީ ފޯނެކެވެ. އޭގަ ސޭވްވެފައި އިނީ އެންމެ ނަމްބަރެކެވެ. ނަމްބަރަށް ފިއްތާލަމުން އޭނާ ފޯނު ކަންފަތުގައި ޖެހިއެވެ. އެކޮޅުން ފޯނު ނެގުމާއެކު ރިފްޤާ އަށް އެއްފަހަރުން ކިޔައިލެވުނެވެ. “ރިފާއު…….އީނާލް ގެއްލިއްޖެ…..އަހަރެން ގެއަށް އައިއިރު ނެތް އޭނަ އެއް……އީނާލް ގެންދިޔައީ ކަމެއް ނޭނގެ….ވަރަށް ހިތް ބިރުގަނޭ އެބަ….އީނާލް އަށް ކަމެއް ވެއްޖިއްޔާ އަހަރެން…..” ވާހަކަ ދައްކަމުން ގޮސް ރިފްޤާ އަށް ރޮވުނެވެ. މުށިގަނޑު މަތީ އޭނާ އީށީނީ އަސަރު ކުރިވަރުންނެވެ.\nއީނާލް އަށް ދެލޯ ހުޅުވާލެވުނީ ތަނަށް އެޅުނު ގަދަ އައްޔަކުންނެވެ. އޭނާ އިނީ ގޮނޑިއެއްގައި ބަނދެވިފައެވެ. ކައިރީގައި އިން ގޮނޑީގައި ހަމަ އެގޮތަށް ބަނދެވިފައި އިން ޝާހިން ފެނި އޭނާގެ ދެލޯ ބޮޑުވިއެވެ. ޝާހިން ސަލާމަތް ވާން ގަދަ ދައްކަމުން ދިޔައެވެ. އިތުރު އަންހެން ކުއްޖަކުވެސް އީނާލް މެންނާ އެއްހާލެއްގައި އިނެވެ. ނަމަވެސް އޭނާ އިނީ މަސް މަރުވެފައެވެ. މީހާއެކޭ ދިރި ހުރި މައްޔިތެކޭ އެއްވަރެވެ. އީނާލް ހޭއެރިތަން ފެނުމުން ޝާހިން އަޑެއް ލައްވާލިއެެވެ. އަނގަމަތީ ފޮތިގަނޑެއް އެޅިފައިވުމުން ވާހަކައެއ ނުދެއްކުނެވެ.” ފެއަރީސް…..ހޭލީތަ؟؟؟؟” އަޑުއައީ ކުރިމަތިންނެވެ. އީނާލް ދެލޯ އަޅާލިއެވެ. މިޒްރާން ފަހުރުވެރިކަމާއެކު މޭ ފުއްޕާލިއެވެ. ” ޝުކުރު އަދާކޮށްލަން ބޭނުން….ތި މީހުންގެ ސަބަބުން އަހަރެމެންނަށް ވަރަށް ބޮޑު ފައިދާއެއްވާނެތީ….މިޒްރާން ދެން އެނބުރުނީ ފާތިހު އާ ދިމާލަށް ބަލާލިއެވެ. އީނާލް އަށް ފާތިހު ފެނުމުން ހަނދާން ވީ ޕީއީ ގަޑީ ހިޝާމް އޭނާގެ ބޮލުގައި ބޯޅައިން ޖެހިތަނެވެ. ހީޝާމް އެއަށްވުރެ ބާރަށް ޖެހިނަމައޭ އޭނާ ހިތަށް އެރިއެވެ. “ބޮސް އައިސްފި….” ފާތިހު އެހެން ބުނުމުން މިޒްރާން އީނާލް މެންނަށް ބަލާލީއެވެ.” އެއައީ ތިމީހުންގެ ޓިކެޓް…..އެންޖޯއި…..” ނުލަފާ ފާޑަކަށް ހެމުން އޭނާ ނިކުންނަން ހިނގައިގަތެވެ. ފާތިހު ފަރުވާ ކުޑާ ގޮތަކަށް ބަލާލަފައި ފަހަރުން ދިޔައެވެ. ތިން މީހުން އެކަނިވުމުން އީނާލް ފަހަތަށް އައްސައިފަިއޮތް އަތް ނެގިއެވެ. އަނގަމަތީ އައްސައިފައި އޮތް ފޮތިގަނޑު ނަގަމުން ފައި މިނިވަން ކުރިއެވެ. މިތަން ބަލަން ތިބި ޝާހިން އާއި އެ އަންހެން ކުއްޖާ ދެލޯ ބޮޑު ކޮށްލިއެވެ. އީނާލް އަތުގައި އޮތް ތިލައިން ދެމީހުން މިނިވަން ކުރިއެވެ. “ހައު؟؟؟” ޝާހިން އަށް ފުރަތަމް ވެސް އެހުނީ އެހެންނެވެ. “ސިމްޕަލް…..ހެދުމުގެ އަތުގައި ތިލަ ފޮރުވީ….ބަލާ އަންނާނެ ކަން އެނގޭތީ….” ކުރު ގޮތަކަށް ބުނެލަމުން އީނާލް ހީލިއެވެ. ” ދެން ކިހިނެއް މިތަނުން ނިކުންނާނި؟؟؟” ޝާހިން އެހުމުން އީނަލް ބަލާލީ ދޮރާ ދިމާލަށެވެ.\nކުރިމަތީ އިން މޭޒުގައި އިން ޖޯން ފޮށްޓެއް ދިއްކޮށްލިއެވެ. މިޒްރާން ފާތިހު އަށް އިޝާރާތް ކޮށްލުމުން ފާތިހު އޭ ފޮށިގެ ކޯޑު ޖަހާލިއެވެ. ބޭރު ފޮށްޓެއް ހެން އިންނަ ލެޕްގައި ހުރި ޑޮކިއުމެންޓްސްއާއި ލާރި ޓްރާންސްފަރ ކުރަން ޖެއްސިއެވެ.” ސޯ….ވެއަރ އާރ މައި ގާރލްސް…..މައި ބާރ ކްލައިންޓްސްއަށް ވަރަށް ކަމުދޭ ކަލޭ ދޭ ދިވެހި ކުދިން….” އިނގެރޭސި ބަހުން ޖޯން ބުނެލިއެވެ. “އެކަމާ ނުވިސްނާ……މިފަހަރު ވަރަށް ސަޅި ޗިކްސް އެބަހުރި….” ހެމުން މިޒްރާން ޖަވާބު ދިނެވެ. “އައި ޑޯންޓް ތިންކް ސޯ…..ހާދަ ހަމަޖެހިލައިގެންނޭ ދޯ މިތިބީ…. އަޑު އައި ދިމާލާށް މިޒްރާން އާއި ޖޯން ބަލާލި ސިހިފައެވެ. ކަޅު ހެދުމުގައި މޫނު ފޮރުވައިގެން ތިބި މީހުން ފެނި މިޒްރާން ދެލޯ އަޅާލިއެވެ. “ކަލޭމެން ތީ ކޮންބައެއް؟؟ އޭ މިހިރާ ބީތާ ތަކާ….ކބަލަން ތަ ހުންނަނީ….އެމީހުން ހިފަހައްޓާ…..” ގޭންގްގެ މީހުންނަށް މިޒްރާން ހަޅޭލަވައިގަތެވެ. ހުޝިޔާރުވެގެން ހުރި އައިޒަން ގޭސް މުޅިތަނަށް ބުރުވާލިއެވެ. އަރައިގެން އައި ދުމާއެކު ތަނެއް ދޮރެއް ފެންނަ ވަރެއް ނުވިއެވެ. ޒައިން ދުމުގެ ތެރެއިން ލޯ ހޭނިފައިވުމުން އަވަހަށް ގޮސް އީނާލްމެން ތިބި ކޮޓަރީގެ ދޮރު ވައްޓާލިއެވެ. އައިޒަން ގޮސް ލެޕްގައޮ ޕެންޑްރައިވް ޖެހިއެވެ. އަދި ލެޕް ގައި އިން ފައިލްސް ތައް އެކްސެސް ކުރިއެވެ. ހިޝާމް އެމީހުންނާ ހަމަލާ ބަދަލު ކުރަމުންދިޔައެވެ. ދޮރު ވެއްޓުނު އަޑަށް އީނާލް އެދިމާ ބަލާލިއެވެ.ޒައިން ފެނުމުން އޭނާއަށް ހަމަޖެހުމުގެ ނޭވާއެއް ލެވުނެވެ. އެއާއެކު އޭނާއަށް ފަހަތުން އައި މިޒްރާން ފެނިފައި ޒައިން އާ ދިމާލަށް ދުއްވައިގަތެވެ. ޒައިންގެ ކޮނޑުގައި އަތް ވިއްދާލަމުން މިޒްރާންގެ ގައިގައި އީނާލް ފައިންޖެހިއެވެ. މިޒްރާން ދުމުގެ ތެރެއަށް ވެއްޓުމުން އީނާލް ޒައިންއާ ދިމާލަށް ބަލާލިއެވެ.. އަނގަމަތި ފޮރުވާފައިވުމުން ނުފެނުނަމވެސް ލޮލުން ޒައިން ހީލިކަން އީނާލް ދެނެގަތެވެ.\n“ހޭއި….ކެޗް ދެމް….” ޖޯން ހަޅޭލަވައިގަތް އަޑަށް އައިޒަން ލެޕްއިން ޕެންދްރައިވް ނައްޓާލިއެވެ.” ކަލޭގެ ޑީލްވެސް ދިޔައީ….ކަލޭވެސް ދިޔައީ….” އަތަށް ލެޕްނަގަމުން އައިޒަން ހުރި ބާރެއް ލާފައި ލެޕް ހޫރާލިއެވެ. ފާރުގައި ޖެހިފައި އޭތި ފުނޑުވިއެވެ. ދުމުގެ އަސަރު މަޑުވާން ފެށުމުން ޒައިން ބެލީ ދެން ތިބި މީހުން ބަލި ކުރެވޭތޯއެވެ. ވަރަށް ފޯރީގައި ތަޅާ ފޮޅުން ކުރިއަށް ދިޔަތަނާ ކުއްލިއަކަށް ހުއްޓުމެއް އައީ މިޒްރާންގެ އަޑަށެވެ. އޭރު މިޒްރާން ހުރީ ޝާހިންގެ ކަރުގައި ވަޅި ޖައްސައިގެންނެވެ. ހިޝާމްގެ ލޭ ކެކިގަތެވެ.”މަބުނާ ގޮތް ހަދާ……ނޫނީ….މީނާގެ ދުވަސް ދިޔައީ…. ” ޝާހިންއަށް ބަލަމުން މިޒްރާން އިއްވާލިއެވެ. ޒައިންމެން އުޅުނީ ހަތިޔާރު ބަހައްޓާށެވެ. ނަމަވެސް ދެންވީގޮތަކުން އެންމެންގެ ނޭވާ ހީވީ ހުއްޓުނުހެނެވެ. މިޒްރާން އޮތީ ބިންމަތީ ގައެވެ. ޝާހިން ދެއަތް ފޮޅާލަމުން މިޒްރާންގެ އަތުގައި ހިފައި ހޫރާލިއެވެ.” މާތްކަލާކޯ…..ކަލޭ މަގޭ ލޯ ހަމަތަ؟؟؟” ހިޝާމްއާ ކުރިމަތިލާން ހުރި މީހާ އާޝޯހުވެފައި ބުނެލިއެވެ.” ލޯ ހަމަ…. އެކަމު ކަލޭ ހަމައެއް ނުވާނެ ދެނެއް…” އެމީހާ ގެ ކަނދުރާގައި ކަރަޓޭ ޝޮޓެއް އަޅުވާލަމުން ހިޝާމް ބުނެލިއެވެ. ޒައިންވެސް ބާކީ ތިބި މީހުން ބިމަށް ތިރިކުރިއެވެ.\nފުލުހުން އައުމުން ޒައިން އެތަނުން ދަންނަ ފުލުހަކަށް ހުރިހާ ކަމެއް އޮޅުން ފިލުވައިދިނެވެ. އީނާލްއާއި ޝާހިން އެމީހުންނާ ހަވާލު ކުރަމުން ފުލުހުން އެމީހުން ގެންދިޔައެވެ. އެއަންހެން ކުއްޖާ ވެސް އެމީހުން ގެންދިޔައެވެ. އީނާލް ބަލާލީ ޒައިންނަށެވެ. ޝާހިން ބަލާލީ ހިޝާމަށެވެ\nއަފްލާހް އޭނާގެ ކޮޓަރި ސީލިންގްއަށް ބަލަހައްޓައިގެން އޮތީ ނުނިދިފައެވެ. ކުރިމަތީ ހުރި މޭޒުގައި އޮތް މިޝަން ފައިލު ނަގާ ހުޅުވާލަމުން އޭނާ ފަހަރަކު ގަނޑެއް އެއްލަންފެށިއެވެ. ދެތިން ގަނޑަށް ފަހު އޮތް އީނާލްގެ މައުލޫމާތު ބައިގައި އިން ފޮޓޯގަނޑަށް ނަޒަރު ހިންގާލުމުން އަނެއްކާވެސް އަފްލާހް އަށް އެބަޔަށް ހާއްސަ ސަމާލުކަމެއް ދެވުނެވެ. އެމޫނު ކޮންމެވެސް ތަނަކުން ދުށް ހަނދާނެއް ވިއެވެ. ސިކުނޑިއަށް ބާރުލަމުން އަފްލާހް ފުންކޮށް ފޮޓޯ ގަނޑަށް ބަލާލިއެވެ. އީނާލްގެ ކަރުގައި އިންފަށަށް އޭނާގެ ލޯ ހުއްޓުނެވެ. އަފްލާހް އަތުން ފައިލު ދޫވިއެވެ. ގަބޫލުނުކުރެވިފައި ހުރެ އޭނާ ބިންމަތީ އޮތް ފައިލަށް ބަލާލިއެވެ. ފައިލު ތެރެއިން ވެއްޓުނު ފޮޓޯ ގަނޑު ނަގަމުން އަނެއްކާވެސް އެފޮޓޯގަނޑަށް ބަލާލިއެވެ. އާއެކެވެ. ހަމަ އެފަށެވެ. ދަނބު ކުލައިގެ ޖަވާހިރު ފާޑުގެ އެހެއް ފުލަކަށް އިން އެ ރިހި ފަށަކީ އޭނާގެ މާޒީގެ ތެރެއަށް ގަންބާލި ހަނދާނެކެވެ.\nVarah😍varah😍varah😍reethi..maa sha Allah..❤❤❤❤writing😍for the😍next😍part.😘😘😘😘😘\nVarah varah reethi ingyy mi part ves ❤❤❤❤❤😘😘😘😘😘😘 whn is next part 😉😉😉 curiously waiting for it 😘😘😘😘😘😘😘 LYSM ❤❤❤❤😘😘😘😘😘\nComing soon💞…..insha Allah….love u too meekkomee😊😊😊\nVaahaka V reethi. Ven next episode. Waiting 🙂🙂🙂🙂🙂🙂🙂🙂nice work 👍👍👍\nThanksalot💞💞💞….varah avaha annane dhw….😊😊☺☺\nMy favourite taehyung ge photo cover page ah leema thanks and story hama 1st place…. love it and love xain💋💋💋💋💋💋💋💋… best of luck for next part.. purple u💜💜💜💜💜💜💜💜💜💜💜💜💜💜💜💜💜💜💜💜💜💜💜💜💜💜💜💜💜\nOk💚💚💙💙….my sweet tae tae☺☺☺…photo badhaleh nukuranan since u love it so much😊😊💞💞…..reethi vikan egunyma v ufaa ves vejje…..purple u💜💜💜💜\nThen cover page change nukurahchey plz\naaawwwwnn😘😘😘…Speechless veveyny hama mi vrh 🤣🤣🤣..hehe..alhe haadha ey furihama ee..every scene is superrr amazing u knw💕💕💕…I really like this typa storys🤭🤭🤭..aflaah ge dhari ehbaa eynal aky🤔🤔🤔..i guess ngey..hama v hyvey ehen..umm cover hama v rythi ingey hya🌸🌸🌸🌸..n don’t change it plxxx..btw I wanna ask u ingey..do u like blackpink😊😊😊…i really like dhw n wanna knw u guys like or not..hehe..ly n waiting for the next💙💙💙\nI dont like black pink or any girl group in kpop… adu maa thuikoh hunnaa thy…😒😒😒😒😒😒😒😒\nOohh really tae tae..hehe..but i really like both blackpink n bts ngey..hehe..blackpink fans v madhu dhw mithaa😊😊😊😊😊😊\nummm thats me\nThanks for the compliment any way….\nVarah reethi Masha Allah 😘 can’t wait for the nxt part\nWowww…… V reethi mi part vx…… Curiously Waiting fr nxt…. LYSM HYA💖💖💖\nJiji💕💕💕…..thi hama best😉😉…..v ufaa vejh kamu dhiyaee thi….💙💜💚💙💜💚\nThanks darling💕💕💕….i hope kylie hiy hama jehey kahala vaahaka akah vaane kamah☺☺☺….love u all my fans💞💞💞💞💞💞💞💙💜💚💙💜💚\nEanaal eii aflaah ge kaakubaa ? Very curious to know that. And vaahaka varah reethi ❤❤❤😘😁😘🤩😘🤩😘🤩😘🤩\nV avaha egeyne😉😉😉….thanks💓💓💓💓💖💖….happy to know that💚💙💜\n💕💕💕💕Guys😊😊😊😊…..8th episode varah avaha up vaane💖💖💖☺☺☺….dhen othi kuda kuda inthizaareh😉😉💜💜😉…..hope to meet ur expectations 💓💓💓💓💞💞💞💞\nKobaa vr avahah shey bunyyas adhives nei … dhn up nukuran tha … ehn nuhadhahce ingey hya🌸….😑😟\nOK. Waiting. 🙂🙃🙂🙃🙂🙃\nKobaa kn irakun thr up kohlaniii…\nKobaa tha aneh part ..dhn mi story nuliyaniii tha …😶\nGuys…..waitabit longer….im facing hardships and i really need ur wishes…i won’t give up on my story…..\nOh ehnthr … okay … ❤\nފެވިފާނަން ވިޔޭހިތުގާ (ޓްރައިލަރ)\nހަޤީޤީ ހިތާމަ މަޖާ ލޯބި 1 week ago\nބުނާށެ ލޯބި ނުވަނީހޭ 05\nހިތާމަ އެހެނިހެން ލޯބި September 18, 2018


Kuree'ge Uththama Fandiyaaru Faiz'ge Visnumugai Huree Siyaasee Kula: Jameel - Vaguthu\nއޮމިކްރޮން ފެތުރުން ވަރަށް އަވަހަށް މަޑުޖެހިދާނެ! -6މިނެޓް ކުރިން\n3 މަސް ކުރިން ( އޮކްޓޯބަރ 9, 2021 )\nކުރީގެ ނައިބު ރައީސް ޑރ. މުހައްމަދު ޖަމީލް އަހްމަދު އާއި ކުރީގެ އުއްތަމަ ފަނޑީޔާރު އަހްމަދު ފާއިޒް ހުސައިން\nއިދިކޮޅު ޕީޕީއެމް އާއި ޕީއެންސީގެ ލީޑަރު އަދި ކުރީގެ ރައީސް އަބްދުﷲ ޔާމީން ކަފާލާތުން ދޫކޮށްލަން އެދިފައިވަނިކޮށް އެއީ ނުކުރެވޭނެ ކަމެއް ކަމަށް ކުރީގެ އުއްތަމަ ފަނޑިޔާރު އަހްމަދު ފާއިޒް ހުސައިން ވިދާޅުވީ ސިޔާސީ ކުލަ ޖެހިގެން ކަމަށް ކުރީގެ ނައިބު ރައީސް ޑރ. މުހައްމަދު ޖަމީލް އަހްމަދު ވިދާޅުވެއްޖެއެވެ.\n"އަވަސް" ނޫހުގެ ޕްރޮގްރާމެއްގައި ބައިވެރިވެވަޑައިގެން ޖަމީލް ވިދާޅުވީ ކަފާލާތުގެ ކަންކަމުގައި ކުރީގެ އުއްތަމަ ފަނޑިޔާރުންގެ ވިސްނުން ވެސް ދެ ފަޅިއަކަށް ހުރިއިރު، އެއިން އެއް ބޭފުޅެއް ކަމުގައިވާ ފާއިޒްގެ ވިސްނުން ވެސް ހާމަ ކުރެއްވީ އެންމެ ފަހު ވަގުތު ކަމަށެވެ.\n"ފާއިޒް ވެސް ވިދާޅުވެފަ އެބަވޭ [ކަފާލާތު] ނުދެވޭނެއޭ. އެކަމަކު މިހާ ދުވަސްވީ އިރުގައި އެ ބޭފުޅާގެ އަޑެއް ވެސް މި ކަމުގައި ނީވޭ." ޔާމީންގެ އިސް ވަކީލެއްގެ ގޮތުގައި މަސައްކަތް ކުރައްވާ ޖަމީލް ވިދާޅުވިއެވެ.\nއިސް ގާޒީ ކަމާއި ޖަސްޓިސް މިނިސްޓަރު ކަން ވެސް ކުރެއްވި ޖަމީލް ވިދާޅުވީ ގާނޫނީ ވާހަކަތަކާއި ނުކުތާތައް ފާހަގަ ކުރައްވަން ވާނީ އޭގެ އިލްމީ ހުއްޖަތުތައް ދައްކުވާފައި ކަމަށެވެ. ފާއިޒްގެ ވާހަކަ ހުންނެވީ ސިޔާސީ ކުލަ ޖެހިގެން ކަމަށް ޖަމީލް ވިދާޅުވިއެވެ.\n"ކުރީގެ އުއްތަމަ ފަނޑިޔާރު ފާއިޒްގެ ވިސްނުމަކީ ހަގީގަތުގައި ވަރަށް ބޮޑަށް ސިޔާސީ ކުލަ ޖެހިގެން،" އިދިކޮޅު ޕީޕީއެމްގެ ޚާއްސަ އެޑްވައިޒަރުގެ މަގާމު ވެސ ފުރުއްވަމުން ގެންދަވާ ޖަމީލް ވިދާޅުވިއެވެ.\nކުރީގެ ރައީސް މުހައްމަދު ނަޝީދުގެ ވެރިކަމުގައި ސުޕްރީމް ކޯޓުގެ ބެންޗު އެކުލަވާލިއިރު ނަޝީދު އެންމެ ބޮޑަށް އެދިވަޑައިގަތް ކަމަކީ އުއްތަމަ ފަނޑިޔާރުގެ މަގާމަށް ފާއިޒް ގެނައުން ކަމަށް ޖަމީލް ވިދާޅުވިއެވެ.\n"ވަކި ބަޔަކާ ޖެހުނީމަ ސިޔާސީ ފިކުރުގެ ތެރެއިން އެއްޗެއް ވިދާޅުވީމަ އެއީ އެހާ ބޮޑަކަށް ގާނޫނީ ވާހަތަކެއް ކަމަކަށް ނުބެލެވޭ،" ޖަމީލް ވިދާޅުވިއެވެ.\nމީގެ ކުރީގައި ހައި ކޯޓުގައި ކަފާލާތުގެ ދަށުން ބަޔަކު ދޫކޮށްލާފައިވެއެވެ. އަދި އޭރު އެ ކަމަށް ދައުލަތުން ދެކޮޅުވެ ސުޕްރީމް ކޯޓުގައި މައްސަލަ އިސްތިއުނާފް ކޮށްފައެއް ވެސް ނުވެއެވެ. ޔާމީންގެ ވަކީލުން ވަނީ ސުޕްރީމް ކޯޓުގައި މައްސަލަ ބައްލަވާ ބެންޗަށް އޭގެ ލިޔެކިއުން ވެސް އަރުވައިފައެވެ.\nމި ގޮތަށް ކަފާލާތުގެ ދަށުން ދޫކޮށްލި އެއް ބަޔަކީ ޔާމީންގެ ވެރިކަމުގައި އޭރު ޖަލު ހުކުމް އިއްވެވި އިދިކޮޅު ސިޔާސީ ލީޑަރުންނެވެ. އޭގެ ތެރޭގައި ޔާމީންގެ ބޭބޭފުޅު އަދި ކުރީގެ ރައީސް މައުމޫން އަބްދުލް ގައްޔޫމްއާއި، މައުމޫންގެ ދަރިކަލުން އަދި ދިއްގަރު ދާއިރާގެ ކުރީގެ މެންބަރު އަހްމަދު ފާރިސް މައުމޫންގެ އިތުރުން، ޖުމްހޫރީ ޕާޓީގެ ލީޑަރު އަދި މާމިގިލި ދާއިރާގެ މެންބަރު ގާސިމް އިބްރާހީމް ވެސް ހިމެނެއެވެ.\nމައުމޫން، ފާރިސް އަދި ގާސިމްގެ މައްޗަށް ހުކުމެއް އޮއްވައި ރިޔާސީ އިންތިހާބުގެ ފަހުން އެ ބޭފުޅުން ކަފާލާތުގެ ދަށުން ދޫކޮށްލީ އެކަމަށް އެ ބޭފުޅުން އެދުމުން ހައި ކޯޓުންނެވެ. ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ހުކުމް ތަންފީޒު ކުރުން ފަސްކުރަން ވެސް ސުޕްރީމް ކޯޓަށް ދައުލަތުން ހުކުމް ރިވިއު ކުރަން ހުށަހެޅި މައްސަލާގައި އަމުރު ނެރެދީފައިވެއެވެ.\nޔާމީންގެ މައްސަލާގައި ސުޕްރީމް ކޯޓުން ނިންމެވީ އެމަނިކުފާނު ކަފާލާތުން ދޫކޮށްލަން ޖެހޭ ސަބަބެއް ނެތް ކަމުގައެވެ. އެހެން ނަމަވެސް އެމަނިކުފާނުގެ މައްޗަށް އިއްވާފައިވާ ހުކުމުގައި ހިމެނޭ ފަސް މިލިއަން ޑޮލަރުގެ ޖޫރިމަނާގެ ބައި ތަންފީޒު ކުރަން ފަސްކުރުމުގެ އަމުރެއް ނެރެދީފައިވެއެވެ. އެމަނިކުފާނުގެ ވަކީލުން ގަބޫލު ކުރައްވަނީ ސުޕްރީމް ކޯޓުގެ ޝަރީއަތް މިހާތަނަށް އައީ ވަރަށް އިންސާފުވެރިކޮށް ކަމަށެވެ.\nޔާމީންގެ މައްޗަށް ފަސް އަހަރުގެ ޖަލު ހުކުމެއް ކްރިމިނަލް ކޯޓުން އިއްވީ ނޮވެމްބަރު 28، 2019 ގައެވެ. އެއީ އެމްއެމްޕީއާރުސީގެ ބޮޑު ޚިޔާނާތުގެ ފައިސާގެ ތެރެއިން އެއް މިލިއަން ޑޮލަރު އެމަނިކުފާނުގެ އެކައުންޓަށް ޖަމާ ކުރި ކަމުގެ ތުހުމަތުގައެވެ. އެއީ ގއ. ވޮޑަމުލާގެ ފައިސާ ކަމަށް ދައުލަތުން ފުރަތަމަ ވިދާޅުވިއެވެ. އެއީ އެ ރަށުގެ ފައިސާ ކަން ނޭނގޭ ކަމުގައި ވެސް ވިދާޅުވުމަށް ފަހު، އެއީ އެ ރަށުގެ ފައިސާ ކަމުގައި ފަހުން ދައުލަތުން ވިދާޅުވެފައިވެއެވެ.\nއޮކްޓޯބަރ 9, 2021 09:55\nމިދެބޭފުޅުން ނަކީ އެއް ބޯޑިން ސްކޫލް ގައި އެއް ކޮޓަރިއެއްގައި އެއް ކުލާސް ރޫމް ގައި އުޅުއްވި ދެބޭފުޅުންތޯ ؟\nއޮކްޓޯބަރ 9, 2021 11:00\nހޫން.. ކުރީގެ ނަަިބު ޖަމީލާ ކުރީގެ އުއްތޭ ފާއިޒު އަފި ޑރ ޑީޑީވެސް ސިޔާސީ ފިކުރުގެ މީހުން....\nއޮކްޓޯބަރ 9, 2021 10:05\nއެ ނޫން ގޮތެއް އޮންނާނެތަ؟ މީނަ ހާދަހ ފަހަތުގައޭ އުޅެނީ\nއޮކްޓޯބަރ 9, 2021 10:37\nޖަމީލު ތިޔަދެއްކީ %100 ގެވާހަކައެކެވެ. ތިޔަފާއިޒަކީ ރީދޫކުއްޖެކެވެ. އޭނާއަކީ މ. ލަކީސްޓަރ ގައި ދިރިއުޅުނުމީހެކެވެ. އހަރެންގެ ގާތުގައިވެސް އެމްޑީޕީއަށް ތާއިދުކޮށް ޕާޓީވާހަކަ ދައްކާފައިވެއެވެ.\nއޮކްޓޯބަރ 9, 2021 11:19\nޖަމީލަކީ ކިބުރުވެރިކަމާ ބޮޑާކަމާހެދީ މަރުދަން ޖެހޭ މީހެއް! ކުރީގެ ރައީސް ޔާމީން ޖަމީލު މި ގެންގުޅެނީ ވަކި މަގްސަދެއްގަ! މީނާގެ ގޮތް ރައީސް ޔާމީންއަށް ނޭނގޭތީއެއް ނޫން! ޢެކަތި ފުޅަށް އަނެކަތި ފުޅަށް! ޥަރަށް ވެދުން\nއޮކްޓޯބަރ 9, 2021 16:00\nމީގެ ކުރީގައި ހައި ކޯޓުގައި ކަފާލާތުގެ ދަށުން ބަޔަކު ދޫކޮށްލާފައިވޭ. އޭރު އެ ކަމަށް ދައުލަތުން ދެކޮޅުވެ ސުޕްރީމް ކޯޓުގައި މައްސަލަ އިސްތިއުނާފް ކޮށްފައެއް ވެސް ނުވޭ. އޭރުވެސް އެވިދާޅުވާ ކުރީގެ އުއްތަމަ ހުންނަވާނެ. އެކަމު ދެކޮޅެއް ނަހައްދަވާ. މިދެން ބޮޑުވަރު


އިގްތިސޯދު ހަލުވި ކަމާއެކު ކުރިއަރާ ގައުމުތަކުގެ ލިސްޓުގައި ރާއްޖެ - DhiDaily\nއިގްތިސޯދު ހަލުވި ކަމާއެކު ކުރިއަރާ ގައުމުތަކުގެ ލިސްޓުގައި ރާއްޖެ\nކޮވިޑް-19 އަށްފަހު އިގްތިސޯދު އެންމެ ހަލުވި ސްޕީޑުގައި ކުރިއަރަމުންދާ ގައުމުތަކުގެ ތެރޭގައި ރާއްޖެ ހިމެނިއްޖެ އެވެ.\nކޮވިޑް-19ގެ ބަލިމަޑުކަމާ ގުޅިގެން މުޅި ރާއްޖޭގެ ބޯޑަރު ބަންދުކޮށް ފަތުރުވެރިކަން މަޑުޖައްސާލުމުގެ ސަބަބުން ރާއްޖޭގެ އިގުތިސޯދު ވަނީ ވަރަށް ބޮޑަށް ހީނަރުވެފައެވެ. އެގޮތުން މިދިޔަ އަހަރު ރާއްޖޭގެ ގައުމީ އުފެއްދުންތެރިކަން 32.2 ޕަސެންޓް ވެއްޓިފައިވާއިރު ބޯޑަރު ހުޅުވާލުމުން އިގްތިސޯދު ވަނީ އަލުން ދިރެން ފަށާފައެވެ.\nއިންޓަނޭޝާނަލް މަނިޓަރީ ފަންޑް (އައިއެމްއެފް) އިން ނެރުނު ވޯލްޑް އިންކަމް އައުޓްލުކް ރިޕޯޓުން ހާމަވެފައިވާގޮތުގައި ރާއްޖޭގެ ގައުމީ އުފެއްދުންތެރިކަން މިއަހަރުގެ ތެރޭގައި 18.9 ޕަސެންޓް އިތުރުވެގެންދާނެއެވެ.\nއެ ރިޕޯޓުގައި ވަނީ ރާއްޖެއަކީ އެންމެ ހަލުވި ސްޕީޑުގައި އިގްތިސޯދު ކުރިއަރާ ގައުމުތަކުގެ ތެރޭގައި ހިމަނާފައެވެ.\nއެ ރިޕޯޓުގައި އިތުރަށް ބުނެފައިވަނީ އިގްތިސޯދު ކުރިއެރުމުގައި އެންމެ އިސް ރޯލެއް އަދާކުރަނީ އިގްތިސޯދު އިޔާދަކުރުމަށް ގައުމުން ކަނޑަޅާފައިވާ ޕޮލިސީތައް ކަމަށެވެ.\nރާއްޖޭގައި ކޮވިޑް-19ގެ ސަބަބުން ބޯޑަރު ބަންދުކޮށްފައި އޮތުމަށްފަހު ޖުލައި މަހުގެ މެދުތެރޭގައި ވަނީ ބޯޑަރު އަލުން ހުޅުވާލާފައެވެ. އެއަށްފަހު ރާއްޖެއަށް ފަތުރުވެރިން އަންނަ މިންވަރު ދަނީ މަޑުމަޑުން އިތުރުވަމުންނެވެ.


Riyaasee commission ge magsadhaa medhu shakkeh nei, insaafah dheveyne: Raees | Mihaaru\nރައީސް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމުގައި ނޫސްވެރިއަކު ސުވާލު ކުރި ގަޑީގައި ރައީސް އިބްރާހިމް މުހައްމަދު ސޯލިހް ފެން ފޮދު ހިއްޕަވަނީ. --- ފޮޓޯ: ހުސެއިން ވަހީދު/ މިހާރު\nރިޔާސީ ކޮމިޝަންގެ މަގްސަދާ މެދު ޝައްކެއް ނެތް، އިންސާފަށް ދެވޭނެ: ރައީސް\n09 ސެޕްޓެމްބަރ 2019 - 16:525comments\nގެއްލުވާލާފައިވާ މީހުންނާއި ގޮތް ނޭނގޭ މަރުތަކުގެ މައްސަލަ ބަލަން އުފެއްދި ރިޔާސީ ކޮމިޝަންގެ މަގްސަދާ މެދު ޝައްކު ނުކުރައްވާ ކަމަށާއި ނޫސްވެރިޔާ އަހުމަދު ރިލްވާންގެ މައްސަލައިގައި އިންސާފާ ހަމައަށް ދެވޭނެ ކަމުގެ އުންމީދު އެބައޮތް ކަމަށް ރައީސް އިބްރާހިމް މުހައްމަދު ސޯލިހް މިއަދު ވިދާޅުވެއްޖެ އެވެ.\nރިލްވާން "ގެއްލުވާލި" މައްސަލަ ތަހުގީގު ކުރުމަށް ފަހު، ރިޔާސީ ކޮމިޝަނުން ވަނީ ދެ ޑްރާފްޓް ރިޕޯޓެއް ރައީސަށް އަރުވައިފަ އެވެ. އަދި އެ ކޮމިޝަންގެ ރައީސް ހުސްނުއްސުއޫދު ވަނީ ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދަށް ޑްރާފްޓްގެ ތަފްސީލު ރިޕޯޓާއި ހުލާސާ ރިޕޯޓް އަރުވައިފަ އެވެ.\nއޭގައި ހުރި ބައެއް މައުލޫމާތުތައް ނޫސްވެރިންގެ ބައްދަލުވުމެއް ގައި، ކޮމިޝަންގެ ރައީސް ހުސްނުއްސުދޫއު ވަނީ ކުރިން ހާމަކުރައްވައިފަ އެވެ. އަދި އެ ރިޕޯޓުގައި ތުހުމަތު ކުރެވޭ ބައެއް މީހުންނާ ދެކޮޅަށް ދައުވާނުކޮށް އުޅެނިކޮށް، އެ މީހުންގެ މައުލޫމާތުތައް ވަނީ ބޭޒާރުވެފަ އެވެ. އެހެންވެ، މިއީ ރިޔާސީ ކޮމިޝަން އުފެއްދި މަގްސަދާ މުޅިން ހިލާފު ކަމެއް ކަމަށް ބުނެ، ބައެއް މީހުން ވަނީ ސަރުކާރަށާއި ކޮމިޝަނަށް ފާޑު ކިޔައިފަ އެވެ.\nރިޔާސީ ކޮމިޝަނުން ތައްޔާރު ކުރި ޑްރާފްޓް ރިޕޯޓެއް، ރައީސް އިބްރާހިމް މުހައްމަދު ސޯލިހް މިއަދު ނޫސްވެރިންނަށް ދައްކާލައްވަނީ. --- ފޮޓޯ: ހުސެއިން ވަހީދު/ މިހާރު\nރައީސް އިބްރާހިމް މުހައްމަދު ސޯލިހު މިއަދު ބޭއްވެވި ނިއުސް ބްރީފިންގައި، އެކަމާ ގުޅިގެން "މިހާރު"ން ދެންނެވި ސުވާލެއްގެ ޖަވާބުގައި އެމަނިކުފާނު ވިދާޅުވީ، އަމާޒަކީ ރިލްވާނަށް ވީ ގޮތެއް ހޯދައި، އެކަން ކުރި ބަޔަކު އިންސާފުގެ ކުރިމައްޗަށް ގެނައުން ކަމަށެވެ. އަދި މިފަދަ ކަމެއް ހިނގިޔަ ނުދިނުމަށް މަސައްކަތްޕުޅު ކުރައްވަން ބޭނުންފުޅުވާ ކަމަށް ރައީސް ވިދާޅުވި އެވެ.\n"އަޅުގަނޑުމެން މި ކުރާ މަސައްކަތުން މިކަމުގެ އިންސާފާ ހިސާބަށް ދެވޭނެ ކަމުގެ އުންމީދު އަޅުގަނޑަށް އެބައޮތް،" ރިލްވާންގެ މައްސަލައިގައި ދެންނެވި ސުވާލުގެ ޖަވާބުގައި ރައީސް ވިދާޅުވި އެވެ.\nރިޔާސީ ކޮމިޝަންގެ މަސައްކަތަށް ވަރަށް ބޮޑަށް ތައުރީފް ކުރައްވައި ރައީސް ވިދާޅުވި ގޮތުގައި އެ ކޮމިޝަނުން ކުރީ ވަރަށް ބުރަ، ވަރަށް އުނދަގޫ މަސައްކަތްތަކެކެވެ. އަދި އެ ބުރަ މަސައްކަތް ރިޔާސީ ކޮމިޝަނުން މިހާރު ވެސް ކުރަމުން ގެންދާ ކަމަށް ރައީސް ވިދާޅުވި އެވެ. ރިޔާސީ ކޮމިޝަނުން މަސައްކަތް ކުރާ ގޮތް ވަރަށް ރަނގަޅު ކަމަށް ވެސް އެމަނިކުފާނު ވިދާޅުވި އެވެ.\nވީނުވީއެއް ނޭނގި ގެއްލިފައިވާ ނޫސްވެރިޔާ އަހުމަދު ރިލްވާން. އޭނާ ގެއްލުނީ މީގެ ފަސް އަހަރު ކުރިން.\nނަމަވެސް، ރައީސް ވިދާޅުވީ ރިޔާސީ ކޮމިޝަނުން މަސައްކަތް ކުރަން ޖެހޭނީ ގާނޫނުގައި އޮތް ގޮތަށް ކަމަށާއި ގާނޫނުން ބޭރަށް ނުދެވޭނެ ކަމަށެވެ.\nތަހުގީގީ އިދާރާއަކަށް ލިބޭ ހުރިހާ ބާރެއް ރިޔާސީ ކޮމިޝަނަށް ލިބިދީފައި އޮތް އިރު، ކޮމިޝަން އުފެއްދި މަގްސަދު ހާސިލްވާނެ ކަމަށް ވެސް ރައީސް ވިދާޅުވި އެވެ. އަދި ކޮމިޝަން އުފެއްދި ބޭނުން ފުރިހަމަ ކުރައްވާނެ ކަމަށާއި އެކަމުގެ ގާބިލްކަން ކޮމިޝަންގައި އެބަހުރި ކަމަށް ރައީސް ވިދާޅުވި އެވެ.\n"ދެން އޮތީ ހުރިހާ މުއައްސަސާއަކުން އެއްބާރުލުން ދިނުން. އަޅުގަނޑު ޔަގީން ކުރާނަން، އެހެން މުއައްސަސާތަކުން އެ އެއްބާރުލުން ކޮމިޝަނަށް ހޯދުމުގައި. އަޅުގަނޑު އިއްޔެއްސުރެ ފަށައިގެން އެ މަސައްކަތް ފަށައިފިން،" ރައީސް ވިދާޅުވި އެވެ.\nރައީސް ވިދާޅުވި ގޮތުގައި މިހާތަނަށް އައި އިރު، ކޮމިޝަނަށް އެއްބާރުލުން ނުލިބިގެން އެކަމުގެ ޝަކުވާއެއް އައިސްފައި ނެތެވެ. އަދި ރިލްވާން މައްސަލައިގައި އިންސާފު ހޯދަން ދަތިވާ ފަދަ އެއްވެސް ކަމެއް ނުކުރެއްވުމަށް އެމަނިކުފާނު ވަނީ އެދިވަޑައިގެންފަ އެވެ. މަރާލައިފައިވާ މީހުންނާއި ގެއްލިފައިވާ މީހުންގެ މައްސަލަތައް ބަލަން ރައީސް އުފެއްދެވި ރިޔާސީ ކޮމިޝަނަށް އެމަނިކުފާނު ތައުރީފު ކުރެއްވި އިރު، ރިލްވާންގެ މައްސަލާގައި ކޮމިޝަނުން ތައްޔާރު ކުރި ޑްރާފްޓް ރިޕޯޓު ރައްޔިތުންގެ މަޖިލީހަށް ދީފައި ވަނީ އެމަނިކުފާނުގެ ހުއްދަ ނެތި އެވެ. އެހެންވެ، އެތައް ބައެއްގެ ފާޑުކިޔުން ކޮމިޝަންގެ ރައީސް ހުސްނުއްސުއޫދަށް ވަނީ އަމާޒުވެފަ އެވެ.\nއިތުރު ލިޔުންތައް މީހުން މެރުން ކިޑްނެޕްކުރުން ރައީސް އިބްރާހިމް މުހައްމަދު ސޯލިހް ރައީސް އޮފީސް ނޫސްވެރިން ރިޔާސީ ކޮމިޝަން ގެއްލިގެން ހޯދާ މީހުން އަހުމަދު ރިލުވާން